ކެފޭ އައިޑްސް ބައި މައުރޯ - ޒުވާނުން ޒުވާނުންނަށް ދިން ހަދިޔާއެއް\nޒުވާނުންނަށް ޒުވާނުން ހިންގަމުންދާ ކެފޭއެއް\nކެފޭ އައިޑްސްއިން ލިބެން ހުންނަ ހުރިހާ ހިދުމަތްތަކަކީވެސް ހިތްހަމަޖެހޭނެ ޖީބަށް ލުއި ހިދުމަތެއް\nކެފޭއަށް އަންނަ ކަސްޓަމަރުންނަށް ކޮންމެ ދުވަހަކުވެސް އައު ރަހައެއް ތަޖުރިބާކުރުމުގެ ފުރުސަތު ލިބޭނެ\nކެފޭ ހިންގަނީ އުމުރުން 20 އަހަރާއި 19 އަހަރުގެ ޒުވާނުން\n25 ޖެނުއަރީ 2021 | ހޯމަ 19:44\nކެފޭ އައިޑްސް ބައި މައުރޯ\nމިހާރުގެ ގިނަ ޒުވާނުން އެކުވެރިންނާއިއެކު ކޮފީއަކަށް އަރާލާއިރު ދިމާވާ އެންމެ ބޮޑު ގޮންޖެހުމަކީ ކެފޭތަކުން ލިބެން ހުންނަށް ސްޕެޝަލިޓީ ކޮފީގެ ރަހަ ބަލާލެވޭނެ ވަރުގެ ފައިސާގެ ތަނަވަސްކަން ނެތުމެވެ. ސްކޫލް ދައުރު ނިންމާލުމަށްފަހު ވަޒީފާގެ މާހައުލަށް ނުކުންނައިރު، މަސައްކަތްކުރުމުގެ ފުރުސަތު ލިބެނީ ކުޑަ މުސާރައަކަށެވެ. މިކަމުގެ ސަބަބުން ރައްޓެހިންނާއިއެކު ހޭދަކޮށްލާ ވަގުތުކޮޅުގައިވެސް މާބޮޑެތި ހަރަދެއް ނުކުރެވެއެވެ. ސްޕެޝަލިޓީ ކޮފީއެއް ބޯލަން ބޭނުންވިޔަސް ކޮފީގެ އަގު ފެނުމުން އެހެން ދުވަހަކުން މިކަން ކުރަން ރާވާލަންޖެހެއެވެ.\nރިފާއު، ޔުއާން އަދި އައިހަމް އަށްވެސް މިކަމާ ކުރިމަތިލާން ޖެހުނެވެ. އުމުރުން އެންމެ 20 އަހަރާއި 19 އަހަރުގެ މި ޒުވާނުންނަށް މިކަމާ ތަކުރާރުކޮށް ކުރިމަތިލާން ޖެހުމުން އެ ތިން ޒުވާނުން ނިންމީ މިކަމަށް ހައްލެއް ހޯދައި އެއުމުރުފުރާގެ ޒުވާނުންނަށްވެސް ހިތްހަމަ ޖެހިލައިގެން ސްޕެޝަލިޓީ ކޮފީއެއް ބޯލުމުގެ ފުރުސަތު ދިނުމަށެވެ. އެގޮތުން މި ތިން ޒުވާނުންވެގެން ކެފޭ އައިޑްސް ބައި މައުރޯ ހުޅުވަން ނިންމިއެވެ.\nއާދައިގެން މަތިން މިތިން މިތުރުން އެރި ކޮފީއެއްގައި ތިބެގެން މިކަމާ މެދު މަޝްވަރާކޮށް، ރައްޓެއްސެއްގެ ބައްޕައެއްގެ އަތުން ނެގި ލޯނެއްގެ އެހީގައި، ކޮވިޑް-19 އާއިއެކު ދިމާވި ގޮންޖެހުންތަކާއިއެކުވެސް މި ޒުވާނުން ބޭނުންވީ ކެފޭގެ މަސައްކަތް ނިންމައި ޒުވާނުންނަށް ހިދުމަތް ދޭން ފެށުމެވެ.\nތިން މަސް ދުވަހުގެ ތެރޭގައި ކެފޭ އައިޑްސް ހުޅުވުމަށް ކުއްޔަށް ނަގާފައިވާ ތަންކޮޅެއް، ރައްޓެހިންނާއި އާއިލާއާއިއެކު މަރާމާތުކޮށް ރީތިކޮށް، ޒުވާނުންގެ ފަރާތުން ޒުވާނުންނަށް ހަދިޔާއެއް ދިނެވެ.\nސްޕެޝަލިޓީ ކޮފީއެއް ބޯލަން ބޭނުންވުމުން އެކަމަށް ޖީބުން މާބޮޑު ހަރަދެއް ނުކޮށް، އެކަން ކުރެވޭނެ މަގުފަހި ކޮށްދިނެވެ. މަޑުމަޑުން ހިދުމަތްތައް ރަނގަޅު ކުރަމުން ގޮސް، ކެފޭ އައިޑްސް އަކީ ޒުވާނުންގެ މެދުގައި މަގްބޫލު ތަނަކަށް ހެދުމަކީ މި ޒުވާނުންގެ އުންމީދެވެ.\nކެފޭއިން ލިބެން ހުންނަ ތަފާތު ބުއިންތަކަށް ނަން ދީފައި ވަނީ ވެސް ޒުވާނުންގެ މެދުގައި ނަންތައް މަގުބޫލުވާނެ ގޮތަށް ބަލައިގެންނެވެ. އަދި ކެފޭއިން ލިބެން ހުންނަ ކާއެއްޗެއްސަކީ ގޭގައި ތައްޔާރުކޮށްގެން ގެންނަ އެއްޗެހި ކަމުން، ކާއެއްޗެހީގެ ރަހަޔަކީވެސް ކަސްޓަމަރުންގެ މެދުގައި މަގުބޫލް ރަހަތަކަކެވެ. ކެފޭގެ މެނޫގައި މިހާރުވެސް ތަފާތު ބާވަތްތައް ހިމެނޭއިރު، ކުރިއަށް އޮތްތަނުގައި މެނޫ އިތުރަށް ތަރައްގީކޮށް ތަފާތު އެކި ބާވަތަތްތައް މެނޫއަށް ތައާރަފްކުރުމުގެ މަސައްކަތް ދަނީ ކުރަމުންނެވެ.\nމިހާރުވެސް ކެފޭއަށް އަންނަ ކަސްޓަމަރުންނަށް ކޮންމެ ދުވަހަކުވެސް އައު ރަހައެއް ތަޖުރިބާކުރުމުގެ ފުރުސަތު ކެފޭ އައިޑްސް ބައި މައުރޯ އިން ދަނީ ދެމުންނެވެ.\nކަސްޓަމަރުންގެ ފީޑްބެކަށް ހާއްސަ ސަމާލުކަމެއް ކެފޭ އައިޑްސްއިން ދޭއިރު، ކެފޭ އައިޑްސްއަކީ ޒުވާނުންނަށް ހާއްސަ ކެފޭއަކަށް ވުމުން، ކެފޭއިން ލިބެން ހުންނަ ހުރިހާ ހިދުމަތްތަކަކީ އަމިއްލަ އަށްވެސް ހިތްހަމަ ޖެހޭނެ ފަދަ ހިދުމަތްތަކަކަށް ހެދުމަށް މިޒުވާނުން މަސައްކަތްކުރެއެވެ.\nކެފޭ އައިޑްސްގެ ހުރިހާ މަސައްކަތަކީވެސް ޒުވާނުންގެ އަތުން، ހުރިހާ ކަމެއްގައިވެސް އަމިއްލައަށް ބައިވެރިވެގެންކުރިއަށް ގެންދާ މަސައްކަތްތަކެވެ. ކެފޭ އަށް އަންނަ ކަސްޓަމަރުންނަށް ހިދުމަތްދީ ކެެފޭގެ ހުރިހާ ހަރަދަކާއި އެނޫންވެސް ކަންތައް ކުރަނީ ހަމަ މި ތިން ޒުވާނުންނެވެ.\nކެފޭ އައިޑްސްއަކީ ކޮންމެ ޒުވާނަކަށްވެސް ހިތްހަމަ ޖެހިލައިގެން ވަގުތުކޮޅެއް ހޭދަކޮށްލެވޭނެ ތަނަކަށް ހެދުމަށް ރިފާއު އާއި ޔުއާން އަދި އައިހަމް ފެށި މަސައްކަތުގެ އަމާޒަކަށްވީ ރަނގަޅު ކޮލެޓީއެއްގެ ކޮފީ، އަތްފޯރާފަށުގައި ޒުވާނުންނަށް ފޯރުކޮށްދިނުމެވެ. މިއަމާޒާއިއެކު ކެފޭ އައިޑްސްއިން ލިބެން ހުންނަ ހުރިހާ ހިދުމަތްތަކަކީވެސް ހިތްހަމަޖެހޭނެ ޖީބަށް ލުއި ހިދުމަތްތަކެކެވެ.\nޒުވާނުންގެ މާހައުލެއްގައި ޒުވާނުން ހިތްހަމަޖެހޭ ގޮތަށް ވަގުތުކޮޅެއް ހޭދަކޮށްލަން ބޭނުންނަމަ ކެފޭ އައިޑްސް ބައި މައުރޯ އަކީ އެއްފަހަރު ނަމަވެސް ހިނގައްޖެނަމަ ދެވަނަ ފަހަރަށްވެސް އެތަނަށް ނުގޮސް ނުހުރެވޭނެ ކެފޭއެކެވެ.


Barca evvaruvi match gai Pele ge record aai Messi hamakohfi | Jazeera\tބާސާ އެއްވަރުވި މެޗުގައި ޕެލޭގެ ރެކޯޑާއި މެސީ ހަމަކޮށްފި - Jazeera\nބާސާ އެއްވަރުވި މެޗުގައި ޕެލޭގެ ރެކޯޑާއި މެސީ ހަމަކޮށްފި\nސާއިފް ޝިޔާދު December 20, 2020 95 views0\nސްޕެނިޝް ލަލީގާގައި ކުޅުނު މެޗުން ބާސެލޯނާ އެއްވަރުވިއިރު އެ މެޗުގައި ލަނޑު ޖަހައި އެއް ކްލަބަކަށް އެންމެ ގިނަ ލަނޑު ޖަހައިގެން ބްރެޒިލްގެ ޕެލޭ ހަދާފައިވާ ރެކޯޑާއި އާޖެންޓީނާގެ ކެޕްޓަން ލިއޮނެލް މެސީ އަރާ ހަމަކޮށްފިއެވެ.\nއަމިއްލަ ދަނޑުގައި ވެލެންސިއާ އާ ދެކޮޅަށް ބާސާ ކުޅުނު މެޗު ނިމުނީ 2-2 އިން އެއްވަރުވެގެންނެވެ. މި މެޗުގެ ފުރަތަމަ ހާފުގައި ވެލެންސިއާގެ ފަރާތުން ރަނގަޅު ކުޅުމެއް ފެނިގެންދިޔައިރު ފުރަތަމަ ލަނޑު ޖަހާ ލީޑު ވެސް ނެގީ އެޓީމުންނެވެ. އެގޮތުން އެޓީމަށް މެޗުގެ ފުރަތަމަ ލަނޑު 29 ވަނަ މިނެޓުގައި ޖަހައިދިނީ ޑިއަކްބީއެވެ. ބާސާއަށް އެއްވަރުކުރަން ލިބުނު ޕެނަލްޓީ 45 ވަނަ މިނެޓުގައި މެސީ ބޭކާރުކޮށްލި ނަމަވެސް އޭނާ ވަނީ ކީޕަރުގެ ސޭވްއާއެކު ރީބައުންޑަށް ބޯޅަ ނުކުތުމުން އަލްބާ ނެގި ހުރަސް ބޯލުން ގޯލަށް ވައްދާލާފައެވެ.\nދެވަނަ ހާފުގައި ބާސާއިން ކުޅުނު ރަނގަޅުކޮށް އިތުރު ހަމަލާތަކެއް ފޮނުވާލިއިރު އެޓީމަށް 52 ވަނަ މިނެޓުގައި ލީޑު ނަގައިދިނީ ރޮނާލްޑް އަރައުހޯއެވެ. އެހެން ނަމަވެސް 69 ވަނަ މިނެޓުގައި ލަނޑެއް ޖަހާ މެކްސިމިލިއާނޯ ގޯމޭޒް ވަނީ ވެލެންސިއާއަށް އެއްވަރުކޮށްދީފައެވެ. މި މެޗުގައި ޖެހި ލަނޑާއެކު ބާސާއަށް 643 ލަނޑު ޖަހައިދީ މެސީ ވަނީ ސަންޓޯސްއާއެކު ޕެލޭ ގާއިމްކޮށްފައިވާ ރެކޯޑާއި އަރާ ހަމަކޮށްފައެވެ.\nސްޕެނިޝް ލަލީގާގައި ކުޅުނު އެހެން މެޗުތަކަށް ބަލާއިރު ސެވިއްޔާ ވެސް ވަނީ 1-1 އިން ރެއާލް ވަލަޑޮލިޑްއާ އެއްވަރުވެފައެވެ. ރަށުން ބޭރުގައި ވިޔަރެއާލް 3-1 އިން އޮސަސޫނާ އަތުން ބަލިވިއިރު ލެވަންޓޭއިން ވަނީ 2-1 އިން ރެއާލް ސޮސިއެޑާޑް ބަލިކޮށްފައެވެ. އެލްޗޭގެ މައްޗަށް 3-1 އިން އަމިއްލަ ދަނޑުގައި އެޓްލެޓިކޯ ކުރި ހޯދިއިރު އެތުލެޓިކް ބިލްބާއޯއިން ވަނީ 2-0 އިން ހުއެސްކާ ބަލިކޮށްފައެވެ.\nލަލީގާގެ އެއްވަނާގައި 29 ޕޮއިންޓާއެކު އެޓްލެޓިކޯ އޮތްއިރު ދެވަނައިގައި 26 ޕޮއިންޓާއެކު އޮތީ ރެއާލް ސޮސިއެޑާޑްއެވެ. ލަނޑުގެ ތަފާތުން ތިންވަނަ ރެއާލް މެޑްރިޑަށް ލިބޭއިރު ހަތަރުވަނާގައި އޮތީ ވިޔަރެއާލްއެވެ. އަދި ފަސް ވަނާގައި އޮތީ ބާސާއެވެ.\nއެސްޓީއޯއިން މަކިޓާއަށް ޚާއްސަ ޝޯރޫމެއް


Mi aharuge kula akee mustard yellow!\nސުޕްރިން ސަމާ ރަންވޭތަކުން މި އަހަރު އެންމެ ގިނަ މީހުންގެ ސަމާލުކަން ހޯދި އެންމެ ގިނައިން ފެނުނު ކުލައަކީ މަސްޓާޑް ޔެލޯ އެވެ. ރީނދޫ ކުލައިގެ މި ޝޭޑް ވެގެން ގޮސްފައި ވަނީ ފެޝަން އައިކަނުންގެ އިތުރުން އޮފީހަކަށް ދާ އެންމެ އާދައިގެ މީހާއަށް ވެސް ކަމުދާ ކުލައަށެވެ. މިއީ ކޮޮންފިޑެންޓް ލުކެއް މީހާއަށް ގެނެސްދޭ ވެސް ކުލައެކެވެ.\nމަސްޓާޑް ޔެލޯ އާއި އެންމެ ފަސޭހައިން ގުޅުވައި ލެވެނީ އެހެން ގަދަ ކުލަކުލަ އެވެ. ފެހިކުލަ އާއި އަކްއާ އާއި ޗޮކުލެޓް ކުލަ އާއި ކަޅާއި ހުދު އަދި ގަދަ ނުލާއި ކަމުގައި ފެޝަނުގެ މާހިރުން ވިދާޅުވި އެވެ.\nއައުޓްފިޓަށް މި ކުލަ ގެންނަނީ ހަމަ އެކަނި ލާ އަންނައުނުގައެއް ނޫނެވެ. ހޭންޑުބޭގާއި ފައިވާނުގައި ވެސް މަސްޓާޑް ޔެލޯ ހިމެނޭ ގޮތަށް ހެދުން އަޅާ ފުރިހަމަ ކޮށްލެވި ދާނެ އެވެ. މަސްޓާޑް ޔެލޯ އެންމެ ގިނައިން ގުޅުވައިގެން ވަރަށް ގިނަ ކުލަކުލައާއެކު ލެވެއެވެ.\nމަސްޓާޑް ޔެލޯ ހެދުމެއް ލާނަމަ ކޮންމެވެސް އެހެން ގަދަ ކުލައެއްގެ ބޫޓަކަށް އެރުމުން ވެސް ސްޓައިލިޝް ލުކެއް ގެނެސް ދެއެވެ. މިއީ ގަދަ، ފާޅުކަން ބޮޑު އައުޓްފިޓްތަކަށް ލޯބި ކުރާ މީހުންނަށް ސަޅި ގޮތަކަށް ވާނެ އެވެ.\nއަންހެނުންގެ ފެޝަންގެ އިތުރުން ފިރިހެނުންގެ ފެޝަނުގައި މި ކުލަ މި އަންނަނީ ހިނގަމުންނެވެ. ފިރިހެނުން އާއްމުކޮށް ލައި އުޅޭ ކެޝުއަލް ފަޓުލޫނާއި ސޯޓު ވެސް މަޑުމަޑުން މަސްޓާޑް ޔެލޯވާން ފަށައިފި އެވެ.


ޙަދީޘް - ވިކިޕީޑިއާ\nޙަދީޘަކީ މުޙައްމަދުގެފާނުގެ ބަސްފުޅުތަކާއި ޢަމަލުފުޅުތަކާއި އިތުރު އެކަލޭގެފާނު އިޤުރާރުވެވަޑައިގަންނަވާފައި ވާ ކަންކަމާއި (އެބަހީ: އެކަލޭގެފާނުގެ ޙަޔާތްޕުޅުގައި އެކަލޭގެފާނުގެ ޞަޙާބީންގެ ތެރެއިން ބޭފުޅެއް އެކަލޭގެފާނުގެ ޙާޒިރުގައި ނުވަތަ ޣައިރު ޙާޒިރުގައި ކުރައްވާފައިވާ ކަންތަކާއި، އަދި އެކަލޭގެފާނަށް އެ ކަމުގެ ޚަބަރު ލިބިވަޑައިގެންފައި ވާ ކަންކަމުގެ ތެރެއިން އެ ކަމަކަށް އިންކާރު ނުކުރައްވާ ކަންކަމެވެ.) އެކަލޭގެފާނުގެ ސިފަފުޅުތަކެވެ. އޭގެ ތެރޭގައި އެކަލޭގެފާނުގެ އަޚްލާޤީ ސިފަފުޅުތަކާއި ޒާތީ ސިފަފުޅުތައް ވެސް ޙަދީޘް ޢިލްމުވެރީން ހިމަނުއްވައެވެ.\n1 ޙަދީޘްގެ ބާވަތްތައް\n1.1 ހަދީޘް އައިސްފައިވާ މަގުތަކުގެ ޢަދަދުގެ ގޮތުން ޙަދީޘް ބެހޭ ބައިތައް\n1.1.1 މުތަވާތިރު ޙަދީޘް\n1.1.1.1 މުތަވާތިރު ޙަދީޘްގެ ތަޢުރީފް\n1.1.1.2 މުތަވާތިރު ޙަދީޘްގެ ޝަރުޠުތައް\n1.1.1.3 މުތަވާތިރު ޙަދީޘު ބެހިގެންވާ ބައިތައް\n1.1.1.3.1 المتواتز اللفظي\n1.1.1.3.2 المتواتر المعنوي\n1.1.1.4 މުތަވާތިރު ޙަދީޘްގެ ޙުކުމް\n1.1.1.5 މުތަވާތިރު ޙަދީޘައް ޚާއްޞަކޮށް ލިއުއްވާފައިވާ ބައެއްފޮތްތައް\n1.1.2 އާޙާދު ޙަދީޘް\n1.1.2.1 އާޙާދު ޙަދީޘުގެ ޙުކުމް\n1.1.2.2 އާޙާދު ޙަދީޘު ބެހިގެންވާ ބައިތައް:\n1.1.2.3 އާޙާދު ޙަދީޘަކީ ޢަޤީދާއާއި ޙުކުމްތަކުގައި ޙުއްޖަތެއްތަ؟\n1.2 ޙަދީޘުގެ މަތުނު ނިސްބަތްވާ ފަރާތުގެ ގޮތުން ބެހޭ ބައިތައް\n1.2.1 ޤުދުސީ ޙަދީޘް\n1.3 ޙަދީޘް ޞައްޙަވުމާއި ނުވުމުގެ ގޮތުން ބެހޭ ބައިތައް\n1.3.1.1 ޞަޙީޙު ޙަދީޘުގެ ޝަރުޠުތައް\n1.3.1.2 ޞަޙީޙު ޙަދީޘް ބެހޭ ބައިތައް\n1.3.2.1 ޙަސަން ޙަދީޘް ބެހޭ ބައިތައް\n1.3.3.1 ޙަދީޘުގެ ސަނަދުގައި ވާ މެދުކެނޑުމެއްގެ ސަބަބުން ޟަޢީފުވާ ޙަދީޘް\n1.3.3.2 ޙަދީޘުގެ ރާވީއެއްގެ ބަލިކަމުން ޟަޢީފުވާ ޙަދީޘް\n1.3.3.3 ޙަދީޘުގައި ފޮތުވިފައިވާ ބަލިކަމެއްގެ ސަބަބުން ޟަޢީފުވާ ޙަދީޘް\n1.3.3.4 އެހެން ރިވާޔަތްތަކާ ޚިލާފުވުމުގެ ސަބަބުން ޟަޢީފުވާ ޙަދީޘް\n2 ޙަދީޘުގެ ޙުއްޖިއްޔަތު\n3 ޙަދީޘް ރައްކާކުރެވިގެން އައި ގޮތުގެ ތާރީޚް\n4 ބައެއް މަޝްހޫރު ޙަދީޘް ފޮތްތައް\n5 ގުޅުންހުރި ބައެއް ލިޔުންތައް\nހަދީޘް އައިސްފައިވާ މަގުތަކުގެ ޢަދަދުގެ ގޮތުން ޙަދީޘް ބެހޭ ބައިތައްEdit\nހަދީޘް އަހަރެމެންނާ ހަމައަށް ފޯރުމުގެ ގޮތުން ދެ ބަޔަކަށް ބެހިގެންވެއެވެ.\nالمتواتر މިލަފުޒު ނެގިފައިވަނީ التّواتر އިންނެވެ. މާނައަކީ އެކަތި އަނެކައްޗާއި ގުޅިގެންދާގޮތަށް، ފަސްފަހަތުން އައުމެވެ. ޙަދީޘު އިލްމުވެރިންގެ އަރިހުގައި، المتواتر ގެ މާނައަކީ "އާދަކާދައިގެ މަތިން ދޮގެއްގެ މައްޗަށް އިއްތިފާޤުވުން މުސްތަޙީލުވާހާ ގިނަ އަދަދެއްގެ ރާވީން ރިވާކުރުމެވެ."\nމުތަވާތިރު ޙަދީޘްގެ ތަޢުރީފްEdit\nބަހުގެ ގޮތުން ”މުތަވާތިރު“ އަކީ ”ތަވާތަރަ“ މި ކަލިމައިގެ އިސްމު ފާޢިލެއެވެ. އޭގެ މާނައަކީ ތަތާބަޢައެވެ. އެބަހީ: އެކަތި އަނެކައްޗާއި ގުޅިގެން ފަސްފަހަތުން އައުމެވެ. ޙަދީޘް ޢިލްމުވެރިންގެ އިސްޠިލާޙުގައި މުތަވާތިރު ހަދީޘް އަކީ ގިނަ ޢަދަދެއްގެ ރާވީން އާދަކާދައިގެ މަތިން ދޮގެއްގެ މައްޗަށް އިއްތިފާޤުވުން މުސްތަޙީލުވާގޮތަށް ރިވާކުރައްވާފައިވާ ޙަދީޘެވެ.\nމުތަވާތިރު ޙަދީޘްގެ ޝަރުޠުތައްEdit\nގިނަޢަދަދެއް ރާވީން ޙަދީޘު ރިވާކޮށްފައިވުން، ( މީގައި އެންމެ މަދު މިންވަރަކީ ކިހާވަރެއްކަމާމެދު ޢިލްމުވެރިންގެ މެދުގައި ޚިޔާލު ތަފާތުވެފައިވެއެވެ. އިޚުތިޔާރު ކުރެވޭ ގޮތަކީ މަދުވެގެން 10 (ދިހަ) ރާވީން ރިވާކޮށްފައި ވުމެވެ.)\nމިފަދަ ގިނަ ރާވީން ސަނަދުގެ ކޮންމެ ޠަބަޤާއެއްގައިވެސް އެކުލެވިގެންވުން.\nއާދަކާދަ ނިޔާކުރާ ގޮތުން ދޮގެއްގެ މައްޗަށް އިއްތިފާޤުވުން މުސްތަހީލުވާ ގޮތުގެމަތިން ރިވާވެގެންވުން. (އެއީ މިސާލަކަށް ތަފާތު ރަށްރަށުގެ ތަފާތު ދަރިކޮޅުގެ ނުވަތަ ޤަބީލާ ތަކުގެ ބައަކުކަމުގައި ވުންފަދަ ގޮތަކަށެވެ.)\nއެބައިމީހުން ރިވާކުރާ ހަދީޘު އެމީހުނަށް އެނގިފައިވުމާއި ޙިއްސުގެމަށްޗަށް އިޢުތިމާދު ވެފައި އޮތުން. (އެއީ އަޑުއައްސަވައިގެން ނުވަތަ ދެކެލައްވައިގެންނެވެ.)\nމުތަވާތިރު ޙަދީޘު ބެހިގެންވާ ބައިތައްEdit\nއެއީ އޭގެ ލަފުޒާއި މާނަވެސް މުތަވާތިރު ވުމެވެ. މިސާލު "من كذب علىّ متعمداً فاليتبوأ مقعده من النار" މާނައަކީ "ތިމަންކަލޭގަފާނުގެ މައްޗަށް ގަސްތުގައި ދޮގެއް ހަދައިފި މީހާ ފަހެ އެމީހާގެ ޖާގަ ނަރަކައިން ލިބިގަންނަ ހުއްޓެވެ." ކީރިތި ރަސޫލާ ޞައްލައްﷲ ޢަލައިހި ވަސައްލަމުގެ އަރިހުން 70 އަށް ވުރެ ގިނަ ޞަހާބީން މި ޙަދީޘް ހަމަ މި ލަފުޡުން ރިވާ ކުރައްވާފައި ވެއެވެ.\nއެއީ ހަމައެކަނި މާނަ އެއްގޮތް ޙަދީޘުތަކެވެ. އެއީ ލަފުޒު ފިޔަވައި ޙަދީޘެއްގެ މާނަ މުތަވާތިރު ވުމެވެ. މިސާލަކަށް: ދުޢާ ކުރުމުގައި ދެއަތް އުފުލުމާއި ބެހޭ ޙަދިޘުތަކެވެ. ކީރިތި ރަސޫލާ ޞައްލައްﷲ ޢަލައިހި ވަސައްލަމުގެ އަރިހުން ގާތްގަނޑަކަށް އެފަދަ 100 (ސަތޭކަ) ޙަދީޘު ރިވާވެފައިވެއެވެ. އެއިން ކޮންމެ ޙަދީޘެއްގައި އެކަލޭގެފާނު ދުޢާކުރައްވާއިރު ދެއްތަޕުޅު އުފުއްލަވާކަމަށް އައިސްފައި ވެއެވެ. އެހެންނަމަވެސް އެއީ ތަފާތު މަޤާމުތަކުގައެވެ. މިއިން ކޮންމެ ޙަދީޘެއް ވަކިން ބަލާއިރު އެއިން ކޮންމެ ޙަދީޘަކީ މުތަވާތިރު ޙަދީޘެއް ނޫނެވެ. އެހެންނަމަވެސް އެތަފާތު މައްސަލަތަކުން ނެގޭ އެއްގޮތް ޙުކުމް (ދުޢާކުރާ އިރު ދެއަތް އުފުލުން) އެއީ ތަވާތުރުގެ ދަރަޖައިގައިވާ ޙުކުމެކެވެ.\nމުތަވާތިރު ޙަދީޘްގެ ޙުކުމްEdit\nމުތަވާތިރު ޙަދީޘަކީ މީހަކަށް ކަމެއްފެނިގެން، އެ ފެނުނު ކަންތައް އޭނާގެ އަމިއްލަ ނަފުސަށް ޤަބޫލުކުރެވޭ ކަމެކޭ އެއްފަދައިން ޔަޤީންކަމާ އެކު ޤަބޫލުކުރަންޖެހޭ ޙަދީޘެވެ.\nމުތަވާތިރު ޙަދީޘައް ޚާއްޞަކޮށް ލިއުއްވާފައިވާ ބައެއްފޮތްތައްEdit\nالأزهار المتناثرة في الأخبار المتواترة – الإمام السيوطي\nقطف الأزهار - الإمام السيوطي\nالآحاد އަކީ أحد ގެ ގިނަގޮތެވެ. މާނައަކީ އެކެކެވެ. ޙަދީޘު ޢިލްމުގައި آحاد އަކީ މުތަވާތިރު ޙަދީޘުގެ ޝަރުޠުތައް ފުރިހަމަ ނުވާ ކޮންމެ ޙަދީޘެކެވެ.\nއާޙާދު ޙަދީޘުގެ ޙުކުމްEdit\nއާޙާދު ޙަދީޘުން ލިއްބައިދެނީ ނަޡަރީ ޢިލްމެވެ. އެއީ ތަހުގީގުކޮށް ބެލުމާއި ދަލީލުތަކުގެ މައްޗަށް ހުއްޓިފައިވާ ޢިލްމެވެ. މިގޮތުން ތަހުގީގުކޮށް ބަލާހޯދުމަށްފަހު އެ ޙަދީޘަކީ މަޤުބޫލު ޙަދީޘެއްކަން ސާބިތުވެއްޖެނަމަ އެ ޙަދީޘަކަށް ޢަމަލުކުރުން ވާޖިބުވާނެއެވެ.\nއާޙާދު ޙަދީޘު ބެހިގެންވާ ބައިތައް:Edit\nއާޙާދު ޙަދީޘް އައިސްފައިވާ ގޮތްތަކާއި ރާވީންގެ ޢަދަދުގެ ގޮތުން ބަލާއިރު އާޙާދު ޙަދީޘު ތިންބަޔަކަށް ބެހެއެވެ. އެއީ؛\nالمشهور (މަޝްހޫރު ޙަދީޘް)\nالعزيز (ޢަޒީޒު ޙަދީޘް)\nالغريب (ޣަރީބު ޙަދީޘް)\nއާޙާދު ޙަދީޘަކީ ޢަޤީދާއާއި ޙުކުމްތަކުގައި ޙުއްޖަތެއްތަ؟Edit\nމި ބަޔަކީ ދިސަލަފިއްޔާ ވެބްސައިޓްގައި މުޙައްމަދު ސިނާން ލިޔުއްވާފައިވާ ލިޔުމެކެވެ.\nސުންނަތާއި ޖަމާޢަތުގެ އަހުލުވެރިންގެ އަރިހުގައި ޙުކުމުގައި މުތަވާތިރު ޙަދީޘާއި އާޙާދު ޙަދީޘަކީ ޙުއްޖަތެކެވެ. އަދި އެ ދެ ވައްތަރު ޙަދީޘް ޢަޤީދާގެ މައްސަލަތަކުގައްޔާއި އަޙްކާމުގެ މައްސަލަތަކުގައި ފަރަޤު ނުކުރައްވައެވެ. ނަމަވެސް ބައެއް ފިރުޤާތަކުގެ މީހުން އާޙާދު ޙަދީޘްތައް ރައްދުކުރެއެވެ. ނުވަތަ ޢަޤީދާގެ މަސްއަލަތަކުގައި މިފަދަ ޙަދީޘްތައް ނުނަގައި ފިޤުހުގައި މިހަދީޘްތައް ނަގައެވެ. މިފަދަ ފިރުޤާތަކުގެ މީހުންގެ މިމަގުއޮޅުމުގެ ސަބަބުން ދީނުގެ މުހިއްމު މަސްއަލަތަކާގުޅޭ ވަރަށް ގިނަ ޙަދީޘްތައް ޤަބޫލުނުކޮށް ރައްދުކުރެއެވެ. ނަތީޖާއަކަށްވީ ދީނުގެ ތެރެއަށް އަމިއްލަ ގޮތްތައް ވަދެ މަގުއޮޅިގެން ދިޔުމެވެ.\nސުންނަތާއި ޖަމާޢަތުގެ އަހުލުވެރިން މުތަވާތިރުކޮށް ނުވަތަ އާޙާދުކޮށްނަމަވެސް ޞައްޙަ ޙަދީޘެއް ނަމަ އެއީ އެބައިމީހުންގެ އަރިހުގައި ޙުއްޖަތެކެވެ. އަދި ޢަޤީދާގެ މައްސަލަތަކުގައިވެސް އަދި ފިޤުހީ މަސްއަލަތަކުގައިވެސް އެއީ ޙުއްޖަތެކެވެ.\nޤުރުއާނާއި ސުންނަތުންނާއި ޞަޙާބީންގެ ޢަމަލުފުޅުތަކުންނާއި ޢިލްމުވެރިންގެ އިޖުމާޢުން ދަލީލު ލިބޭގޮތުގައި އާޙާދު ޚަބަރު ޤަބޫލުކުރުމާއި އެއަށް ޢަމަލުކުރުން ވާޖިބުވެގެންވެއެވެ.\n1. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((وَمَا كَانَ الْمُؤْمِنُونَ لِيَنفِرُوا كَافَّةً فَلَوْلا نَفَرَ مِنْ كُلِّ فِرْقَةٍ مِنْهُمْ طَائِفَةٌ لِيَتَفَقَّهُوا فِي الدِّينِ وَلِيُنذِرُوا قَوْمَهُمْ إِذَا رَجَعُوا إِلَيْهِمْ لَعَلَّهُمْ يَحْذَرُونَ)) التوبة: 122 މާނައީ: “އަދި އެންމެން އެކުގައި ހަނގުރާމަޔަށް ނުކުތުމެއް، މުއުމިނުންނަކަށް ނެތެވެ. ފަހެ، އެބައިމީހުންގެ ތެރެއިން ކޮންމެ ބައިގަނޑަކުން ބަޔަކު ހަނގުރާމަޔަށް ނުކުތްނަމަ ކިހާރަނގަޅުހޭ؟ (އެއީ) އެބައިމީހުން (އެބަހީ: ނުގޮސްތިބި މީހުން) ދީން އުނގެނި ދަސްކުރުމަށެވެ. އަދި އެބައިމީހުންގެ ޤައުމުގެމީހުން (އެބަހީ: ހަނގުރާމަޔަށް ނުކުތް މީހުން) އެބައިމީހުންގެ ގާތަށް އެނބުރި އަތުވެއްޖެހިނދު، އެބައިމީހުންނަށް އިންޒާރުކުރުމަށްޓަކައެވެ. (އެއީ) އެބައިމީހުން ބިރުވެތިވެ، ރައްކާތެރިވުމަށްޓަކައެވެ.”\nމިއާޔަތުގައި ﷲ ސުބުޙާނަހޫ ވަތަޢާލާ އެވަނީ މުއުމިނުންނަށް ދީން އުނގެނުމަށް ބާރުއަޅުއްވާފައެވެ. އަދި އެކަމުގެ އަހައްމިއްޔަތުކަން ބަޔާންކުރައްވާފައެވެ. ޢަރަބިބަހުގައި "طَائِفَةٌ" އެކަކުން ފެށިގެންގޮސް އެއަށްވުރެ ގިނަމީހުންނަށް ބޭނުންކޮށް އުޅެއެވެ. އިމާމް އަލްބުޚާރީ ވިދާޅުވެފައިވެއެވެ. “ﷲ ސުބުޙާނަހޫ ވަތަޢާލާ ވަނީ ((وَإِنْ طَائِفَتَانِ مِنْ الْمُؤْمِنِينَ اقْتَتَلُوا فَأَصْلِحُوا بَيْنَهُمَا)) މިއާޔަތުގައި طَائِفَةٌ އެންމެ މީހަކަށްވެސް ނިސްބަތްކުރައްވާފައެވެ.” (އާޔަތުގެ މާނައީ: “މުއުމިނުންގެ ދެބަޔަކު ތަޅައިފޮޅައިގެންފިނަމަ، ފަހެ، އެ ދެބައިމީހުންގެ ދެމެދު ތިޔަބައިމީހުން ޞުލްޙަކުރާށެވެ!” الحجرات: 9)\nއެހެންކަމުން، މަތީގައިވާ އާޔަތުން ދޭހަކޮށްދެނީ އެކަކު އައިސް ޤައުމަށް އިންޒާރުދިނަސް، އެމީހާގެ ބަސްއަހައި ޢަމަލުކުރަންޖެހޭނެކަމެވެ.\n2. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((يَا أَيُّهَا الَّذِينَ آمَنُوا إِنْ جَاءَكُمْ فَاسِقٌ بِنَبَإٍ فَتَبَيَّنُوا)) الحجرات:6މާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުންގެގާތަށް ފާސިޤަކު ޚަބަރަކާއިގެން އަތުވެއްޖެނަމަ، އޭގެ ދޮގުތެދުބަލައި، ޙަޤީޤަތް ހޯދާށެވެ!”\nމިއާޔަތުން އެނގޭގޮތުގައި ޢަދުލުވެރިއަކު ޚަބަރަކާއިގެން އަތުވެއްޖެނަމަ، އެ ޚަބަރު ޤަބޫލުކުރަން އަންގަވާފައި އެވަނީއެވެ. އިބްނުލް ޤައްޔިމު ރަޙިމަހުﷲ ވިދާޅުވެފައިވެއެވެ. “މިކަމުން ދަލީލުކުރަނީ (ޢަދުލުވެރި) އެކަކުގެ ޚަބަރު ކަނޑައެޅިގެން ޤަބޫލުކުރަންޖެހޭނެކަމެވެ. އަދި އެމީހާގެ އެވާހަކައިގެ ދޮގުތެދު ބަލަންނުޖެހޭނެކަމެވެ…”\n1. އަބްދުﷲ ބުން މަސްޢޫދު ރަޟިޔަﷲ ޢަންހު ކިބައިން ރިވާވެފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ. ((نَضَّرَ اللَّهُ امْرَأً سَمِعَ مِنَّا حَدِيثًا فَحَفِظَهُ حَتَّى يُبَلِّغَهُ)) މާނައީ: “ތިމަންމެން ކިބައިން ޙަދީޘެއް އަޑުއަހައި، އެ ޙަދީޘް އެހެންމީހަކަށް ފޯރުކޮށްދީފުމަށްދާންދެން އެޙަދީޘް ހިތުދަސްކުރާމީހާ ﷲ އަލިކުރައްވާށިއެވެ.”\nމިޙަދީޘަކީ ޢަޤީދާއާއި އަޙްކާމް ޝާމިލުވެގެންވާ ޙަދީޘެކެވެ.\n2. ރަސޫލުﷲ ޞައްލަﷲ ޢަލައިހިވަސައްލަމަ ޤައުމުތަކަށް އިސްލާމްދީން ބަޔާންކޮށްދެއްވުމަށްޓަކައި އެއްބޭކަލަކު ފޮނުއްވާފައިވުމާއި، ޙުކުމްތައް އަންގަވާދެއްވުމަށް އެންމެ ބޭކަލަކު އެކި ޤަބީލަތަކަށާއި ރަށްރަށަށް ފޮނުވާފައިވުމެވެ. މިގޮތުން ޙައްޖުގެ އަމީރެއްގޮތުގައި އަބޫބަކުރުގެފާނު ފޮނުއްވުމާއި، ޤާޟީއެއްގެ ގޮތުގައި ޢަލީގެފާނު ޔަމަނަށް ފޮނުއްވުމާއި، ދާޢީއެއްގެގޮތުގައާއި ޞަދަޤާތްނަންގަވާ ބޭކަލެއްގެގޮތުގައި މުޢާޛުގެފާނު ޔަމަނަށް ފޮނުއްވުމާއި، މުޞްޢަބު ބުން ޢުމައިރު މަދީނާއަށް ފޮނުއްވުމާއި، ރާ ޙަރާމްކުރެވުނުކަން އިޢުލާންކުރެއްވުމަށް އެންގެވުން ހިމެނެއެވެ. މިއިން ކޮންމެ ކަމެއްގައި ރަސޫލާ އައްޔަނުކުރައްވާފައިވަނީ އެންމެ ބޭކަލެކެވެ.\nޞަޙާބީ ބޭކަލުންގެ ޢަމަލުފުޅުތައް:\nޞަޙާބީބޭކަލުންގެ ޢަމަލުފުޅުތަކަށް ބަލާލައިފިކަމުގައި ވާނަމަ، އެތައް ޙާދިޘާތަކަކުން ދަލީލު ލިބެނީ އެބޭކަލުން އެންމެ ބޭކަލެއްގެ ބަސްފުޅަށް ޢަމަލުކުރައްވާފައިވާތަނެވެ. މިގޮތުން، ޢަބްދުﷲ ބުން ޢުމަރުގެ ކިބައިން ރިވާވެފައިވާ ޙަދީޘެއްގައިވެއެވެ. މީސްތަކުން ޤުބާގައި ފަތިސްނަމާދުކުރަނިކޮށް، އައިމީހަކު އައިސް ޤިބުލަ ކަޢުބަތުﷲ ގެފުޅަށް ބަދަލުކުރެވުނުވާހަކަ ބުނުމާއެކު، ކަޢުބަތުﷲ ގެފުޅަށް ކުރިމަތިލިޔެވެ. އެހިނދު މީސްތަކުން ތިބީ ޝާމްކަރައަށް ކުރިމަތިލައިގެންނެވެ.\nހަމައެފަދައިން، ވާރުތަމުދަލުން މާމައަށް ލިބެންޖެހޭ މިންވަރުގައި މުޣީރަތު ބުން ޝުޢުބާއާއި މުޙައްމަދު ބުން މަސްލަމާ ރަޟިޔަﷲ ޢަންހުމާގެ ބަސްފުޅަށް އަބޫބަކުރުގެފާނު ޢަމަލުކުރެއްވިއެވެ. އަދި މަޖޫސީންއަތުން ޖިޒުޔަނެގުމުގައި ޢަބްދުއްރަޙްމާން ބުން ޢައުފް ރަޟިޔަﷲ ޢަންހުގެ ބަސްފުޅަށް ޢުމަރުގެފާނު ޢަމަލުފުޅުކުރެއްވިއެވެ.\nޢަދުލުވެރި އެކެއްގެ ޚަބަރަށް ޢަމަލުކުރުމާމެދު ޞަޙާބީން އިޖުމާޢުވެވޑައިގެންފައިވާކަމަށް އަލްޤާޟީ އަބޫ ޔަޢުލާ ނަޤުލުކުރައްވާފައިވެއެވެ.\nއައްޝާފިޢީ ރަޙިމަހުﷲ ވިދާޅުވެފައިވެއެވެ. “(ޢަދުލުވެރި) އެކެއްގެ ޚަބަރުގެ ތެދުދޮގު ބެލުމާމެދު އިޚްތިލާފުވެފައިވާކަމެއް މުސްލިމުންގެ ފިޤުހުވެރިންގެ އަރިހުން އައިސްފައެއްނުވެއެވެ.”\nއިބްނު ޢަބްދުލްބައްރު ރަޙިމަހުﷲ ވިދާޅުވެފައިވެއެވެ. “ތިމަންނައަށް އެނގިފައިވާގޮތުން، ހުރިހާ ކަންކޮޅެއްގައިވާ ފިޤުހާއި އަޘަރުގެ އަހުލުވެރިން އިޖުމާޢުވެވަޑައިގެންފައި ވާގޮތުގައި ޢަދުލުވެރި އެކެއްގެ ޚަބަރު ޤަބޫލުވެވިގެންވެއެވެ. އަދި އެ ޚަބަރަށް ޢަމަލުކުރުމަކީ ވާޖިބެކެވެ.”\nމި ދަލީލުތަކަށް ބިނާކޮށް، ޢަޤީދާގެ މައްސަލަތަކުގައި އާޙާދު ޙަދީޘް ޤަބޫލުނުކުރެވޭނެޔޭ ބުނުމަކީ އަލަށް އުފައްދަފައިވާ ބިދުޢަ ބަހެކެވެ. ދީނުގައި އެ ބަހަށް އެއްވެސް އަޞްލެއް ނުވެއެވެ. ސަލަފުއްޞާލިޙުންގެ ތެރެއިން އެއްވެސް ބޭކަލަކު އެފަދައިން ވިދާޅުވެފައެއް ނުވެއެވެ. އަދި އެއިގެ ތެރެއިން އެއްވެސް ބޭކަލެއްގެ ކިބައިން އެފަދަ ބަސްފުޅެއް ނަޤުލުވެގެންވެސް ނުވެއެވެ.\nޙަދީޘުގެ މަތުނު ނިސްބަތްވާ ފަރާތުގެ ގޮތުން ބެހޭ ބައިތައްEdit\nޙަދީޘް ޞައްޙަވުމާއި ނުވުމުގެ ގޮތުން ބެހޭ ބައިތައްEdit\nމި މައުޟޫޢާ ގުޅޭ ޚާއްޞަ މަޒުމޫނު: ޞައްޙަޙަދީޘު\nޞަޙީޙު ޙަދީޘުގެ ޝަރުޠުތައްEdit\nއިސްނާދުގައި އެއްވެސް މެދުކެނޑުމެއް ނެތި ގުޅިފައި ވުން.\nރާވީންނަކީ ޢަދުލުވެރީން ކަމުގައި ވުން\nރާވީންގެ ޙަދީޘް ދަސްކޮށް ރައްކާކުރުމުގެ ސިފަ ފުރިހަމަވުން\nޙަދީޘް ޝާއްޛުވެގެން ނުވުން\nޙަދީޘަށް އުނިކަމެއް އަންނަ ފަދަ ފޮރުވުފައިވާ ޢިއްލަތެއް (ބަލިކަމެއް) އޭގައި ނުވުން.\nޞަޙީޙު ޙަދީޘް ބެހޭ ބައިތައްEdit\nޙަސަން ޙަދީޘް ބެހޭ ބައިތައްEdit\nޙަދީޘުގެ ސަނަދުގައި ވާ މެދުކެނޑުމެއްގެ ސަބަބުން ޟަޢީފުވާ ޙަދީޘްEdit\nޙަދީޘުގެ ރާވީއެއްގެ ބަލިކަމުން ޟަޢީފުވާ ޙަދީޘްEdit\nޙަދީޘުގައި ފޮތުވިފައިވާ ބަލިކަމެއްގެ ސަބަބުން ޟަޢީފުވާ ޙަދީޘްEdit\nއެހެން ރިވާޔަތްތަކާ ޚިލާފުވުމުގެ ސަބަބުން ޟަޢީފުވާ ޙަދީޘްEdit\nޙަދީޘް ރައްކާކުރެވިގެން އައި ގޮތުގެ ތާރީޚްEdit\nބައެއް މަޝްހޫރު ޙަދީޘް ފޮތްތައްEdit\nސުނަނު އަބީ ދާވޫދު\nސުނަނު އިބްނު މާޖާ\nގުޅުންހުރި ބައެއް ލިޔުންތައްEdit\n↑ (صحيح البخاري: كتاب أخبار الآحاد: 8/132)\n↑ (مختصر الصوائق المرسلة: 2/394).\n↑ (رواه أحمد: 4157)\n↑ (انظر: العدة: 3/865)\n↑ (الرسالة: ص. 197)\n↑ (التمهيد: 1/2)\nLast edited on 30 ނޮވެމްބަރު 2016, at 04:56\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 30 ނޮވެމްބަރު 2016، 04:56 ގައެވެ.


ވަޒީފާގެ ފުރުޞަތު: އޮޑިޓަރ\nޑިޕާޓްމަންޓް: އިންޓަރނަލް އޮޑިޓް\nއޮޑިޓިން، އެކައުންޓިން ނުވަތަ ރިސްކް މެނޭޖްމަންޓްގެ ދާއިރާއިން ބެޗެލަރސް ޑިގްރީ (ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް 7) ނުވަތަ އެއާ އެއްފެންވަރެއްގެ ޕްރޮފިޝަނަލް ސެޓްފިކެޓްއެއް ހާޞިލްކޮށްފައިވުން.\nއޮޑިޓިން، ރިސްކްމެނޭޖްމަންޓް ނުވަތަ ގުޅޭ ދާއިރާއަކުން މަދުވެގެން3އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nމިމަޤާމަށް އެދި ހުށަހަޅާ ފަރާތްތަކުގެ ތެރެއިން ސެޓިފައިޑް އިންޓަރނަލް އޮޑިޓަރ (ސީއައިއޭ) ހާޞިލްކޮށްފައިވާ ފަރާތްތަކަށް އިސްކަންދެވޭނެއެވެ.\nމި މަޤާމަށް މުވައްޒަފު ހޮވުމަށް ބާއްވާ އިންޓަރވިއު އާއި އިމްތިޙާނު6ޖުލައި 2021 އިން 15 ޖުލައި 2021 އާއި ދެމެދު ބޭއްވުމަށް ވަނީ ހަމަޖެހިފައެވެ. އިންޓަރވިއު ކުރުމާއި އިމްތިޙާނު އޮންނާނީ، މި އޮފީހުންއިން ކަނޑައަޅާ މެމްބަރުން (މަދުވެގެން 03 މެމްބަރުން) ގެ މައްޗަށް އެކުލެވޭ ޕެނަލްއަކުންނެވެ.\nމިމަޤާމަށް ޝައުޤުވެރިވާ ފަރާތްތަކުން 04 ޖުލައި 2021 ވާ އާދިއްތަ ދުވަހުގެ 16:00 ގެ ކުރިން އެޕްލިކޭޝަން ފޯމު ފުރިހަމަކުރުމަށްފަހު ހުށަހަޅަންޖެހޭ ލިޔުންތަކާއިއެކު ތިރީގައިވާ އެޑްރެހަށް ހުށަހެޅުއްވުން އެދެމެވެ.


Tourist Representative Counter'thakeh Kuyyah Dhookuranee - Vaguthu\nވެލާނާ އިންޓަނޭޝަނަލް އެއާޕޯޓު (ވީއައިއޭ) އިން ޓުއަރިސްޓު ރިޕްރަޒެންޓޭޓިވް ކައުންޓަރުތަކެއް ކުއްޔަށް ދޫކުރުމަށް އިއުލާންކޮށްފިއެވެ.\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ވިދާޅުވީ މި ކައުންޓަރުތައް ކުއްޔަށް ދޫކުރުމަށް ނިންމާފައިވާ ކަމަށާއި އަދި ކައުންޓަރުތައް ކުއްޔަށް ނަގަން ބޭނުންވާ ފަރާތްތަކަށް އެ ފުރުސަތު ހުޅުވާލާ ކަމަށެވެ. އެގޮތުން މި ކައުންޓަރުތައް ކުއްޔަށް ނެގުމަށް ބޭނުންވާ ފަރާތްތަކުން އެކަމަށް ޝައުގުވެރިކަން ފާޅުކުރުމުން ބީލަން ފޮތް އީމެއިލްގެ ޒަރިއްޔާއިން ފޮނުވާނެ ކަމަށްވެސް އެމްއޭސީއެލް އިން ވަނީ ވިދާޅުވެފައެވެ.\nމި ކައުންޓަރުތައް ކުއްްޔަށްް ނެގުމަށް ބޭނުންވާ ފަރާތްތަކުންް އެކަމަށް ޝައުގުވެރިކަން ފާޅުކޮށް މިމަހުގެ ހަތް ވަނަ ދުވަހުގެ ކުރިން އެދެން ޖެހޭނެ ކަމަށް އެެމްއޭސީއެލް އިން ވަނީ ވިދާޅުވެފައެވެ.\nމިގޮތަށް ދޫކުރާ ކައުންޓަރުތައް ކުއްޔަށް ނެގުމަށް ބޭނުންވާ ފަރާތަކީ، ޓުއަރިސްޓު ރިސޯޓެއް، ހޮޓެެލް ނުވަތަ ގެސްޓުހައުސްއެއް ނޫން ނަމަ ޓުއަރ އޮޕަރޭޓަރަކަށް ވާން ޖެހޭ ކަމަށާއި، އެފަރާތެއްގެ އަތުގައި އެކަމަށް ހުއްދަ އޮންނަން ޖެހޭނެ ކަމަށް އެމްއޭސީއެލް އިން ވަނީ ވިދާޅުވެފައެވެ.\nމިގޮތުން މިމަހުގެ 14 ވަނަ ދުވަހުގެ ކުރިން ބީލަން ހުށަހަޅަން ޖެހޭނެ ކަމަށާއި، ކައުންޓަރުތައް ދިނުމަށް ހަމަޖެހިފައި ވަނީ ބީލަމަށް ލާ ފާރްތަތަކުގެ މެދުގައި ނެގޭ ގުރުއަތަކުން ކަމަށް އެމްއޭސީއެލް އިން ވަނީ ވިދާޅުވެފައެވެ.\nމާޗް 1, 2021 13:23\nއަނެއްކާ އަނެއް ލާރިގަނޑާ ކޮމިޝަންގަނޑެއް ދަވާލަން ތައްޔާރުވަނީ.... އެމްއޭސީއެލް އައް ފަންސުރެއް ގަތައް، އޭގެންވެސް ކަޓުނަގާފަ އޮންނާނީ...\nމާޗް 1, 2021 16:54\nމިސްކިތް ތަށް ބަންދު ކޮއްފަ ތިކަންތަށް ކުރިޔަށް ގެންދޭ. ލާދީނީ ސަރުކާރު


Gina Luithakakaai Eku 13 Food Court Eh Beeelamah - Vaguthu\nގިނަ ލުއިތަކަކާއި އެކު 13 ފުޑްކޯޓެއް ބީލަމަށް\nގިނަ ލުއިތަކަކާއި އެކު އެެސްޓީއޯ އިން މާލޭ އާ ހާބަރު ސަރަހައްދުގައި ގާއިމްކޮށްފައިވާ ފުޑްކޯޓުތަކުގެ ތެރެއިން 13 ތަނެއް ބީލަމަށް ހުޅުވާލައިފިއެވެ.\n"ރާވެރިބޭ ކޮއްތުވެެނި"ގެ ނަމުން ނަންދީފައިވާ އާ ހާބަރު ފުޑްކޯޓުތަކަށް ބީލަން ހުށަހެޅުމުގެ އެންމެެ ފަހު މުއްދަތަކީ މިމަހުގެ 14 ވަނަ ދުވަހުގެެ 14:00 އެވެ. ފުޑްކޯޓުތަކަށް ބީލަމަށް ހުސަހެޅުމަށް ޝައުގުވެރިވާ ފަރާތްތަކަށް އެ ފުރުސަތު މިމަހުގެ 10 ވަަނަަ ދުވަހުގެ 14:00 އިން އެދުވަހު 15:00 އަށް ދިނުމަށް ވަނީ ހަމަޖެހިފައެވެ.\nއެެސްޓީއޯ އިން ކޮށްފައިވާ އިއުލާނެއްގައި ވިދާޅުވެފައި ވާގޮތުން ފުޑްކޯޓުތަކަށް ބީލަމަށް އެދި ހުށަހަޅާ ފޯމު އެ ކުންފނީގެ ވެބްސައިޓުން މިހާރު ލިބެން ހުންނާނެ އެވެ.\nޕްރޮޕޯސަލް ހުށަހެޅުމުގެެ އެންމެ ފަހު ވަގުތަކީ 14 ވަނަ ދުވަހުގެެ 14:00 ކަމަށް ފާހަގަކޮށް އެސްޓީއޯގެ އިއުލާނުގައި ވިދާޅުވެފައި ވަނީ އެވަގުތު ހަމަވުމާއި އެކު ޕްރޮޕޯސަލް ހުށަހެޅި އެން،މެންގެ ހާޒިރުގައި ޕްރޮޕޯސަލްތައް ހުޅުވާނެ ކަމަށެވެެ.\nއެސްޓީއޯގެ މެނޭޖިން ޑިރެކްޓަރު ހުސެެން އަމްރު ކޮށްފައިވާ ޓްވީޓެެއްގައި ވަނީ މިފަހަރު ބީލަަމަށް ފުޑްކޯޓުތައް ދޫކޮށްލުމަށް ހަމަޖެހިފައި ވަނީ ބޮޑެތި ލުއިތަކަކާއި އެކު ކަމަށެވެ.\nއެެގޮތުން ކުރިން ފުޑްކޯޓުތައް ހަވާލުކުރުމުގެ ކުރިން ނަގަމުން ދިޔަ ތިިން މަހުގެ ސެކިއުރިޓީ ޑިޕޮސިޓް ތިން މަހަށް ކުޑަ ކުރެވިފައިވާކަމަށާއި، ކުރިން ބިޑް ސެކިއުރިޓީގެ ގޮތުުގައި ނެެގި 100،000 ރުފިޔާ މިހާރު ނުނަގާނެ ކަމަށެވެ. އަދި އެޑްވާންސް ކުލިވެސް މިހާރު ނުނަގާނެ ކަމަށް އޭނާ ވަނީ ވިދާޅުވެެފައެވެ.\nމީގެ އިތުރުން އަމްރު ވަނީ ކުރިިން ބިޑްކުރާއިރު ހުށަހަޅާ ބިޒްނެސް ޕްރޮޕޯސަލް މިހާރު ބޭނުން ނުވާނެ ކަމަށް ވިދާޅުވެފައެެވެ.\nގާތްގަނޑަކަށް 30 މިލިޔަން ރުފިޔާ ހަރަދުކޮށްގެން އާ ހާބަރު ސަރަހައްދުގައި އެސްޓީއޯ އިިން ތިން ސައިޒެއްގެ ކެފޭޭ ވަނީީ ގާއިމްކޮށްފައި ވެެއެެވެ. އޭގެ ތެރޭގައި ހިމެނެނީ 960 އަކަފޫޓުގެ ތަންތަނާއި 1260 އަކަފޫޓު އަދި 1660 އަކަފޫޓުގެ ކެފޭތަކެވެ.


(20ފެބްރުއަރީ 2019 އާ ގުޅޭ)\n"މިހާރު ހިތަށް އަރާ ހާދަ އަވަހޭ ދުވަސްތައް ދިޔަލެއް، ހަނދާންވަނީ އަހަރުމެން އެއްކޮށް ސްކޫލްގަ އުޅުނު ދުވަސްތައް މަތިން.........އައިމް ސޯ ހެޕީ ފޯ ޔޫ އޯލް........އެލީވެސް ދެން ފެންނާނެ ދޯ ޔުނީފޯމް އަޅާލާފަ ދާއިރު، އަނެއްކާ ޓްރެވެލް ކުރަން ޖެހޭ ބައެއްގަތަ އުޅެނީ" މަންހާގެ މޫނުމަތިންވެސް ފެންނަނީ އުފާވެރިކަމެވެ. އެތަށް ދުވަހެއް ވަންދެން ދުރުގައި އުޅެފައި އަޔަސް އެންމެ ގާތް އެކުވެރިންމަތިން އަބަދުވެސް ހަނދާންވާނެތާއެވެ.\n"ޔެސް، މައި ޑްރީމް........އައިމް އަ ކްރޫ.............." އަލީޝާ އޭނަގެ އަނގައިގައި ވާ ހުރިހާ ދަތެއް ދައްކާލަމުން ހިނިތުންވެލިއެވެ.\n"ހައު އަބުޓް ޔޫ ޝިފޫ، ކިހާ ހިސާބަކަށް ދާން ތިއުޅެނީ، ދެން ދިމާވެސް ނުވާނެ ދޯ، ދެން ގުޅާލާއިރު އެންމެންވެސް ބިޒީވާނެ ދޯ" މަންހާ ނިތްއަރުވާލަމުން އެކުވެރިންގެ މޫނުތަކަށް ބަލާލިއެވެ.\n"ހިލްޓަންއަށް މިދަނީ.........އެހާ އަވަސް އަވަހަކާ ނާދެވޭނެ" ޝިފޫ ބުނެލިއެވެ.\n"ދެން މަންވެސް އަވަހަށް ޖޮބަކަށް އެޕްލައި ކުރޭ...........އަނެއްކާ ތިހުންނަނީ ހަމަ އެއޮފީހަށް ދާންކަމައްތަ؟" އަލީޝާ ވާހަކަދެއްކިއެވެ. އަދި ގޮތަކަށް މަންހާ އާއި ދިމާކޮއްލިއެވެ.\n"ސާބަސް.........އަދި ނޭގެ، ފަހަރެއްގަ ގޮސްވެސް ދާނަން، ޔަގީނެއްނޫން..........އަދި ނޭގެއެއްނު އަހަރެންގެ ޝަރުތު ހަމަވާނެކަމެއްވެސް" މަންހާވެސް ގޮތްދޫނުކޮށް އެއްޗެއް ބުނެލިއެވެ. އަދި ހުރިހާ ކުދިން އެއްފަހަރާ ހޭންފެށިއެވެ.\nރޭގަނޑުގެ ކެއުން ނިމިގެން ދިޔައީވެސް މަންހާގެ އާއިލާ އާއިއެކުވެ. ބޮޑެތި މީހުންގެ ކެޓެގަރީގައި އުމުރުގެ ގޮތުން ހިމެނިފައިވިޔަސް އަދިވެސް މައިންބަފައިންނަށް އެތަނުން ކޮންމެ ކުއްޖަކު ގުޅަންޖެހުނެވެ. ލަސްވަނީ ކީއްވެގެންކަން އެންގުމަށެވެ. އަދި އެހުރިހާ އިރު ތިބީ މަންހާމެން ގޭގައިކަން އަންގާދިނުމަށެވެ. ހަތަރުކުދިންގެ މެދުގައި ވަގުތު އަރައިގެން ދިޔަ ގޮތްވެސް ނޭގުނެވެ. އެގާރަ ޖެހުމާއިއެކު ކޮންމެ ކުއްޖެއްވެސް އަވަސްވެގަތީ ގެއަށް ދިއުމަށެވެ. އޭގެ ކުރިން މަންހާ ގެނައި ހަދިޔާތައް އެކުދިންނަށް ދިނެވެ. ކޮންމެ ކުއްޖަކަށްވެސް އެކުއްޖަކަށް ދިން ހަދިޔާ ވަރަށްވެސް ކަމުދިޔައެވެ. ވިޝާލްގެ ވާހަކައެއް އަހާކަށް އެއްވެސް ކުއްޖަކު ހަނދާނެއް ނެތެވެ. ހުދު މަންހާވެސް އެވާހަކަ ދެއްކުން އެހާ މުހިއްމު ކަމެއްގެ ގޮތުގައި ނުދެކުނެވެ. އެއަށްވުރެ އެކުދިންގެ މެދުގައި މަޤުބޫލުކަން ހޯދާފައިވަނީ އެހެންފަރާތެއް ވިއްޔާއެވެ.\nހަމަހިމޭންކަން ކޮޓަރިތެރެއަށް ފެތުރިގެން ދިޔަވަރަކަށް މަންހާގެ ސިކުނޑީގައި އުފެދެމުންދިޔައީ ކުރީގެ ހިޔާލުތަކެކެވެ. އެކަމަކު އަދިވެސް އެމަންޒަރުތައް ހީވަނީ މިއަދުވީކަމެއްހެންނެވެ. ދެލޯ މަރާލައިގެން އޮތަސް އެދެލޮލަށް ކުލަ ފޮޓޯތަކެއްހެން ހުރިހާ މަންޒަރެއް ފެންނަމުންދިޔައެވެ. އެންމެ ފުރަތަމަ ދާއިން ކާރަށް އަރަން ހިނގައިލާފައި އައިގޮތެވެ. ކާރުގައި އިނދެ މަންހާއަށް ދޭ ހިނިތުންވުމެވެ.\n"އޭނަ އަހަރެންގެ މަތިން އަދިވެސް ހަނދާން ހުންނާނެ ބާ؟" މަންހާގެ ޒަމީރު ސުވާލުކޮއްލިއެވެ.\nނިދީގެ އަރާމުކަމަށް ގެބިގެން ދިޔަ މަންހާ ދިޔައީ އުފާވެރި ހުވަފެން ތަކެއް ދެކެމުންނެވެ. އެހެނީ އޭނަ މުސްތަޤްބަލަށް ކުރާ އުއްމީދުތައްވެސް އެހާ ފޮންޏެވެ. މުޅިން އާ ދުވަހަށް އިރުގެ ދޯދިތައް ދުނިޔެމައްޗަށް ފަތުރާލާނެ އިރެއްގެ އިންތިޒާރުގައި ވާކަން އެރީތި ތުންފަތަށް ވެރިވެފައިވާ ލުއިލުއި ހިނިތުންވުމުންވެސް އެނގޭހާވެއެވެ. މަންހާއަށް ނިދޭކަށް ގިނައިރެއްނުނެގިއެވެ.\n"ދަރިފުޅާ.........ދަރިފުޅާ މަންހާ........އަވަހަށް ތެދުވޭ، ދެން އިރުއަރާކަށް މާގިނައިރެއްނެތް.........އަވަހަށް ތެދުވޭ، ފަތިސް ނަމާދުކޮއްލެވޭނީ އޭރުން...........މަންހާ........މަންމައަށްވެސް މިހޭލެވުނީ ހަމަ ދެންމެއަކު" ވަސީމާ މަންހާއަށް ގޮވާލުމާއިއެކު ދެފަހަރަކު ލޯއުނގުޅާލަމުން މަންހާ ތެދުވިއެވެ.\nމަންހާގެ ދުވަސް ފެށުނީއެވެ. އަދިވެސް ހެދުނު ހެދުނާ އޭނަ ބޮނީ ހޫނު ކިރުތައްޓެކެވެ. އެވަރުން ހަށިގަނޑު ހޭލައްވާލާ ތާޒާކަން ގެނުވައެވެ. ހެދުނުގެ ނާސްތާ އާއިލާ އާއިއެކު ކޮއްނިންމާލިއެވެ. މަންހާ ކުރާނެ ކަންތައްތަކެއް ގޭގައި ނެތެވެ. އެހެންނަމަވެސް ކޮންމެވެސް ކަމެއްކުރަން އޭނަ ބޭނުންވިއެވެ. ކިޔެވުމުގެ ނަތީޖާގެ އަސަރު އެންމެ ފުރަތަމަވެސް ކުރީ އޭނަގެ ކޮޓަރިއަށެވެ. މުޅި ދުވަހުގެ ހުރިހާ ވަގުތެއް މަންހާ ހޭދަކޮއްލީ ކޮޓަރިއަށް އެކިއެކި ބަދަލުތައް ގެނައުމުގައެވެ. މަންމަގެ އެހީތެރިކަމާއިއެކު ކޮޓަރީގެ އެކި ސާމާނު ހުންނަ ދިމާ ބަދަލުކޮއްލިއެވެ. އަދި ރީތި ކުލަ ކުލައިގެ ކަރުދާސް ގަނެގެން އައިސް ފާރުތަށް މުޅިން ބަދަލުކޮއްލިއެވެ.\nއާޢިލާގެ މެމްބަރުންނަށް މަންހާގެ މަސައްކަތްފެނި ތަޢުރީފުކުރިއެވެ. މުޅި ދުވަސް ނިމިގެން ދިޔައީ އެފަދަ ގޮތަކަށެވެ. އާއިލާ އާއިއެކުއެވެ. ހީ ސަމާސާ ކުރުމާ އުފާވެރިކަމުގައެވެ. ނާޒިޔާގެ އާޢިލާވެސް ގޭތެރޭގައި އައިސް އުޅެލާފައި ގޮސްފިއެވެ. އެމީހުންވެސް މަންހާ އާއި ދޭތެރޭ ބަހައްޓަމުންދާ ގާތްކަން މަންހާއަށް އަބަދުވެސް ފާހަގަ ކުރެވެއެވެ. ޖެނީ އާއި މަންހާ އާއި ދޭތެރޭ ކޮންމެވެސް ވަރަކަށް ވާހަކަދެކެވުނެވެ. މަންހާ ހިކުރިވަރަށްވުރެ ޖެނީ އާއި މަންހާގެ ހިޔާލު އެއްގޮތެވެ. ވިޝާލް ގޭތެރޭގައި ދުރު ދުރުން މަންހާގެ ހަރަކާތްތަކަށް ނަޒަރު ހިންގަމުންދިޔައެވެ. އެހިތުގެ ހިނގުން މިއަދުވެސް ވަނީ މަންހާ އާއި ގުޅިފައެވެ.\nމަންހާ މާލެ އައިތާ ދެހަފްތާ ވޭތުވެގެން ދިޔައިރު އޭނަ ވަޒީފާއެއް ހޯދުމުގައި އެތަށް ނޫސްތަކެއް ބަލަމުންދިޔައެވެ. އެކަމަކު މަންހާ ހިތްހަމަޖެހޭ ވަރުގެ ތަނެއް ނުފެނުނެވެ. އޭނަގެ ތަޢުލީމީ ފެންވަރާ އެކަށީގެންވާ ވަޒީފާއެއް ހޯދުން ފަސޭހަ ކަމަކަށް ނުވިއެވެ. ނާއުއްމީދު ވެފައިވަނިކޮށް މަންހާއަށް އުފާވެރި ހަބަރެއް ދިނީ ޝަރަފްއެވެ. އޭނަ މަންހާއަށް ގެނެސްދިނީ އޮފީހަކުން ލިބޭނެ އެންމެ ރަނގަޅު އޮފާއެވެ. އަމިއްލަ ފަރާތަކުން ހިންގަމުންދާ އޮފީހެއްގެ އިންޓީރިއާރ އަދި އެކްސްޓީރިއާ ޑިޒައިންނިންގ ސެކްޝަންގެ އެކްޓިން ޑިރެކްޓަރގެ މަގާމެވެ. ޝަރަފްގެ ގާތް އެކުވެރިއެއްގެ އޮފީހުގައި އޮތް ފުރުޞަތަކަށްވީތީ މަންހާއަށް ހާއްސަކަމެއް ދޭނެކަމުގައި އެއޮފީހުގެ ވެރިޔާވަނީ ވިދާޅުވެފައެވެ. އެކަން މަންހާ ގާތު ޝަރަފް ބުންޏެވެ.\nޖެހިގެން އައި ބުރާސްފަތި ދުވަހުގެ ހަވީރު މަންހާ ތައްޔާރު ވަމުންދިޔައީ އޭނަގެ ފުރަތަމަ އިންޓަރވިއުއަށް ދިއުމަށެވެ. އޭގެ ކުރިން އޭނަ އާދައިގެ މަތިން ހަވީރު އޮންލައިންގެ އިއުލާން ބައި ސާޗްކޮއްލިއެވެ. އާ އޮފީހަކުން ވަޒީފާގެ ފުރުޞަތު ނެރެފައި އޮތްތޯ ބަލާލުމަށެވެ. ކުއްލިއަކަށް މަންހާއަށް ފެނުނު އިއުލާނަކުން ފުއްމައިގެން ތެދުވެވުނެވެ. ކޮމްޕިޓަރ ސްކްރީނަށް އިރުކޮޅަކު ބަލަން ހުރެވުނެވެ. މަޑުމަޑުން އަނެއްކާވެސް އައިސް ގޮނޑީގައި އިށިންނަމުން އިއުލާން ބޮޑުކޮއްލިއެވެ. އޭނައަށް ހީވީ ރަނގަޅަށެވެ. އެއީ ހަމަ އެއޮފީހެވެ. މަންހާ އަވަސް އަވަހަށް އެ އިއުލާންގައިވާ ވަޒީފާއަށް އެދުނެވެ. އިއުލާންގެ ތިރީގައި ދީފައިވާ ކޮމްޕެނީގެ އީމެއިލް އެޑްރެސްއަށް މެއިލް ކޮއްލަމުންނެވެ. ހަމައެވަގުތު ޝަރަފް އައިސް މަންހާގެ ކޮޓަރީގެ ހުޅުވާފައި ހުރި ދޮރުގައި ޓަކި ޖަހާލިއެވެ.\n"ކޮބާ ހިނގާ ދަމާ.......މަންކޮ ތައްޔާރުވެ ނިމިއްޖެތަ؟" ޝަރަފް ކޮޓަރިތެރެއަށް ވަންނަމުން ބުނެލިއެވެ.\n"ހޫމް...........ނިމިފަ މިހިރީ، ހިނގާ ދަމާ........." މަންހާ އަވަސް އަވަހަށް ތެދުވަމުން ބުނެލިއެވެ.\n"މަންކޮ އަދިވެސް ވަޒީފާ އޮތްތޯ ތިބަލަނީ، މީ ޔަގީން ޖޮބެކޭ.........ތިއްތޭއަށް އެހާ ޔަގީންކަން އެބައޮތް، އަދި އިނގޭތަ މިއަދު ލަންޗަށް ގޮސްފަވެސް ބުނަނީ، ތްރީމަންތްސް ޕްރޮބޭޝަންއަށްފަހު ޑިރެކްޓަރގެ މަގާމު ދޭނަންކަމުގައި..........އެކަމަކު ވަރަށް ބިޒީވާނެ އިނގޭ އެތަނުގަ............." ޝަރަފްއަށް މަންހާގެ ކޮމްޕިއުޓަރ ސްކްރީންއިން އޭނަ ހުޅުވާފައިވާ ގަނޑުތައް ފެނުމުން ބުނެލިއެވެ. އޭނަ މަންހާއަށް އެވަޒީފާ ހޯދަދޭން ވަރަށް ބޭނުންވެފައިވާކަން އޭނަ ދައްކަމުންދިޔަ ވާހަކައިން އެނގުނެވެ. އަދި ލިބޭނީ މަންހާއަށް ކަމުގެ ޔަގީންކަންވެސް އޭނަ ދިނެވެ.\nމަންހާ ވަކި އެއްޗެއް ނުބުނެ ޝަރަފްއަށް ހިނިތުންވެލިއެވެ. އަދި ޝަރަފް އާއިއެކު ސިޑިން ފައިބައިގެން ދިޔައެވެ. އޭރު ވަސީމާ ސިޓިން ރޫމުގައި އިނެވެ. މަންހާ ފެނުމާއެކު އޭނައަށް ވަޒީފާ ލިބޭތޯ ދުޢާކޮއްލިއެވެ. އަދި މައިވަންތަ ކަމުން ފުރިގެންވި ބަލާލުމަކާއިއެކު މަންހާގެ ބޮލުގައި ފިރުމާލިއެވެ.\nއިންޓަރވިއު ކުރިއަށް ދިޔައީ ކޮންޕަރެންސް ރޫމްގައެވެ. މަންހާގެ މުޅި ހަށިގަނޑުވެސް ވަނީ ފިނިވެފައެވެ. އޭނައަށް ކުރިއަށް ދިޔަ އިންޓަރވިއުއަށްވުރެ ބޮޑަށް ވިސްނެމުންދިޔައި ހަވީރުން ފެނުނު އިއުލާނާއި ދޭތެރޭއެވެ. އެ އިއުލާންގައިވާ ވަޒީފާ އޭނައަށް ލިބޭނެނަމައޭ އެއީ އޭނަގެ ހިތުގައި އެވަގުތުވެސް ހިނގަމުންދިޔަ ހިޔާލުތަކެވެ.\n"މިސް މަންހާ............އެކްސްކިއުޒް މީ...........މިސް މަންހާ........" އިންޓަރވިއު ކުރުމަށް އިން ބޭފުޅާ މަންހާގެ ސަމާލުކަން ހޯދުމަށް ދެތިންފަހަރު ގޮވާލިއެވެ.\n"އޯ..........އައިމް ސޮރީ.......އައި ކުޑުންޓު ފޮލޯ ޔޫ" މަންހާ ހިތްއަވަސްވެފައި އިނދެ ބުނެލިއެވެ.\nދިގުވެގެން ދިޔަ ދެގަޑިއިރަށްފަހު މަންހާގެ އިންޓަރވިއު ނިމުމުން އޭނަ ބެލީ އަވަހަށް އެތަނުން ބޭރަށް ނުކުމެވޭތޯއެވެ. ސިޑީގެ ހަރުފަތްތައް ގިރާކުރަމުން ދެވަނަ ފްލޯއަށް ފޭބުމާއިއެކު މަންހާ ފުންނޭވާއެއް ބޭރުކޮއްލިއެވެ. މީހާ ހަމަޖެހިލިއެވެ. އަދި އަތްދަބަސްތެރޭގައި އޮތް މޯބައިލް ފޯނު ނަގާ ޝަރަފްއަށް ގުޅާލިއެވެ.\n"ޑިއަރ ސިސް، މިވަގުތު މިހިރީ އޮފީސްތެރޭ، ޕްލީޒް، ކެން ޔޫ ކޯލް ދޮންބެ" ޝަރަފް އެދުނީ ޝިމާދުއަށް އެވަގުތު ގުޅުމަށެވެ. މަންހާ ޝަރަފްގެ ފޯނު ކަނޑާލުމަށްފަހު ޝިމާދުއަށް ގުޅިއެވެ. އަދި އޭނަ ހުރި ހިސާބު ކިޔާދިނެވެ. ވިއްސަކަށްމިނެޓު ތެރޭ މަންހާގެ ކުރިމައްޗަށް މަޑުކޮއްލީ އަޅި ކުލައިގެ ކާރެކެވެ. މަންހާ އެއްފަރާތަކަށް ޖެހިލީ އެކާރުން ފައިބާ މީހަކަށް އެތަނަށް ވަންނަން ތަންދިނުމުގެ ގޮތުންނެވެ. ކާރުގައިވާ ކަޅުބިއްލޫރިތަކުން ކާރުގެ އެތެރޭގައިވަނީ ކާކުކަމެއްވެސް މަންހާއަކަށް ނުފެނުނެވެ.\n"މަންހާ......." ކާރުގެ ކުރީ ދޮރުފަތުގެ ބިއްލޫރި ގަނޑު ތިރިކޮއްލަމުން މީހަކު ގޮވާލިއެވެ.\n"ވިޝާލް...........ކީއްކުރަނީ މިތާ" މަންހާއަށް ޑްރައިވަރު ސީޓުގައި އިން ވިޝާލް ފެނުމުން ހައިރާންވެފައި އަހާލެވުނެވެ.\n"ވަސިންތަ ބުނީ މަންހާ ގެނެސްދޭށޯ، ޝިމާދުބެ ކިޔާދިނީ މަންހާ ހުރިތަން، އާދޭ ދާން" ވިޝާލް ކޮންމެވެސް ވަރަކަށް މަންހާއަށް ލިބުނު ހައިރާންކަން ފިލުވާލަދޭން މަސައްކަތް ކުރަމުން ބުނެލިއެވެ.\nމަންހާ ލުއި ހިނިތުންވުމަކާއިއެކު ކާރަށް އެރިއެވެ. ވިޝާލް ކާރު ދުއްވާލަމުން ދޮރުގެ ބިއްލޫރިގަނޑު މައްޗަށް ނަގާ ފިޓުކޮއްލިއެވެ. ވިޝާލް ކާރުގައި މަންހާގެ ގެއާއި ދިމާލަށް މިސްރާބު ބަހައްޓާފައި ހުރިއިރު އޭނަ މަންހާ އާއި ސުވާލު ކުރީ އިންޓަރވިއު ދިޔަ ގޮތާއި ދޭތެރޭއެވެ. ވަޒީފާ އާއި މެދު މަންހާގެ ހިޔާލަކީ ކޮބާތޯއެވެ. މަންހާ ކުދި ޖުމްލަތަކަކުން ވިޝާލްއަށް ޖަވާބު ދެމުންދިޔައެވެ.\n"ޖެނީވެސް ގޮވައިގެން އައިނަމަ، އޭރުން އޭނަވެސް ފޫހި ފިލާނެ އެއްނު" މަންހާ މަޢުލޫ ބަދަލުކޮއްލިއެވެ.\n"ޖެނީއޭ.........މީ ދެން ހަވީރު ފިންޏަށް ދުއްވަނީކީވެސް ނޫނެއްނު، ނޫނީ މަންހާ އަހަރެންނާއެކު ދުއްވާލަން ދާނަންތަ؟ އޭރުންތާ އެނގޭނީ ޖެނީވެސް ގެންނަން" ވިޝާލް އެއްމިޔަ ކަނިން ހިނިތުންވެލައިގެން އިނދެ ބުނެލިއެވެ. އަދި ދޭތެރެއަކުން މަންހާއަށް ބަލާލައެވެ.\n"އޯ............ހެ ހެ ހެ ހެ.........އެހެންނެއްނޫނޭ، ވިޝާލްވެސް މާނަ ތިނަގަނީ ކިހިނެތްތައް؟" މަންހާއަށް ވިޝާލްގެ ޖުމްލަތައްވީ ސަމާސާއަކަށެވެ.\n"ވާހަކައެއް ބުނަންތަ؟" ވިޝާލްގެ މޫނުމަތީގައި އަދިވެސް ވަނީ ލުއިލުއި ހިނިތުންވުމެކެވެ. އެހިނިތުންވުން ގުޅިފައިވަނީ ކޮންކަމަކާކަމެއް ނޭގެއެވެ.\n"ހޫމް.......ބުނެބަލަ....." މަންހާ ވިޝާލް އާއި ދިމާލަށް ކުޑަކޮށް އެނބުރިލަމުން ބުނެލިއެވެ.\n"މިހާރު ހާދަ ރީއްޗޭ..........މިބުނީ..........މިބުނީ ކުރިން ހަޑިއެކޭ ނޫން، އެކަމަކު މިހާރު އަދި ވަކިން މަންހާ ހިތްގައިމު، ބުނެބަލަ..........އަހަރެންގެ ހިތަށް މިއިޙްސާސްތައް ކޮންޓްރޯލް ކުރަން ދަސްކޮއްދޭނީ ކިހިނެތްތައް؟، އޮން އޮފް ސްވިޗެއް އިންނަ ނަމަ ދޯ، އޭރުން ބޭނުންވީމަ އޮފްވެސް ކުރެވޭނެއެއްނު...........ކީއްކުރާނީ، ހުރިހާ އިންސާނުން އެހާ ކެތްތެރި ނޫނީ ދޯ...........މަންހާ..........." ވިޝާލް އަނެއްކާވެސް އެއްޗެއް ބުނަން އުޅުނުހެން ހީވިއެވެ. އެކަމަކު ދެފަރާތަށް މަޑުމަޑުން ހޫރުވާލި ބޮލާއިއެކު އިވިގެން ދިޔައީ މަޑުމަޑު ލުއި ހިނިތުންވުމެއްގެ އަޑެވެ.\n"އަހަރެން ހިތައް އަރާ އަހަންނަށް އަލުން މާޒީވެ ދިޔަ ދުވަސްތައް ގެނެވޭނެނަމައޭ، އަލުން އެމާޒީގައި ކުރެވިފައިވާ ހިތްނޭދޭ އެތަށް ކަމެއް ބަދަލު ކުރެވޭނެނަމޭ، އެކަމަކު އެހެންނެއް ނުވާނެކަން ހުދު އަހަންނަށް އެނގޭ، ވިޝާލްއަށްވެސް އެކަން އެނގޭނެ، ލޯކުރިމަތީގައި ވިޔަސް އެއަށް އަތްދިއްކޮއްލެވޭނީވެސް އެއީ މީހެއްގެ ހައްޤަކަށް ނުވާނަމައެއްނު، ބައެއްފަހަރު ހަމައެކަނި ފެނިލުމަކުންވެސް ހިތްހަމަޖައްސާލަން އެބަޖެހޭ..........އުމުރުގެ ބާކީ އޮތް ދުވަސްތަކުގައި ހުރިގޮތްކަމުގައި ދެކިގެން.............އަހަރެން މީހެއްގެ ވާހަކައެއް ދާކަކަށް ބޭނުމެއްނޫން، އަހަރެން މިދައްކަނީ ހުދު މިމޭގައިވާ އަހަރެންގެ ހިތުގެ ވާހަކަ..........މިންވަރުފުޅުގައި ކަނޑައެޅި ނިމިފައިވާ ކަމެއް ބަދަލެއް ނުކުރެވޭނެ، ތަގްދީރުގެ ގަލަމުން އަހަރެންގެ ހަޔާތުގެ ސޮފުހާތަކުގައި ލިޔެވިފައިވަނީ ވިޝާލްގެ ނަންކަމުގައި ވާނަމަ....................އެކަން.........އެކަންވާނީ ހަމަ އެގޮތަށް، އެދުވަހުން އަހަރެންވާނީ ވިޝާލްގެ މީހަކަށް، އެކަމަކު އަދި އެދުވަހެއް ނާދޭ............ދިގު އިންތިޒާރުގެ ނިމުން ފޮނިވާނެ ކަމުގައި އަހަރެން ދެކުނިން، އެބަހުގެ އިތުބާރު އަހަންނަށް ގެއްލުނަސް، އަދިވެސް އަހަރެންގެ އުއްމީދުގެ ހުޅުކޮޅެއް ނުނިވޭ.............." ކުއްލިއަކަށް ވިޝާލް ކާރު ހުއްޓާލުމާއިއެކު މަންހާވެސް ކުރިއަށް އަންނަގޮތް ވިއެވެ. އަދި އޭނަ ދައްކަމުން ދިޔަ ވާހަކަ މެދުކަނޑާލިއެވެ.\n"ތިވާހަކަތައް، ތިއަޑު.........ތިރީތި މޫނު.............ތިރީތި ހިނިތުންވުމަށް..........އަހަރެން އަބަދުވެސް އިންތިޒާރު ކުރާނަން.........." ވިޝާލް މަންހާ ކާރުން ފައިބައިގެން ދިއުމާއިއެކު ބުނެލިއެވެ.\nމަންހާ އެނބުރި ދެވަނަ ފަހަރަށް ކާރުގެ ދޮރުފަތުގައިވާ ކަޅުބިއްލޫރި ގަނޑަށް ބަލާލިއެވެ. އޭނައަށް އޭގެން މީހަކު ނުފެނުނު ކަމުގައި ވިޔަސް އޭނަ އެ ބަލާލީ ވިޝާލްއަށްކަން ކާރުތެރޭ އިން ވިޝާލްއަށް އެނގުނެވެ.\n"ސޯ...........ހައު ވޯސް އިޓް..........." ޝިމާދު އަވަސް އަވަހަށް ސިޓިންރޫމަށް ވަތް މަންހާއަށް ބުނެލިއެވެ.\n"އަހާ......މަންކޮ.........އިންޓަރވިއު ކިހިނެތް ދިޔައީ........" ވަސީމާއަށްވުރެ ކުރިން އޭނަގެ ކައިރީ ސޯފާގައި އިން ނާޒިޔާ އަހާލިއެވެ. ވަސީމާވެސް ބަލާލީ އޭނަވެސް މީނީ ޖަވާބެއްގެ އިންތިޒާރުގައޭ ބުނެލާފަދަ ގޮތަކަށެވެ.\n"ވެލް.............ދެން އޯކޭ...........ބުނީ ދެދުވަހެއް ތެރޭ ގުޅާލާނަމޯ، އަޅުގަނޑު ފިނިވެގެންގޮސް އެހާ ރަނގަޅަކަށް ޖަވާބެއްވެސް ނުދެވުނު، އެކަމަކު އެމީހުންބުނި ދެން ގުޅާލާއިރު އޮފީހަށް ނުކުމެވޭ ގޮތަށް ތައްޔާރުވެގެން ހުންނައްޗޭ.........." މަންހާ އޭނަ އަރައިގެން ހުރި އުސް ބޫޓާއި އަތްދަބަހާއިއެކު ވަކިންއިން ސޯފާ ގޮނޑިއަށް ވެއްޓިގަންނަމުން ބުނެލިއެވެ. އޭނައަށް ހީވީ ބޮޑު ބޮލުގަ ރިހުމެއް ފިލައިގެންދިޔަހެންނެވެ.\nހަވީރުގެ ސަޔައް އިންސާފުކުރީ ނާޒިޔާގެ އާއިލާ އާއިވެސް އެކުއެވެ. ސައި މޭޒުމަތީ ވަރަށް ތަފާތު ވާހަކަތައް ދެކެވުނެވެ. ފުރަތަމަ ފަހަރަށް މަންހާގެ ދޮންބެ ޝިމާދުގެ ކައިވެނީގެ ވާހަކަވެސް ދެކެވުނީ އެތަނުގައެވެ. ޝިމާދު ބައެއް ފަހަރަށް ރަކިވެގެން އަންހެން ކުއްޖެއްހެން އިސްޖަހާލައެވެ. އެއާއެކު ދެންތިބޭ މީހުންގެ ހުނުންގަނޑު ގަދަވެގެންދެއެވެ.\n"އެހެމް އެހެމް............." ކާކޮޓަރިއަށް ވަންނަން ހުރި ދޮރުމަތީ މީހަކު ހުރެ ކަރުކެހިލި އަޑުއިވުނެވެ. އެއާއެކު މަންހާ އާއި ދެންތިބި އެންމެންވެސް އެދިމާލަށް ބަލާލިއެވެ. އެތަނުގައި ނެތީ ދެޢާއިލާގެވެސް އެންމެ އިސްފަރާތެވެ. އެއީ މޫސަ އައި ސަޢީދުއެވެ.\n"ތިއްތޭ........އަވަހަށް އާދެބެލަ، ބަލާބަލަ ދޮންބެ ލަދުން އަންހެން ކުއްޖެއްހެން އޮޅޭވަރު، އިނގޭތަ ކީއްވެކަން، މަންމަ ދޮންބެ މެރީ ކުރަން އުޅޭ ވާހަކަ ކިޔާދޭތީ.........ދިސް އިސް ފަން، ދޯ ޖެނީ.........." މަންހާ އޭރުވެސް ހެނީއެވެ.\n"ކީކޭ............މަންމާ އެއީ ތެދެއްތަ، އަޅުގަނޑަށް އެންމެ ފަހުން މިއަޑުއިވުނީ، އަޅުގަނޑުވެސް ހުއްޓައެއްނު މަންމަ ތިކަހަލަ ވާހަކަ ދައްކަންވާނީ........" ޝަރަފް ކަރުގައި އޮތް ޓައިއަށް ދަމާލަމުން ބޮލުން ނައްޓާލަމުން ވާހަކަދެއްކިއެވެ.\n"އަދި ލަހެއްނުވެޔޭ، ދަރިފުޅު ތިއައީ މަންމަ ހަމަ އެވާހަކަ ފެއްޓިތަނާހެން، ދެންވެސް އަވަހަށް ސައިބޯން އިށީނދެބަލަ.................ގެނޭ މަންމައަތަށް، ގެންގޮސް ކޮޓަރިއަށް ލާފާނަން" ވަސީމާ މޭޒު ވަށާލާފައި އައިސް ޝަރަފުގެ ގާތަށް ހުއްޓުނެވެ. އޭނަ ޝަރަފުގެ އަތުގައި އޮތް ޓައީ އާއި ލެޕްޓޮޕްލާފައިވާ ދަބަހުގައި ހިފަމުން ޝަރަފު ސައިމޭޒު ކައިރިއަށް ދިއުމަށް އެދުނެވެ.\nޖެނީގެ ގާތުގައި އިން ހުސްގޮނޑި ދަމާލާފައި ޝަރަފު އިށިންނަން އުޅުމުގެ ތެރޭ ޖެނީގެ އަތުގައިޖެހި ހިފަހައްޓައިގެން އިން ސައި ޖޯޑު ވެރުނެވެ. ޝަރަފް އަވަސްއަވަހަށް މާފަށް އެދުނެވެ. އަދި ޖެނީގެ ކުރިމަތީ އިން މަންހާ އަވަސްވެގަތީ ކަބަޑުގައި ހުރި ޓިޝޫ ޕެކެޓުން ޓިޝޫ ނެގުމަށެވެ.


Naakaamiyaabu vi penalty thakuge zimmaa nagaanee ahareh: Southgate - One Online\nސައުތުގޭޓް ސާންޗޯއަށް ހިތްވަރު ދެނީ -- ފޮޓޯ/ ޔޫއެފާ\nނާކާމިޔާބުވި ޕެނަލްޓީތަކުގެ ޒިންމާ ނަގާނީ އަހަރެން: ސައުތުގޭޓް\nއިންގްލެންޑަށް ނާކާމިޔާބު ވި ޕެނަލްޓީތަކުގެ ފުރިހަމަ ޒިންމާ ނަގާނެ ކަމަށް ކޯޗު ގެރެތު ސައުތުގޭޓް ބުނެފިއެވެ.\nވެމްބްލީގެ ސްޓޭޑިއަމްގައި ރޭ ކުޅުނު ފޯރިގަދަ ފައިނަލް މެޗުގެ ފުރިހަމަ ވަގުތު ހަމަވީ ދެޓީމު 1-1 އިން އެއްވަރުވެފައި އޮވެގެންނެވެ. ނަތީޖާ ނެރުމަށް އިތުރު 30 މިނެޓުގެ ކުޅުމަށް ދާން ޖެހުނު އިރު، އެ ވަގުތުވެސް ހަމަވީ 1-1 އިން ނަތީޖާ އެއްވަރުވެފައި އޮވެގެންނެވެ. އެއަށްފަހު މެޗުގެ ނަތީޖާ ނެރެން ޖެހުނީ ޕެނަލްޓީ ޖަހައިގެންނެވެ. ޕެނަލްޓީގައި އިންގްލެންޑް ބަލިވީ 3-2 ގެ ނަތީޖާއަކުންނެވެ.\nއިންގްލެންޑުން ރޭ ނުކުތީ އެގައުމުގެ ތާރީހުގައި ފުރަތަމަ ޔޫރޯ ފައިނަލަށެވެ. ޔޫރޯގެ ފައިނަލަށް އިންގްލެންޑުން ދިޔައީ ބޮޑު މުބާރާތެއްގެ ފައިނަލަށް 55 އަހަރު އިންތިޒާރު ކުރުމަށްފަހުއެވެ. އެޓީމުން 1966 ވަނަ އަހަރު ވޯލްޑް ކަޕް ކާމިޔާބު ކުރި ނަމަވެސް އޭގެ ފަހުން ފުޓުބޯޅައިގައި މާ ބޮޑު ކާމިޔާބީއެއް އަދި ހޯދިފައެއް ނުވެއެވެ. ރޭގެ ފައިނަލަކީ އެ ތާރީހު ބަދަލުކޮށް، އިންގްލެންޑަށް ފުރަތަމަ ޔޫރޯ ހޯދަން ލިބުނު ރަނުގެ ފުރުސަތެވެ. އެ ފުރުސަތު އަމިއްލަ ގައުމުގައި ގެއްލިގެން ދިޔުމާއެކު އެކަމާ މުޅި ގައުމު ރޯނެކަން ޔަގީނެވެ. އިނގިރޭސި ޝާހީ އާއިލާގެ ޕްރިންސް ވިލިއަމް އާއި އާއިލާވެސް ވެމްބްލީގައި ތިއްބެވި އިރު، އެއީ ގައުމުގެ ތާރީހުގައިވެސް ފުޓުބޯޅައިގެ ހިތްދަތި ދުވަހަކަށް ވާނެއެވެ.\nމެޗުގައި އިންގްލެންޑަށް ނާކާމިޔާބުވީ ޒުވާން ތިން ކުޅުންތެރިން ކަމަށްވާ މާކަސް ރަޝްފޯޑާއި ޖޯޑަން ސާންޗޯ އަދި ބުކަޔޯ ސަކާ ޖެހި ޕެނަލްޓީތަކެވެ. ޕެނަލްޓީގައި ވިދާލީ އިޓަލީގެ ޒުވާން ގޯލްކީޕަރު، އުމުރުން 22 އަހަރުގެ ޖިއާންލުއީޖީ ޑޮނަރޫމާއެވެ. އޭނާ ވަނީ ސާންޗޯއާއި ސަކާ ޖެހި ޕެނަލްޓީ މަތަކޮށްފައެވެ. ރަޝްފޯޑުގެ ޕެނަލްޓީ އަމާޒުވީ ދަނޑިއަށެވެ.\n"ޕެނަލްޓީތައް ނާކާމިޔާބުވުމުގެ ޒިންމާ ނަގަން ޖެހޭނީ އަހަރެން. ޕެނަލްޓީ ޖަހާނެ ކުޅުންތެރިން ނިންމީ އަހަރެން. އެއްވެސް ކުޅުންތެރިޔަކު ޕެނަލްޓީ ޖަހަން ދިޔައީ އަމިއްލައަކަށް ނޫން. އަހަރެން ކުޅުންތެރިން ނެގީ ތަމްރީނުތަކަށް ބަލާފައި. ޓީމު އެކުގައި ބަލިވެ، އެކުގައި މޮޅުވި ނަމަވެސް ޕެނަލްޓީ ނާކާމިޔާބު ވުމުގެ ޒިންމާ ނަގާނީ އަހަރެން. އެއީ އަހަރެންގެ ނިންމުން،" ސައުތުގޭޓް ބުނެފައިވެއެވެ.\n1996 ވަނަ އަހަރު އިންގްލެންޑުން ޖަރުމަނު އަތުން ބަލިވެ ޔޫރޯއިން ކަޓައިގެން ދިޔަ މެޗުގައި މުހިއްމު ޕެނަލްޓީއެއް ނާކާމިޔާބު ކޮށްލި ސައުތުގޭޓަށް އެފަދަ މުހިއްމު ޕެނަލްޓީއެއް ގެއްލުމުގެ ހިތްދަތިކަން އިހުސާސް ކުރެވޭނެ އެވެ. ޕެނަލްޓީ ނާކާމިޔާބު ކޮށްލި ކުޅުންތެރިންނަށް އެންމެ ބޮޑަށް ހިތްވަރު ދިންތަން ފެނުނީ ސައުތުގޭޓެވެ.\nސައުތުގޭޓް ބުނެފައި ވަނީ މިހާރު އޮތް ޓީމުން 50 އަހަރު ދުވަހު އެހެން ޓީމަކަށް ނުހޯދި އޮތް ކާމިޔާބީއެއް ހޯދައިފި ކަމަށާއި، އެޓީމަށް ދޭންވީ ހިތްވަރު ކަމަށެވެ. ހާއްސަކޮށް ޕެނަލްޓީ ނާކާމިޔާބު ވި ކުޅުންތެރިންނަށް ހިތްވަރުދީ ޓުވީޓްތައް ކުރުމަށްވެސް ސައުތުގޭޓް އެދިފައިވެ އެވެ.\nގުޅޭ ޓެގު ޔޫރޯ 2020 އިންގްލެންޑް


Bandhu Thereyga Vazeefaa Ah Nerunu Muvahzafunah Ithuru Gadi Ge Faisa Libeyne - Vaguthu\nބަންދު ތެރޭގައި ވަޒީފާއަށް ނެރުނު މުވައްޒަފުންނަށް އިތުރު ގަޑީގެ ފައިސާ ލިބޭނެ\nކޮވިޑް-19 އާ ގުޅިގެން ސިއްހީ ކުއްލި ނުރައްކަލުގެ ހާލަތު އިއުލާންކޮށްފައި އޮތް ދުވަސްތަކުގައި ސަރުކާރުގެ އޮފީސްތަކުން ކޮންމެހެން ދޭންޖެހޭ ހިދުމަތް ދިނުމަށް ނެރުނު މުވައްޒަފުންނަށް އިތުރުގަޑީގެ އެލަވަންސް އާއި ބަންދު ދުވަސްތަކުގެ ފައިސާ ލިބޭނެ ކަމަށް ފިނޭންސް މިނިސްޓްރީ ބުނެފިއެވެ.\nފިނޭންސް މިނިސްޓަރު އިބްރާހީމް އަމީރު ސޮއިކުރައްވައި ނެރުއްވި ސާކިއުލާއެއްގައި ވަނީ އިތުރުގަޑީގެ ފައިސާ ލިބޭނީ އޮފީސްތައް ނުހުޅުވާ ހުންނަ މުއްދަތުގެ ތެރޭގައި މެދުނުކެނޑި ރައްޔިތުންނަށް ފޯރުކޮށްދޭން ޖެހޭ ހިދުމަތްތައް ފޯރުކޮށްދިނުމަށްޓަކައި ނެރޭ މުވަޒަފުންނަށް ކަމަށެވެ.\nމީގެ އިތުރުން އާންމު ސިއްހީ ކުއްލި ނުރައްކަލުގެ ހާލަތުގައި ޑިރެކްޓަރު ޖެނަރަލް އޮފް ޕަބުލިކު ހެލްތު ކަނޑައަޅުއްވާ ފިޔަވަޅުތައް އެޅުމަށްޓަކައި ސަރުކާރުގެ އިދާރާތަކުން ކުރަންޖެހޭ ކަންކަން ކުރުމަށް މަސައްކަތަށް ނެރޭ މުވަޒަފުންނާއި، ސަރުކާރު އިދާރާތަކުން ކޮންމެހެން ދޭން ޖެހޭ ހިދުމަތެއް ދިނުމަށް އެއިދާރާގެ އެންމެ އިސްވެރިޔަކު ކަނޑައަޅާ ގޮތެއްގެ މަތިން ނެރޭ މުވައްޒަފުންނަށް ވެސް އެ އިނާޔަތްތައް ދޭނެ ކަމަށް ވެސް ސާކިއުލާގައި ވަނީ ބުނެފައެވެ.\nކޮވިޑް-19 އާ ގުޅިގެން އޮފީސްތައް ނުހުޅުވާ ގޮތަށް ހަމަޖެއްސުމާ އެކު، އެ މުއްދަތުގައި މުވައްޒަފުންނަށް އިތުރުގަޑީ އެލަވަންސާއި ބަންދު ދުވަސްތަކުގެ އިނާޔަތް ދިނުމުގައި ދައުލަތުގެ އެންމެހާ އޮފީސްތަކުން އަމަލުކުރާނެ ގޮތްތަކެއް ފިނޭންސް މިނިސްޓްރީން ވަނީ އާންމުކޮށްފައެވެ.\nފިނޭންސް މިނިސްޓްރީން ބުނީ އިތުރުގަޑީގެ ފައިސާ ދިނުމުގައި ބަންދު ދުވަސްތައްކަމުގައި ބަލާނީ ރައީސުލްޖުމްހޫރިއްޔާ ކަނޑައަޅުއްވާ ގައުމީ ބަންދު ދުވަސްތަކާއި ސަރުކާރު ބަންދު ދުވަސްތައް ކަމަށެވެ.\nކޮވިޑް-19 ގެ ސަބަބުން ރާއްޖެއަށް ލިބޭ އާމްދަނީން މިއަހަރު ގާތްގަނޑަކަށް ހަ ބިލިއަން ރުފިޔާ މަދުވެދާނެ ކަމަށް ރައީސް އިބްރާހިމް މުހައްމަދު ސޯލިހް ވަނީ ވިދާޅުވެފައެވެ. މިއަހަރު އާމްދަނީ ދަށަށް ދާނެތީ ސަރުކާރުގެ ޚަރަދުތައް ކުޑަކުރުމަށް ފިޔަވަޅުތައް އަޅުއްވަން ސަރުކާރުން ވަނި ނިންމައިފައެވެ.\nސިޔާސީ މަގާމުތަކާއި ބޮޑެތި މަގާމުތަކުގައި ތިއްބެވި ބޭފުޅުންގެ މުސާރަ އިން 20 ޕަސަންޓު ވަނީ ކުޑަކޮށްފައެވެ.\nއޭޕްރީލް 13, 2020 12:08\nފިނޭންސުން ދޭންޖެހޭނެ އެއްޗެއް ގާނޫނުގައި އެބާބު އޮންނާނެ ކޮންމެ ހެން މަބޮނޑުވާނެކެއް ނެތް\nއޭޕްރީލް 13, 2020 12:13\nރިސްކްތެރޭގައި 8ގަޑިއިރު މަސައްކަތްކުރި މީހާއަށް ލިބޭނީ ހަމައެކަނި މުސާރަ..އެއްވެސް ވަރަކަށް ނުނިކުންނަ މުވައްޒަފަށްވެސް ހަމަޔަށް މިސާރަލިބޭނެ ކޮބާ އިންސާފު...ކޮވިޑްއާއި ގުޅިގެން ނެރުން މީހުނަށް އިތުރު އިނާޔަތެއްވެސް ނުދޭ..\nއޭޕްރީލް 13, 2020 13:23\nދެން ގޭގައި ތިބެގެން ޓިޗަރުން ގޫލް ކްލާސްރޫމް ގައި ކުރާ މަސައްކަތް އިތުރު. ގަޑީގެ ގޮތުގައި ނުވާނެތޯ؟\nއޭޕްރީލް 13, 2020 14:01\nއޭގައި އޮތީ ބަންދުވަސް ނުލިބޭނެ ވާހަކަ..ގަވއިދު ބަދަލުކުރީ މަސައްކަތް ކުރުވާފަ ބަންދު އޯޓީ ދޭންޖެހޭނެތީ...އެހެން ނޫނީ ކުރިންވެސް ލިބޭ އޯޓީ ލިބޭނެ ވާހަކަ އަލުން ބުނަންޖެހޭތަ..\nހުސްދޮގު. ކޮންތާކުން ލާރި ނެރެނީ... އަމީރު ޖަހާ އެއޗެއްތަ އެއީ؟ މުސާރަ ނުދެވިގެން މީރާ މުވައްޒަފުންނަށް ބިރު ދައްކައިން ނެރެގެން މީހުން ފެލަނީ؟ ކޮބާތަ ރައްޔިތުންގެ ހެޔޮވެރިކަން...\nއޭޕްރީލް 13, 2020 16:34\nމީނަގެ ބޮޑާވެރިކަން ދެއްކުން ނޫން ކަމެއް ނެތް. އެހެންތާ ވާނީ ކުފޫހަމަނުވާ މީހެއްވީމަ.\nގާނޫނުގައި ބުނާ ކަމެއް ނުކޮށް ނުވާނެ...\nފިނޭންސް މިއަހަރު ހާލަހުން ރޯދަ އިނާޔަތް ދޭން ނިންމި\nފަހަރެއް ވެސް ނުދޭ\nއޭޕްރީލް 13, 2020 18:33\nދެން ކޮބާ މިސްކިތު ގައި ނަމާދުކުރާ އިމާމުން އަދި މުދިމުންގެ ބަންދުދުވަހުގެ އިނާޔަތް!އެއްއިރެއްގަވެސް އެމީހުންނަކަށް ނުލިބޭ!24ގަޑިއިރު ވަޒީފާގަ ހަފްތާބަންދުގަވެސް އެކަމަކު އެކައްޗެއްނުލިބޭ!އިންސާފުވެރިސަރުކާރު އިންސާފުހޯދާދޭނެތަ\nއޭޕްރީލް 13, 2020 18:47\nޢިމާމުންނަކީ މެދުނުކެނޑި ކޮންމެ ދުވަހަކުވެސް5ވަގުތު ބަންގިގޮވާ މީހުންނެވެ. ޢެމީހުންނަށް އޯޓީ ނުދޭން އަންގާފަ އޮތި.\nއޭޕްރީލް 13, 2020 21:42\nތިޔައީ ހުސްދޮގު. މަށަކީވެސް އިމާމެއް. ހަމަ ކޮންމެ މަހަކުވެސް އެ ހަމަ ޖެހިފައި އޮންނަ އުޞޫލުން ބަންދު ދުވަހުގެ ފައިސާ އަދި އިތުރު ގަޑީގެ ފައިސާ ލިބެމުންދަނީ. 19 ވަނަދުވަހު ސަރުކާރު ބަންދު ކުރިފަހުން އިތުރުވާނީ ކޮންމެ ހަފުތާ އަކަށްވެސް ފަސްދުވަސް. އެދުވަސް ތަކަށް އިތުރުގަޑީގެ ފައިސާ ނުލިބޭނެކަމަށް ރަސްމީ ލިޔުމަކުން ނާންގާ އަދި. އެހެން ވީމަ މިބަލަނީ އިތުރުގަޑީގެ ފައިސާ ހަމަޖެހިފައިވާ އުޞޫލުން ލިބޭނެކަމަށް. ދެން ހަމަ ކުއްލިއަކަށް ނުދީފިއްޔާ އެވާނީ ޤާނޫނާ ޚިލާފަށް ހިންގި ޖަރީމާ އަކަށް. އެކަންތައް ބަލާ ފަހުން ފިޔަވަޅު އެޅޭނެ. ކެނެރީގޭ ނަޝީދުވެސް އޭނަގެ ވެރިކަމުގެ މަދު ދުވަސްކޮޅުތެރޭ އަހަރުމެންގެ ބަންދު ދުވަސްތަކުގެ އެލަވަންސާ އިތުރުގަޑީ ފައިސާ އިން ބޮޑުބައެއް އުނިކޮށްލި. ނަމަވެސް ޑރ. ވަހީދު އެއުނިކުރި ފައިސާ ހަމަޖައްސާދިން. އޭގެ ފަހުން މިވީހުރިހާ ދުވަހަކުވެސް މިދަނީ ބަރާބަރަށް އިތުރު ގަޑީގެ ފައިސާ އާއި ބަންދު ދުވަސްތަކަށް ދޭންވާ ފައިސާ ދެމުން. ކުޑަކޮށް އުނި އިތުރު ޙިޞާބު ހެދުމުގެ ތެރޭ ދިމާވިޔަސް އަދި މިވީތަނަށް އެއްވެސް އެއްޗެއްނުދީ ނެތޭ.\nމުޅިން ރައްޔިތުންނަށް އޮޅުވާލާ މަކަރު ހަދަން ނެރުނު ސާކިއުލާއެއްތީ. ރައީސް ކިނބޫ މީޑިޔާގަ ނޫސްވެރިންނާ ބައްދަލުކޮށް ބުނިއަޑު އެހިން ސިއްހީ ޚިދުމަތްތެރިންނަށް ރަނގަޅު އިނާޔަތެއް ހަމަޖައްސައިދޭނަމޭ. މުޅިންވެސް އޮޅުވާލުމާ މަކަރު ހެދުން. ކޮށްދޭނަން. ވާނެ. ބޮޑުކޮށްދޭނަށް. އަޅައިދޭނަން. މީ މީނައަށް ކިޔަން އިނގޭ އެއްޗަކީ. އަމަލީ ގޮތުން ކަމެއް ކޮށްދޭކަށް ނުކެރޭ. އެހެން ހުރިހާ ސަރުކާރު މަސައްކަތްތެރިން ގޭގަ ބައިތިއްބައިގެން ސިއްހީޚިދުމަތް ތެރިން ނަރުހުންނާއި ޑޮކްޓަރުން ކުރި މަސައްކަތުގެ އަގުވަޒަން ކުރާކަށް ނޭނގުނު. ދޯކައިދިނީ. 8 ގަޑީއިރު މަސައްކަތް ކުރީ ސަރުކާރު ބަންދުދުވަސްތަކުގަ މެދުނުކެނޑި. އެމީހުންނެކޭ ގޭގަ ތިބި އެނޫން މަސައްކަތްތެރިންނެކޭ އެއްހަމައެއްގަ މުސާރައާއި އިނާޔަތް ދިނުކަމީ ސިއްހީ ޚިދުމަތްތެރިންނަށްވީ ވަރަށް ބޮޑު ބޭއިންސާ ފެއް. ސާކިއުލާ ތިއޮތީ ވަރަށް ބޮޑަށް މަކަރު ހީލަތް ހަދައި ފަ. ވަގުތުކުދިންވެސް އެރަނގަޅަށް މުރާޖާކޮށް ފަ ޚަބަރި ލިޔުން އެދެން.\nބޯ ގަމާރު ސަރުކާރު\nއޭޕްރީލް 13, 2020 21:29\nޗުއްޓީ ނުނަގާތިބި މުވައްޒަފުންނަށް ޗުއްޓީ ލިބުނީ.. ޗުއްޓީގައި ތިބި މުވައްޒަފުންގެ ޗުއްޓީ ބަންދުދުވަސްތަކުގަ ގުނީމަ ކިހާ ފައްކާ ގަވާޢިދު


އަލީ ވަހީދަށް ކުރާ ތުހުމަތު ގަބޫލުކުރަން ގާސިމަށް އުނދަގޫ\nއަލީ ވަހީދަށް ކުރާ ތުހުމަތުތައް ގަބޫލުކުރަން ގާސިމަށް އުނދަގޫ\n13 ސެޕްޓެންބަރު 2021 - 22:22 1\nއަލީ ވަހީދާއި ގާސިމް: ތުހުމަތުތައް ގަބޫލުކުރަން އުނދަގޫ ކަމަށް ވިދާޅުވި\nކުރީގެ ޓޫރިޒަމް މިނިސްޓަރު އަލީ ވަހީދު, އެ މިނިސްޓްރީގެ މުވައްޒަފުންތަކަކަށް ޖިންސީ ފުރައްސާރަ ކޮށްފާނެ ކަމަށް ގަބޫލު ކުރަން އުނގަދޫ ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވެއްޖެ އެވެ.\nގާސިމް މިހެން ވިދާޅުވިއިރު, އަލީ ވަހީދުގެ މައްޗަށް ޖިންސީ ފުރައްސަރައާ ގުޅޭ ހަތް ދައުވާއެއް ވަނީ އުފުލާފަ އެވެ. އަދި, އެ ދައުވާތަކުގެ ޝަރީއަތް ކުރިމިނަލް ކޯޓުގައި ކުރިއަށްދާއިރު, އޭނާ މިހާރު އުޅެނީ ކޯޓުތަކަށް ފިލައިގެން އިނގިރޭސިވިލާތުގަ އެވެ.\nސުޕްރީމް ކޯޓުގެ ހުރުމަތް ކެނޑި ކަމުގެ ކުށަށް ދެ މަހުގެ ޖަލު ހުކުމެއް ވެސް އޭނާގެ މައްޗަށް އެބަ އޮތެވެ.\nޖުމްހޫރީ ޕާޓީގެ ސްލޮޓެއްގައި މިނިސްޓަރު ކަމުގައި ހުންނެވި އަލީ ވަހީދުގެ ދިފާއުގައި ވާހަކަ ދައްކަވަމުން މިއަދު ގާސިމް ވިދާޅުވީ, އަލީ ވަހީދު ވަނީ "ފްރޭމް" ކޮށްފައި ނޫން ކަމެއް ވެސް ނޭނގޭ ކަމަށެވެ. އަދި އޭނާ އެފަދަ ކަމެއް ކޮށްފާނެ ކަމަށް ގަބޫލު ކުރަން ދަތި ކަމަށެވެ.\nއަލީ ވަހީދު އަދިވެސް ހުންނެވީ ޖުމްހޫރީ ޕާޓީގަ އެވެ. އެހާ ސީރިއަސް ތުހުމަތުތަކެއް އަމާޒުވާއިރު ވެސް ޕާޓީން ވަކިނުކުރާތީ ނޫސްވެރިން ސުވާލުތައް އަމާޒުކުރުމުން ގާސިމް ވިދާޅުވީ މީހުން ވަކި ކުރުމަކީ އޭނާ ކުރަން ޖެހޭ ކަމެއް ނޫން ކަމަށެވެ. އަދި, މިހާތަނަށް އޭނާގެ މައްޗަށް އެ ކުށްތައް ސާބިތުވެފައި ނެތްކަން ވެސް ފާހަގަ ކުރެއްވި އެވެ.\nމީގެކުރިން ކެނދިކުޅުދޫ ދާއިރާގެ މެންބަރު އަހުމަދު އީސާއަށް ގެވެށި އަނިޔާގެ ތުހުމަތުތައް އަމާޒުވުމާއެކު, އޭނާގެ ވެސް ދިފާއުގައި ގާސިމް ވާހަކަ ދައްކަވާފައިވެ އެވެ. އެގޮތުން އަންހެނަކު ކޮންމެ ފަދަ ދޮގެއް ވެސް ހަދައިފާނެ ކަމަށް ވިދާޅުވެފައިވެ އެވެ.\nހަމައެހެން, އަލީ ވަހީދު ވެސް އެ ހުރީ ޕްރޭމްކޮށްފައި ނޫންބާވައޭ ބައެއް ފަހަރަށް ހިތަށް އަރާ ކަމަށް ގާސިމް މިއަދު ގިނަ ދުވަސްތަކަކަށްފަހު, ނޫސްވެރިންނާ ބައްދަލު ކުރައްވާ ވިދާޅުވި އެވެ.\nގާސިމް ވިދާޅުވި ގޮތުގައި, އަލީ ވަހީދުގެ މައްސަލަ ނިމިގެންދާއިރު އޭނާގެ ބޮލުގައި އެއްވެސް ކަހަލަ ޒިންމާއެއް އެޅުވިގެން ގޮސްދާނެ ކަމަކަށް ގަބޫލެއް ނުކުރެވެ އެވެ.\nމުވައްޒަފުންތަކެއްގެ މައްސަލަ ފެންމަތިވުމުގެ ކުރިން ޓްރާސްޕޯޓް މިނިސްޓަރު އަދި ގާސިމްގެ އަނބިކަނބަލުން އައިޝަތު ނަހުލާއަށް ފުރައްސާރަ ކުރާ އަލީ ވަހީދުގެ އޯޑިއޯތަކެއް ވެސް ލީކްވި އެވެ. އެކަމާ ގުޅިގެން ވެސް އަލީ ވަހީދު ޕާޓީން ވަކިކުރަން އެ ޕާޓީގެ ބައެއް މެންބަރުން ގޮވާލިއިރު ވެސް ގާސިމް އެއްޗެއް ވިދާޅުވެފައެއް ނުވެ އެވެ.\nއަލީ ވަހީދުގެ ދިފާއުގައި ގާސިމް ވާހަކަ ދައްކަވާފައިވާއިރު, މީގެކުރިން އެމްޑީޕީގެ ރައީސް މުހައްމަދު ނަޝީދު ވެސް ވަނީ އަލީ ވަހީދަށް ގިނަ ދައުވާތަކެއް ކުރުމުން ކަންބޮޑުވާކަން ހާމަ ކުރައްވާފަ އެވެ.\nވިސާގެ މައްސަލައެއްގައި އިނގިރޭސިވިލާތުގެ ފުލުހުންގެ ބެލުމުގެ ދަށަށް މިފަހުން ގެންދިޔަ އަލީ ވަހީދު ވަނީ ފްރޭމްކޮށްފައި ކަމަށް އޭނާގެ ވަކީލުން ވެސް ވަނީ ވިދާޅުވެފަ އެވެ. އެކަން ބެލުމަށް ވަކީލުން ގޮވާލާފައިވާއިރު ރައީސް އިބްރާހިމް މުހައްމަދު ސޯލިހު ވަނީ އެފަދަ ކަމެއް އަދި ފާހަގަ ކުރެވިފައިނުވާ ކަމަށް ވިދާޅުވެފަ އެވެ.\nއަލީ ވަހީދު, އިއްޔެ ކުރި ޓްވީޓެއްގައި ވަނީ ކުރީގެ ރައީސް އަބްދުالله ޔާމީން ދިފާއު ކުރައްވައި ވާހަކަ ދައްކަވާފަ އެވެ.\n"މި ހުރީ އިމިގްރޭޝަންގެ ބަންދެއްގައި، ކޯޓަށް ހާޒިރުވެވޭކަށް ނެތް"\nއަލީގެ ހައްޔަރު އަމުރު ލިބުމުން އިންޓަޕޯލަށް ހުށަހަޅަނީ\nއަލީ ވަހީދު ހައްޔަރުކޮށްގެން ގެންނަން އަމުރެއް ނެރެނީ


SunOnline: Swine Flu nahthaalumuge harakaathah Ooredoo ge ebbaarulumaa ehee\nސްވައިން ފްލޫ ފެތުރޭތީ އުރީދޫއިން ހެލްތު މިނިސްޓްރީއަށް އެހީތެރިވުމަށް ވަނީ ނިންމާފައި -- ފޮޓޯ/ އުރީދޫ\nސްވައިން ފްލޫ ނައްތާލުމުގެ ހަރަކާތަށް އުރީދޫގެ އެއްބާރުލުމާއި އެހީ\nރާއްޖޭގައި މިހާރު ހަލުއިކަމާ އެކު ފެތުރެމުންދާ އެޗްވަންއެންވަން އިންފްލުއެންޒާ ވައިރަސް ނުވަތަ ސްވައިން ފްލޫއަށް ފަރުވާކުރުމާއި، ސްވައިން ފްލޫއާ މެދު ހޭލުންތެރިކުރުމުގެ މަސައްކަތަށް އުރީދޫ މޯލްޑިވްސްއިން އެއްބާރުލުމާއި އެހީތެރިކަން ދިނުމަށް ނިންމައިފިއެވެ.\nއިއްޔެއާ ހަމައަށް ރާއްޖޭގައި ސްވައިން ފްލޫއަށް 375 މީހަކު ޓެސްޓުކޮށްފައިވާ އިރު، 123 މީހަކު ސްވައިން ފްލޫއަށް ޕޮޒިޓިވް ވެފައިވާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ)ގެ ހިސާބުތަކުން ދައްކައެވެ.\nއުރީދޫއިން ބުނި ގޮތުގައި، ރޯގާގެ ސަބަބުން އެޗްޕީއޭއިން ނޭޝަނަލް ހެލްތު އެލާޓު ލެވެލް ތިނެއް އިއުލާން ކުރުމާ ގުޅިގެން، އުރީދޫއިން ވަނީ އެކުންފުނިން މި ހާލަތުގައި ހެލްތު މިނިސްޓްރީއަށް ފޯރުކޮށްދެވޭނެ އެހީތެރިކަމަކީ ކޮބައިތޯ ކަނޑައެޅުމަށް މިނިސްޓްރީގެ މަޝްވަރާ ހޯދާފައެވެ.\nއުރީދޫ މޯލްޑިވްސްއިން ބުނި ގޮތުގައި، އެކުންފުނިން ވަނީ އިންފްލުއެންޒާއިން ރައްކާތެރިވުމަށް ބޭނުންވާ މައުލޫމާތު އުރީދޫގެ ކަސްޓަމަރުންނާ އެސްއެމްއެސް އަދި އިންޓަނެޓު މެދުވެރިކޮށް ހިއްސާކުރުމަށް ނިންމައިފައެވެ.\nއިންފްލުއެންޒާއާ ބެހޭ މައުލޫމާތު ފޯރުކޮށްދިނުމަށް ބޭނުންކުރެވޭނެ މެޓީރިއަލް ޑިޒައިންކޮށް، ޕްރިންޓު ކޮށްދިނުމާއި، އަދި ރޯގާއިން ސަލާމަތްވުމަށް ބޭނުންވާ ބައެއް ތަކެތި ހެލްތު މިނިސްޓްރީއަށް ހަދިޔާކުރުމަށް ވެސް އުރީދޫއިން ވަނީ ނިންމައިފައެވެ.\nއުރީދޫއިން ބުނި ގޮތުގައި، މި އެހީތެރިކަން މިހާރު އެކުންފުނިން ވަނީ ފޯރުކޮށްދޭން ފަށައިފައެވެ.\nއުރީދޫ މޯލްޑިވްސްގެ އެސިސްޓަންޓް މެނޭޖަރ ޕަބްލިކް ރިލޭޝަންސް ނޫރާ އިބްރާހިމް ޒާހިރު ވިދާޅުވީ މިފަދަ ކަންކަމުގައި އެހީތެރިވެދިނުމަކީ އުރީދޫގެ ޒިންމާއެއް ކަމަށެވެ.\n"ގައުމީ ފެންވަރުގައި އުރީދޫ ކުރާ މިފަދަ މަސައްކަތްތަކަށް، އަޅުގަނޑުމެންގެ މުވައްޒަފުން ދެެއްވާ ފުރިހަމަ އެއްބާރުލުމަށް ނިހާޔަތަށް ޝުކުރުއަދާކުރަން،" ނޫރާ ވިދާޅުވިއެވެ.\nއުރީދޫއިން މީގެ ކުރިންވެސް ވަނީ ރާއްޖޭގައި ހިނގާފައިވާ ބައެއް ކާރިސާތަކާއި، ރާއްޖެއިން ބޭރުގައި ދިވެހީންނަށް އަސަރުކުރާ ފަދަ ގޮތަށް ހިނގާ ކަންކަމުގައި އެހީތެރިކަން ފޯރުކޮށްދީފައެވެ.\nއެގޮތުން މާލޭގައި 2014 ވަނަ އަހަރުގެ ފަހުކޮޅު ދިމާވި ފެނުގެ ކާރިސާއާ ގުޅިގެން، މޯބައިލް ފޯނު މެދުވެރިކޮށް ފެން ޔުނިޓްތައް ޓްރެކް ކުރެވޭނެ ޚިދުމަތެއް އުރީދޫއިން ފޯރުކޮށްދިނެވެ.\nމީގެ އިތުރުން ގދ. ތިނަދޫގައި ކަރަންޓު ކެނޑި ދިމާވި މައްސަލައިގައި އެރަށުގައި ހުރި ބެކަޕް ޖެނެރޭޓަރުތައް ތިނަދޫގެ ޑރ. އަބްދުލްސަމަދު މެމޯރިއަލް ހޮސްޕިޓަލަށް ފޯރުކޮށްދިން އިރު، އެރަށުގައި ފޯނު ޗާޖުކުރުމުގެ ނިޒާމެއްވެސް އުރީދޫއިން ގާއިމުކޮށްދިނެވެ.\nރާއްޖެއިން ބޭރުގައި މައްކާ، ނޭޕާލް، އިންޑިއާ އަދި ޕާކިސްތާން ފަދަ ދިވެހީން ގިނަ އަދަދަކަށް އުޅޭ ހިސާބުތަކުގައި ހިނގި އެކިކަހަލަ ހާދިސާތަކާއި ކާރިސާތަކާ ގުޅިގެން، އެތަންތަނަށް ރާއްޖެއިން ހިލޭ ގުޅޭނެ އިންތިޒާމުވެސް އުރީދޫއިން ފޯރުކޮށްދިނެވެ.\nވިޔަފާރި އުރީދޫ ހެލްތު މިނިސްޓްރީ އެޗްޕީއޭ ސްވައިން ފްލޫ މުއާސަލާތީ ޚިދުމަތް އެޗްވަންއެންވަން\nމޯލްޑިވްސް ބިޒްނަސް އެވޯޑަށް ކުރިމަތިލުމުގެ މުއްދަތު އިތުރުކޮށްފި 13 މިނެޓް 39 ސިކުންތު ކުރިން\nމަޓާޓޯ ޓްރެވަލް އެވޯޑުގެ ޕީޕަލްސް އެޑިޝަން ލޯންޗުކޯށްފި 8 ގަޑި 29 މިނެޓް ކުރިން\nޔުނައިޓެޑް ފުޑް ސަޕްލަޔާސްއިން ރީޓެއިލް މާކެޓަށް ވަދެއްޖެ! 24 ގަޑި 44 މިނެޓް ކުރިން\nއިމްޕޯޓު ޑިއުޓީން ލިބުނު އާމްދަނީ ދަށަށް 1 ދުވަސް 8 ގަޑި ކުރިން\nމޭ މަހުގެ ނިޔަލަށް އައި ޓޫރިސްޓުން 10.6 ޕަސަންޓު އިތުރުވެއްޖެ2ދުވަސް3ގަޑި ކުރިން


تفسير سورة الماعون – ٣ – DhiSalafiyyah\n16/11/2014 ތަފްސީރު, ޤުރުއާނާއި އޭގެ ޢިލްމުތައްއަލް އަޚް ޙުސައިން އަފީފް\n﴿الَّذِينَ هُمْ يُرَاؤُونَ﴾\nމާނައީ: “އެއުރެންނީ، ހަމަ، ކަންދެއްކުމަށް ނަމާދުކުރާ މީހުންނެވެ.”\nހަމަ އެފަދައިން މީސްތަކުންގެ މަޤުބޫލުކަން ހޯދުމަށްޓަކައި އަދި މުޖުތަމަޢުތެރޭގައި ބަސްވިކޭ މީހަކަށްވުމަށްޓަކައި އަޅުކަމެއްކޮށްފިނަމަ އަދި އެ އަޅުކަމުގެ މަޤުޞަދަކީ ﷲ އަށް ކުއްތަންވުން ކަމުގައި ނުވެއްޖެނަމަ، އަދި މީސްތަކުން “ހާދަ ހެޔޮ މީހެކޭ” ބުނުމަށްޓަކައި ދެއްކުންތެރިކަމާއި އެކު ޞަދަޤާތްކޮށްފިނަމަ، އަދި މީސްތަކުން “ހާދަ ރަނގަޅަށް ނަމާދުކުރާ މީހެކޭ” ބުނުމަށްޓަކައި ނަމާދު ރިވެތި ކުރާމީހާ ނުވަތަ މިފަދަ ކަންކަންކުރާ މީހުންނަކީ ދެއްކުންތެރިންނެވެ. އެހެނެއްކަމަކު މިއެންމެންވެސް ޙަޤީޤަތުގައި އަޅުކަން ކުރަނީ ﷲ އަށެވެ. އެހެނެއްކަމަކު އެޔާއިއެކު މީސްތަކުން އެކަންކަމަށް އޭނާއަށް ތައުރީފުކުރަން ބޭނުންވަނީއެވެ. އަދި ﷲ އަށް ކުއްތަންވުމުން މީސްތަކުންނާއިވެސް ގާތްވާން ބޭނުންވަނީއެވެ. މިބައިމީހުންނަކީ ދެއްކުންތެރީންނެވެ.\nނަމަވެސް މީސްތަކުންނަށް އަޅުކަންކުރާމީހާ، މިސާލަކަށް ރަސްކަލެއްގެ ކުރިމަތީހުރެގެން ނުވަތަ އެހެންމީހެއްގެ ކުރިމަތީ ހުރެގެންވިޔަސް، އެފަދަމީހަކަށް ރުކޫކޮށް ސަޖިދަޖަހާމީހާއަކީ ކާފަރު މުޝްރިކެކެވެ. އެފަދަ މީހަކަށް ﷲ ތަޢާލާ ސުވަރުގެ ޙަރާމްކުރެއްވިއެވެ. އަދި އެމީހެއްގެ ނިމުންވަނީ ނަރަކައިގައެވެ. އެހެނެއްކަމަކު އިސްވެ މިދެންނެވުނު މީހާ ނަމާދުކުރަނީ ﷲ އަށެވެ. އަދި އެއާއެކު މީސްތަކުން އޭނާއަށް މަދަހަ ކިޔާތޯ ދެއްކުންތެރިކަމާއިވެސް އެކުގައެވެ. އެހެނަސް އޭނާ އަޅުކަންކުރަނީ ﷲ އަށެވެ. މިކަން ވަރަށް ގިނައިން މުނާފިޤުންގެ ފަރާތުން ފެންނާނެއެވެ. އެއީ ﷲ ތަޢާލާ ވަޙީކުރައްވާ ފަދައިންނެވެ.\n﴿وَإِذَا قَامُوا إِلَى الصَّلَاةِ قَامُوا كُسَالَى يُرَاءُونَ النَّاسَ وَلَا يَذْكُرُونَ اللَّهَ إِلَّا قَلِيلًا﴾ [النساء: 142]\nމާނައީ: “އަދި، އެއުރެން ނަމާދަށް ތެދުވާއިރު، މީސްތަކުންނަށް ކަންދައްކަމުން ކަންނެތްވެ ތިބެ ތެދުވެތެވެ. އަދި، ވަރަށް މަދުންމެނުވީ، އެއުރެން ﷲ ހަނދުމައެއް ނުކުރެތެވެ.”\nމިސިފައަށް ބައްލަވާލައްވާށެވެ. އެބައިމީހުން ނަމާދަށް ތެދުވެއްޖެނަމަ ތެދުވަނީ ކަންނެތްކަމާއިއެކުއެވެ. އެހެންކަމުން އެބައިމީހުންވަނީ ނަމާދާއިމެދު ޣާފިލުވެގެންނެވެ. މިތާ ﷲ عز وجل ވަޙީކުރައްވަނީ:\nސުވާލު: އަޑުރިވެތިކުރާމީހުން ވަނީ އެބައިމީހުންގެ ތެރެއިން ހެއްޔެވެ؟ މާނައަކީ ޤުރުއާން ކިޔަވާމީހަކު، މީސްތަކުން ހާދަ ރީތިކޮށް ޤުރުއާން ކިޔަވާމީހެކޭ ބުނުވުމަށްޓަކައި އަޑުހަރުކޮށް އަދި ރީތިކޮށް، އަދި ފުރިހަމަކޮށް ކިޔަވާމީހާ، ދެއްކުންތެރިކަމާއިއެކު އަޅުކަންކުރާ މީހުން ފަދައިންވާނެ ހެއްޔެވެ؟ ޖަވާބަކީ: އާދޭހެވެ! އެއީ ޙަދީޘް ބަސްފުޅުގައި އައިސްފައިވާ ގޮތުގެމަތީންނެވެ.\n((مَنْ سَمَّعَ سَمَّعَ اللَّهُ بِهِ وَمَنْ رَاءَى رَاءَى اللَّهُ بِهِ)) [صحيح مسلم 2986]\nމާނައީ: “މީސްތަކުންނަށް (އެމީހެއްގެ ޢަމަލުތަކުގެ ވާހަކަ) އިއްވުމަށް އުޅޭ މީހާ(ދަންނައެވެ.)، އެމީހެއްގެ ޢަމަލުތައް މީސްތަކުންނަށް އެނގުމަށް ﷲ މެދުވެރިކުރައްވައެވެ. (އަދި އެކަމުގެ ޘަވާބުން އޭނާ މަޙުރޫމުކުރައްވާނެއެވެ.) މީސްތަކުންނަށް (އެމީހެއްގެ ޢަމަލުތައް) ދެއްކުމަށް އުޅޭ މީހާ(ދަންނައެވެ.)، އެމީހެއްގެ ޢަމަލުތައް މީސްތަކުންނަށް ފެނުމަށް ﷲ މެދުވެރިކުރައްވައެވެ. (އަދި އެކަމުގެ ޘަވާބުން އޭނާ މަޙުރޫމުކުރައްވާނެއެވެ.) ”\nއަދި މީސްތަކުންނަށް އޭނާއަކީ އިޚްލާޞްތެރިއެއް ނޫންކަން ބަޔާންކުރައްވާނެއެވެ. އެހެނެއްކަމަކު އެމީހަކު ބޭނުންވަނީ އެމީހެއްގެ ޢަމަލުތަކުގެ ވާހަކަ މީސްތަކުންނަށް އެނގި އޭނާގެ އަޅުކަންތަކަށް މީސްތަކުން ޘަނާކިޔުމެވެ. ހަމައެފަދައިން ދެއްކުންތެރިކަމާއެކު ޢަމަލުކޮށްފިމީހާ، ﷲ ތަޢާލާ އެމީހަކު ފަޟީހަތްކުރައްވާނެއެވެ. އެހެންކަމުން މީސްތަކުންނަށް ދެއްކުމަށް ނޫނީ މީސްތަކުންނަށް އޭނާގެ ޢަމަލުތަކުގެ ވާހަކަ އިއްވަން ބޭނުންވާ މީހަކު، ﷲ ތަޢާލާ އެމީހަކު ފަޟީހަތްކުރައްވާނެއެވެ. އަދި އޭނާގެ ހާލަތު މީސްތަކުންނަށް ވަރަށް އަވަހަށް ނުވަތަ ފަހުން ބަޔާންކޮށްދެއްވާނެއެވެ.


ތައުޙީދުގެ މުހިއްމުކަން – heyobas\nފުރަތަމަ ސަފްހާ ތައުޙީދުގެ މުހިއްމުކަން\nاَلْحَمْدُ ِللهِ الْعَلِىِّ اْلأَحَدِ الَّذِىْ لَمْ يَلِدْ وَلَمْ يُوْلَدْ وَلَمْ يَكُن لَّهُ كُفْوًا اَحَدْ وَالصَّلاَةُ َوَالسَّلاَمُ عَلَى مُحَمَّدِ الَّذِىْ اَرْشَدَ اِلَى النَّهْجِ اْلأَقْوَمِ وَعَلَى اَلِه وَأَصْحَاِبهِ الَّذِيْنَ تَمَسَّكُوْا بِالطَّرِيْقِ اْلاَرْشَدِ …. اَمَّابَعْدَ:\nޝައްކެއްނެތެވެ. ތައުޙީދަކީ އަކީ އެންމެހައި ރަސޫލުންގެ ރިސާލަތު އޭގެމައްޗަށް ހުއްޓިގެންވާ މުހިއްމު މައުޟޫއެވެ. ކޮންމެ މުއުމިނަކު އެންމެ ފުރަތަމަ ދެނެގަތުން ވާޖިބު ވެގެންވާ އެންމެ ފުރަތަމަ ފިލާވަޅެވެ. ތިމާ ހެއްދެވި މަތިވެރި ﷲ މަޢުރިފާކޮށް އެއިލާހު ހަޟުރަތައް އިޚްލާޞްތެރި ކަމާއިއެކު އަޅުކަން ކުރާނޭ ގޮތް ދަސްކޮށްދޭ ފިލާވަޅެވެ.“لاَ اِلَهَ اِلاَّ اللهُ“ މިކަލިމަ އިން އެދެވޭ މުރާދެއް އުގަންނައިދޭ މުޤައްދަސް ދަރުހެވެ. އަޅުކަން ޤަބޫލުވެވޭގޮތާއި، ނުވެވޭ ގޮތް ބަޔާންކޮށްދޭ މަންހަޖްއެވެ.\nޝައިޚް އަބޫބަކްރު އިބްރާހިމް ލިޔުއްވާފައިވާ ”ރިސާލަތުއްތައުޙީދި“ ފޮތުން ނަގާފައި


Naashi jehun: mi eedhugai fenigendhiya aa kulhivareh\nނާށި ޖެހުން: މި އީދުގައި ފެނިގެންދިޔަ އާ ކުޅިވަރެއް\nކުޅުދުއްފުށީ މީހުންނަކީ އީދުގައި ކުޅުދުއްފުއްޓަށް ހާއްސަ ކުޅިވަރުތަކެއް ކުޅޭ ބައެކެވެ. ތަފާތު ފޯރިގަދަ، އެހެން ރަށްރަށުން ނުފެންނާނެ ފަދަ ކުޅިވަރުތަކެއް ކުޅުދުއްފުށިން ފެނެ އެވެ. މިފަހަރުވެސް މިވަނީ އެހެން އަހަރުތަކުގައި ނުފެންނަށް މުޅިން އާ ކުޅިވަރެއް ތައާރަފުކޮށްފަ އެވެ. “ނާށި ޖެހުން” އެވެ.\nމިއީ މިއަހަރު އަލަށް ފެނުނު ތަފާތު ކުޅިވަރެކެވެ. މިކުޅިވަރު ކުޅެން ތިބީ ވިއްސަކަށް ފިރިހެނުންނެވެ. މޫނުގައި ބޯކޮށް ފުއް ޖަހައިގެން މުންޑާއި ހުދު ޖަމީސްލައި ނަލަ ހެދިގެންނެވެ. ގާއޮޑީ ލަވަ ކިޔަމުން ވަށް ބުރަކަށް ތިބެ ހިނގަނީ އެވެ.\nއެގޮތަށް ހިންގަމުންދާއިރު ކޮންމެ މީހެއްގެ ދެއަތުގައި ދެ ނާށި އޮވެ އެވެ. ވަކި ރާގަކަށް ނާށި ޖަހަމުން ލަވަ ކިޔަމުންދާއިރު ނަގާ ކިޔަން އެކަކު ހުރެ އެވެ. ފޯރިގަދަވާ ވަގުތު ބުރުގެ ތެރެއަށް މީހަކު ނަށަށް ވަދެ، އިތުރަށް ފޯރިގަދަކޮށްލަ އެވެ.\nމިކުޅިވަރު އަލަށް އިއްޔެ ފެނިގެންދިޔައިރު ދުވަސްވީ މީހުންނަށް މިކުޅިވަރު ވަރަށް ކަމުދިޔަ އެވެ. މިކުޅިވަރުގައި އެންމެ އަޅައިގަތީ ކިޔާ ލަވައަށެވެ. ލާނެއް މަޖާ ގޮތަކަށް ހަދައި ހުރި މިލަވަތަކަށް ކިޔަނީ ގާއޮޑި ލަވަ އެވެ.\nކޮންމެއަކަސް މިއީވެސް މިއަހަރު މުޅިން އަލަށް ތައާރަފުކުރެވިގެންދިޔަ ގިނަ ބަޔަކަށް ކަމުދިޔަ ކުޅިވަރެކެވެ.\nހުރިހާ މިނިސްޓްރީތަކަށް ރައީސް ޒިޔާރަތްކުރައްވަނީ\nގާނޫނުއަސާސީން ކަށަވަރުކޮށްދޭ އެންމެހައި ހައްޤުތައް ހިމާޔަތްކޮށްދީ ރައްކާތެރިކޮށްދޭނެ: ރައީސް\nއިގްތިސާދީ ބާރަކަށް މަސްވެރިކަން ހެދޭނީ ސަރުކާރާއި އަމިއްލަ ކުންފުނިތައް ގުޅިގެން\nދިރާގުގެ އެމްބެސެޑަރ ސާއިދުގެ ކާމިޔާބީ އެ ކުންފުނިން ފާހަގަކޮށްފި\nގާނޫނީ ކޮލަމް - ތަރިކަމުދާ ބެހުން\nކުޑަކުދިންނަށް ހާއްސަކޮށްގެން ޝަހުދީ ލިޔެފައިވާ "މަވެށި" ފޮތްބައި ނެރެފި\nކުޅުދުއްފުށީގައި އަންނަ އަހަރު ބީއެމްއެލްގެ ބިޒްނަސް ސެންޓަރެއް ހުޅުވާނެ: ސީއީއޯ


SunOnline: 30 akah aharu therey bai million ehhaa meehun Male' gai, Dhen vaanee kihineiy?\nތިރީހަކަށް އަހަރުތެރޭ ބައި މިލިއަނެއްހާ މީހުން މާލޭގައި، ދެން ވާނީ ކިހިނެއް؟\nޝަފްނާ ހުސައިން 22 Nov 2020, 13:29\nނޭޝަނަލް ބިއުރޯ އޮފް ސްޓެޓިސްޓިކްސްގެ އާބާދީ އަންދާޒާއިން ދައްކާގޮތުން، ރާއްޖޭގެ އާބާދީ މިހާރު 557،426 އަށް ވަނީ އަރައިފަ އެވެ. އަދި އޭގެ ތެރެއިން 40 ޕަސެންޓު މީހުން ދިރިއުޅެނީ ވެރިރަށް މާލޭގަ އެވެ. އެއީ 227،486 މީހުންނެވެ.\nމާލެއަކީ މިހާރުވެސް މީހުން ދިރިއުޅެން އެންމެ އެކަށީގެންވާ ތަނެއް ކަމުގައި ގިނަ ބަޔަކު ގަބޫލެއް ނުކުރެ އެވެ. މާލެއަކީ ގޮވަން ތައްޔާރުވެފައި އޮތް ބޮމެއް ކަމަށް ސިފަކުރެވެ އެވެ. މިހާރުވެސް މާލޭގެ އާބާދީ ހުންނަންޖެހޭ މިންވަރަށް ވުރެ މާލޭގައި ދިރިއުޅޭ މީހުންގެ އަދަދު ދެގުނަ އިތުރެވެ.\nނަމަވެސް ކުރިއަށް އޮތް 34 އަހަރުގެ ތެރޭގައި އާބާދީގެ 54 ޕަސެންޓު މިހާރުވެސް ތޮއްޖެހިފައިވާ މާލެ ސަރަހައްދަށް ހިޖުރަކުރާނެ ކަމަށް ޕޮޕިއުލޭޝަން ޕްރޮޖެކްޝަންތަކުން ދައްކަ އެވެ. އެއީ ގާތްގަނޑަކަށް 529،101 މީހުންނެވެ.\nސްޓެޓިސްޓިކްސް ބިއުރޯއިން ވަނީ 2014 އިން ފެށިގެން 2054 ވަނަ އަހަރަށް އާބާދީގެ ޕްރޮޖެކްޝަން ނުވަތަ އަންދާޒާތައް ހަދައިފަ އެވެ. އެ އަންދާޒާތައް ތައްޔާރުކޮށްފައިވަނީ ދަރިމައިވުން، ވިހާމަރުވާ އަދި ހިޖުރަކުރުން މިހާރު ހުރި މިންގަނޑުތަކަށް ބަލާ މުސްތަގުބަލުގައި ވެގެންދާނޭ ގޮތުގެ ތަސައްވަރެއް ހެދުމަށްފަހުގަ އެވެ.\nމާލެއާއި މާލެކައިރި ސަރަހައްދުގައި ދިރިއުޅޭ އާބާދީ، 2014-2054 / ސްޓެޓް ބިއުރޯ\nބިއުރޯގެ ޑެޕިއުޓީ ސްޓެޓިސްޓިޝަން، ފާތިމަތު ރިޔާޒާ ވިދާޅުވީ ރާއްޖޭގެ ހުރިހާ ދިމާލަކުން ވެސް "މައިގްރޭޓަރީ މޫވްމަންޓްސް" ހުރީ މާލެއަށް ކަމަށެވެ. އަދި 2030 ވަނަ އަހަރު އަންނަ އިރު އާބާދީގެ ބޮޑުބައެއް މާލެ ސަރަހައްދަށް ދިރިއުޅުން ބަދަލުކުރުމުގެ ޓްރެންޑުތައް ބޮޑުކޮށް ފެންނަން ފަށާނެ ކަމަށެވެ.\nމާލެ ސަރަހައްދަށް މީހުން ހިޖުރަކުރާ މައިގަނޑު ސަބަބުތަކަކީ ތައުލީމު، ވަޒީފާ އަދި ސިއްހީ ފަރުވާ އެވެ. މާލެ ސަރަހައްދަށް އަތޮޅުތަކުގެ އާބާދީ ޖަމާވާން ފެށުމާއެކު ރަށްތަކުގައި ދިރިއުޅޭ މީހުންގެ އާބާދީ މަދުވެ، އިޖުތިމާއީ އަދި އިގްތިސާދީ މައްސަލަތައް ދެކޮޅުން ވެސް ފެންނަން ފަށާނެ އެވެ.\n"އަޅުގަނޑުމެންނަށް ފާހަގަކުރެވުނު އަތޮޅުތަކުގެ ތެރެއިން ހަމަ ބޮޑެތި އަތޮޅުތަކުން އާބާދީ މަދުވެގެން މިދަނީ. މަދުވެގެން ދާއިރު، ފާހަގަވަނީ އެ އަތޮޅެއްގައި ދިރިއުޅޭ އާބާދީ 10،000 އަށްވުރެ މަތިވާނީ ހދ، ރ، ކ، އދ، ލ، ސ. މިސާލަކަށް ފުވައްމުލައް ނުވަތަ ގދ. ކަހަލަ ބޮޑެތި އަތޮޅުތަކަށް ބަލާލި ނަމަވެސް، އާބާދީ ދާނީ ނިސްބަތުން ދުވަހަކަށް ވުރެ ދުވަހަށް ދަށަށް،" ރިޔާޒާ ވިދާޅުވި އެވެ.\nއަދި އާބާދީ ބޮޑު ދެއަތޮޅުކަމަށްވާ ގއ. އަދި ގދ. ގައި ދިރިއުޅޭ ދިވެހިންގެ އާބާދީގެ ދެބައިކުޅަ އެއްބައި 2050 ވަނަ އަހަރާއި ހަމައަށް ދާއިރު މަދުވެގެންދާނެ ކަމަށް ވަނީ އަންދާޒާކޮށްފައެވެ.\nއެކި ސަބަބުތަކަށްޓަކައި މާލެ ހިޖުރަކުރާ މީހުންގެ ތެރޭގައި އެންމެ ގިނައީ ޒުވާނުންނެވެ. އެހެންކަމަށް ވާނަމަ އަތޮޅުތެރޭގައި އުފަންވާ ކުދިންގެ އަދަދު މަދުވެ، އާބާދީގައި ކުޑަކުދިން މަދުވެގެންދާނެ އެވެ.\n"މިހާރު އާބާދީގެ 21 ވަރަކަށް ޕަސެންޓަކީ ކުޑަކުދިން. ނަމަވެސް 2050 އަށް ދާއިރު، ކުޑަކުދިންގެ އާބާދީ 11 ޕަސެންޓަށް މަދުވެގެންދާތަން އެބަ ފެނޭ. އެހާތަނަށް ވެސް ޒުވާނުން ނުވަތަ މަސައްކަތް ކުރާ އުމުރުގެ އާބާދީގެ ނިސްބަތް ހިފެހެއްޓިފައި ހުންނާނެ. އެހެން ނަމަވެސް އުމުރުން ދުވަސްވީ މީހުންގެ އާބާދީ ވަރަށް ބޮޑުތަން އެބަ ބޮޑުވޭ،" ރިޔާޒާ ވިދާޅުވި އެވެ.\nރާއްޖޭގައި ދިރިއުޅޭ ދިވެހިންގެ އުމުރުފުރާ ބެހިފައިވާގޮތް، 2014-2054 / ސްޓެޓް ބިއުރޯ\nމިހާރު މުޅި އާބާދީގެ ހަތް ޕަސެންޓަކީ 65 އަހަރުން މަތީގެ މީހުންނެވެ. ނަމަވެސް 2050 ވަނަ އަަހަރަށް ދާއިރު، އުމުރުން ދުވަސްވީ މީހުންގެ އާބާދީ ދެގުނަ އިތުރުވެގެން ދާނެ އެވެ. އެއާއެކު ރާއްޖޭގެ އާބާދީ ދެން ބަދަލުވެގެން ދާނީ އުމުރުން ދުވަސްވީ ނުވަތަ "އޭޖިން" އާބާދީއަކަށެވެ.\nއުމުރުން ދުވަސްވީ އާބާދީއަކަށް ރާއްޖޭގެ އާބާދީ ބަދަލުވެގެންދާއިރު، އެ އުމުރުގެ މީހުންނަށް ބޭނުންވާ އަޅާލުމާ އެހީތެރިކަން ދެވޭނެ އެކަށޭނަ ނިޒާމުތައް ގާއިމުވެފައި އެބަ ހުރި ބާވައެވެ؟ އުމުރުން ދުވަސްވީ މީހުންނަށް ދެމުން އަންނަ އެލަވަންސް އަށް ދެން ވެގެންދާނީ ކިހިނެތް ހެއްޔެވެ؟\n"މި ހުރިހާ ކަމަކަށް މިހާރުއްސުރެ ތައްޔާރުވާން ޖެހޭ،" ރިޔާޒާ ފާހަގަކުރެއްވި އެވެ.\nރިޔާޒާ ވިދާޅުވީ މީހުން ހިޖުރަކުރާ ސަބަބުތައް ދެނެގަނެ، މިހާރުން ފެށިގެން ވެސް ޕޮލިސީ އިންޓަވެންޝަންތައް ގެންނަންޖެހޭ ކަމަށެވެ.\nއާބާދީ އިތުރުވަމުންދާވަރަކަށް މަތީ ތައުލީމާއި، ވަޒީފާގެ ފުރުސަތު، ގެދޮރުފަދަ ވަސީލަތްތަކަށް އޮންނަ ޑިމާންޑް ބޮޑުވެގެންދާނެ ކަމަށާއި އަދި އާބާދީގެ އުމުރުފުރާތަކަށް އަންނަ ބަދަލާއިއެކު ރާއްޖޭގެ މަސައްކަތު އާބާދީ ބޮޑުވެފައިވާ މިދަނޑިވަޅުގައި، ފުރުސަތުގެ ބޭނުން ހިފާ، އިގްތިސޯދީ ކުރިއެރުން އިތުރުކުރަން މަސައްކަތްކުރަންޖެހޭ ކަމަށް ސްޓެޓް ބިއުރޯއިން ބުންޏެވެ.\nއެގޮތުން އިގްތިސޯދީގޮތުން ހަރަކާތްތެރިވާ ދިވެހިންގެ އާބާދީ އިތުރުކުރުމަށާއި މަސައްކަތުގެ ބާޒާރަށް ބޭނުންވާ ހުނަރު ދިވެހިންނަށް ލިބޭނެ ފުރުސަތުތައް އިތުރުވެގެން ދިއުން މުހިންމު ކަމަށާއި އަދި އާބާދީގެ ހިޖުރަކުރުން ހުރިގޮތަށް ބަލައި އޭގެ ސަބަބުން ރަށްރަށުގެ އާބާދީއަށް އަންނަ ބަދަލުތަކަށް ސަމާލުވެ ހެޔޮގޮތުގައި މިކަން މެނޭޖްކުރުން މުހިންމުކަން ވެސް އެ ބިއުރޯއިން ފާހަގަކުރެއެވެ.\nއާބާދީގެ އަންދާޒާތަކަށް ބަލާއިރު އާބާދީ ދަނީ އަހަރަކަށްފަހު އަހަރަކު އިތުރުވަމުންނެވެ. އަދި 2044 ވަނަ އަހަރާ ހަމައަށް ރާއްޖޭގައި ދިރިއުޅޭ އާބާދީ ދެގުނައަށް އިތުރުވާނެކަމާއި އަދި އެއަށްފަހުގައި އާބާދީ އިތުރުވާ މިންވަރު ދަށްވާނެކަމަށް އަންދާޒާތަކުން ދައްކަ އެވެ. އަދި 2054 ހަމައަށް ދާއިރު ރާއްޖޭގެ އާބާދީ މިިލިއަނަކާ ގާތްކުރާނެ އެވެ.\nއޭގެ ތެރެއިން 54 ޕަސެންޓު މީހުން މާލެ ސަރަހައްދުގައި ދިރިއުޅޭނަމަ އެތައް ބައިވަރު މައްސަލަތަކެއް ނުކުންނާނެ އެވެ. މާލޭގައި ބޯހިޔާވަހިކަމަށް މިހާރު އޮތް ދަތިކަން އިތުރުވެ، ވަޒީފާތަކަށް އޮތް ޑިމާންޑު އެތައް ގުނައެއް އިތުރުވާނެ އެވެ. އެއާއެކު އާބާދީއަށް ކޭޓާކުރަން މާލެ ސަރަހައްދުގައި ބޯހިޔާވަހިކަމުގެ އިތުރު މަޝްރޫއުތައް ހިންގައި، ވަޒީފާތައް އިތުރުކޮށް، އިތުރު ސްކޫލުތަކާއި ހޮސްޕިޓަލުތައް އަޅަން މަޖުބޫރުވާނެ އެވެ.\nއޭރުން މާލެއާ އަތޮޅުތަކުގެ ފަރަގު މިހާރަށް ވުރެ ބޮޑުވެ، ރަށްތަކަށް ވަރަށް ބޮޑެތި ނިކަމެތިކަމެއް އަންނާނެ އެވެ. އާބާދީގެ އަންދާޒާގެ މުއްދަތު ނިމޭއިރު އަތޮޅުތެރޭގައި އާބާދީ އިތުރުވާ މިންވަރު ދަށްވަމުންގޮސް 2030 ވަނަ އަހަރުން ފެށިގެން އާބާދީ އިތުރުވާ މިންވަރު ދަށްވެނެގެޓިވް ގްރޯތު ރޭޓަކަށް ދާނެކަމަށް ދައްކައެވެ.\nހިޖުރަކުރާ އާބާދީގެ ބޮޑުބަޔަކީ ޒުވާނުން ކަމަށްވާއިރު، އޭގެ ނަތީޖާއެއްގެ ގޮތުން ބައެއް ރަށްރަށުގައި ދުވަސްވީ މީހުން އިތުރުވެ، ކުޑަކުދިން މުޅިން ހުސްވެ، އަދި ބައެއް ރަށްރަށުގައި އަންހެނުންގެ އާބާދީ ބޮޑުތަނުން އިތުރުވުން ފަދަ ކަންކަން ދިމާވާނެ އެވެ.\nސްކޫލަށްދާ އުމުރުފުރާގެ އާބާދީ (އިންސައްތަ) 2014-2054 / ސްޓެޓް ބިއުރޯ\n"އެހެންވީމަ މައިގްރޭޝަން މެނޭޖުކުރަން އެބަ ވިސްނަންޖެހޭ. ކުޑަކުދިންގެ އާބާދީ މަދުވާކަމަށް ވާނަމަ އޭގެ މާނައަކީ ސްކޫލަށްދާ ކުދިން މަދުވެ، މިހާރު ބ. ފެހެންދޫ އަށް ކުރިމަތިވެފައިވާ ފަދަ ހާލަތެއް ގިނަ ރަށްރަށަށް ދިމާވުމަކީ ވެސް އެކަށީގެންވާ ކަމެއް،" ރިޔާޒާ ވިދާޅުވިއެވެ.\nމާލެ ސަރަހައްދުގެ ތޮއްޖެހުން ކުޑަކުރެވޭނީ ހިދުމަތްތަކާއި ވަސީލަތްތައް މާލެއަށް ފޯކަސްވެފައި އޮތް އޮތުން ނިމުމަކަށް ގެނެސް، އަތޮޅުތަކާއި މާލެ ސިޓީއާ އޮތް ބޮޑު ފަރަގު ކުޑަކޮށްގެންނެވެ. މާލެ ނައިސް، އެމީހަކު ދިރިއުޅޭ ތަނަކުން ރަނގަޅު ފެންވަރެއްގެ ތައުލީމާއި ވަޒީފާގެ ފުރުސަތު އަދި ސިއްހީ ފަރުވާ ލިބިގެންނެވެ. މާލެ ތޮއްޖެހުމަށް އޮތް ފަރުވާއަކީ އެއީއެވެ.\nއެހެންކަމުން މާލެއަށް މީހުން ހިޖުރަކުރުން ކޮންޓްރޯލް ކުރެވެން އޮތީ ހަގީގީ މާނައިގައި ރާއްޖެ ލާމަރުކަޒު ކޮށްގެންނެވެ. ލާމަރުކަޒީކޮށް ރާއްޖެ ތަރައްގީކުރުމަށް ސަރުކާރުގެ ގައުމީ ތަރައްގީގެ ތަސައްވުރެއް އެބަ އޮތެވެ.\n"މޯލްޑިވްސް ނޭޝަނަލް ސްޕޭޝަލް ޕްލޭން" ތަސައްވަރުން އަމާޒު ހިފާފައި ވަނީ ކުރިއަށް އޮތް 20 އަހަރު ތެރޭގައި މާލެ ފަދަ އިގްތިސާދީ ވަރުގަދަ ސެންޓްރަލް ރަށްތަކެއް އަތޮޅު ތެރޭގައި އުފެއްދުމަށެވެ. ފާއިތުވި ހަތަރު އަހަރު ކޮންމެ ރަށެއްގެ އާބާދީގެ ބޮލަކަށް ޖީއެސްޓީ ދައްކާފައިވާ ވަރު ބެލުމަށްފަހު ޕްލޭނިން މިނިސްޓްރީއިން ވަނީ ރަށްރަށުގެ އިގްތިސާދީ ބާރަށް ބެލުމަށް ފަހު އިގްތިސާދީ ގޮތުން އެންމެ ބާރުގަދަ ރަށްތަށް ކަނޑައަޅައިފަ އެވެ.\nސަރުކާރުގެ ވިސްނުން ހުރީ އިގްތިސާދީ ގޮތުން އެންމެ ވަރުގަދަ ރަށްތައް ސެންޓްރަލް ރަށްތަކަށް ހަދައި، އިތުރަށް ތަރައްގީކޮށް، ކައިރީގައި ހުންނަ ކުދި ރަށްތަކަށް ހިދުމަތް ދެވޭނެ ގޮތް ހެދުމަށެވެ. ޑީސެންޓްރަލައިޒް ކުރަން ވިސްނާފައި އޮތީ، "ރީސެންޓްރަލައިޒް" ކޮށްގެންނެވެ.\nއެންމެ ވަރުގަދަ ފަސް ރީޖަނަލް އާބަން ސެންޓަރުގެ ގޮތުގައި ކަނޑައަޅާފައިވާ ރަށްތައް ތަރައްގީ ކުރަން ހަމަޖެހިފައި ވަނީ ސެންޓްރަލް ކޮށެވެ. އެއިން ކޮންމެ ރަށެއްގެ ވަށައިގެން 35 ކިލޯމީޓަރު ތެރޭގައި ހިމެނޭ ހުރިހާ ރަށްރަށަކީ އެ ރަށާ ގުޅިގެން އެއް ޔުނިޓެއްގެ ގޮތުގައި މަސައްކަތް ކުރާ ރަށްރަށްކަމުގައިވާ ގޮތަށެވެ. އެއާއެކު ހުރިހާ ސަރަހައްދެއް ގުޅުވާލަދޭނެ، އަވަސް، އަގުހެޔޮ ދަތުރުފަތުރުގެ ނިޒާމެއް ގާއިމުކުރަން ޕްލޭނުގައިވެ އެވެ.\nޕްލޭނިން މިނިސްޓަރު މުހައްމަދު އަސްލަމް ވިދާޅުވީ އެ ޕްލޭނުގެ ދަށުން ސަރުކާރުން ރީޖަންތަކުގެ ދަތުރުފަތުރުގެ ކަންކަމުގެ އިތުރުން، ތައުލީމީ ދާއިރާ، ސިއްހީ ދާއިރާ، ގާނޫނީ ދާއިރާ، ވިޔަފާރީގެ ދާއިރާ އަދި އެހެނިހެން ދާއިރާތައް ވަރުގަދަކޮށް އެ ރީޖަންތަކަށް މީހުން ޖަމާ ކުރާނެ ކަމަށެވެ. އޭގެ ސަބަބުން ރާއްޖޭގެ ވަސީލަތްތައް މާލޭ ސަރަހައްދަށް އެއްވެފައި އޮތް މައްސަލައަށް ހައްލެއް ލިބިގެންދާނެ ކަމަށް ސަރުކާރުން ގަބޫލުކުރެ އެވެ.\nނަމަވެސް، އެ ޕްލޭނަކީ އަދި ކެބިނެޓުން ފާސް ޖަހާފައިވާ ޕްލޭނެއް ނޫނެވެ. އެކަމަކު، ކެބިނެޓުގައި މި ޕްލޭންގެ ވާހަކަ ދެކެވިފައިވެ އެވެ. ޕްލޭނިން މިނިސްޓަރު ވިދާޅުވެފައި ވަނީ އެ ޕްލޭނުގެ މަސައްކަތް ފަށައި، މި ރިޔާސީ ދައުރު ނިމުމުގެ ކުރިން އެންމެ ކުޑަ މިނުން މި ނިޒާމުގެ ބިންގާ އެޅިގެންދާނެ ކަމަށެވެ.\nސަރުކާރުން އުންމީދުކުރާ ގޮތަށް، ކުރިއަށް އޮތް ވިއްސަކަށް އަހަރުގެ ތެރޭގައި އެ ޕްލޭން ހަގީގަތަކަށް ހެދިއްޖެނަމަ، މާލެއަށް އަމާޒުވެފައި ހުރި މައިގްރޭޓަރީ ޕެޓާން މަޑުޖެހޭނެ އެވެ. އަދި އާބާދީ އެއް ކޮޅަކަށް ބުރަ ނުވެ، އެކަށީގެންވާ ގޮތަކަށް ބެހިގެން ދާނެ އެވެ.


REPORT: Lanka Ge Konmme Haalatheh "Foobahdhan" Hunnnevee Ranil! - Vaguthu\nލަންކާގެ ކޮންމެ ހާލަތެއް "ފޫބައްދަން" ހުންނެވީ ރަނިލް!\nސްރީލަންކާގެ ބޮޑުވަޒީރު ކަން ފަސް ފަހަރެއްގެ މަތިން ކުރެއްވި ރަނިލް ވިކްރަމަސިންހަ އަނެއްކާވެސް އެ ގައުމުގެ ބޮޑުވަޒީރު ކަމަށް އައްޔަން ކުރައްވަން ވަނީ ނިންމަވައިފައެވެ. އެމަނިކުފާނު މިއަދު އެ ގައުމުގެ ބޮޑުވަޒީރުކަމާއި ހަވާލުވެވަޑައިގަންނަވާނެ ކަމަށް މީޑިއާތަކުން ބުނެފައިވާއިރު، ފާހަގަކުރެވުނު އެއް ކަމަކީ ލަންކާގެ ކޮންމެ ހާލަތެއްގައިވެސް "ފޫބައްދަން" ހުންނެވީ ރަނިލް ކަމެވެ. ރަނިލްއަކީ އޭނާ އިސްވެ އުފެއްދެވި ޔުނައިޓެޑް ނޭޝަނަލް ޕާޓީ (ޔޫއެންޕީ)ގެ ފަރާތުން ގާނޫނު ހަދާ މަޖިލީސް ތަމްސީލް ކުރައްވަމުންގެންދަވާ މެންބަރެކެވެ.\nރަނިލް ސިޔާސީ ދާއިރާއަށް!\nރަނިލް ސިޔާސީ ދާއިރާއަށް ވަދެވަޑައިގެންނެވީ 1970 ވަނަ އަހަރު ޔުނައިޓެޑް ނޭޝަނަލް ޕާޓީގެ މެމްބަރެއްގެ ގޮތުގައެވެ. އެމަނިކުފާނު އެންމެ ފުރަތަމަ މަޖިލީސްއަށް ހޮވިިވަޑައިގެންނެވީ 1977 ވަނަ އަހަރު ބޭއްވި އިންތިހާބުގައި ބިޔާގާމާ ދާއިރާ ރައްޔިތުންގެ ވޯޓާ އެކުގައެވެ. ރަނިލްގެ ބޮޑުބޭބެ، އޭރުގެ ރައީސް ޖޭއާރް ޖަޔަވަރުދަނޭ ވަނީ އެ ގައުމުގެ ޑެޕިޔުޓީ ފޮރިން މިނިސްޓަރުކަމަށް އެމަނިކުފާނު އައްޔަން ކުރައްވައިފައެވެ.\nއޭގެ ފަހުން 1989 ވަނަ އަހަރު މިނިސްޓަރ އޮފް ޔޫތު އެފެއާޒް އެންޑް އެމްޕްލޯއިމަންޓްގެ މަގާމަށް އެމަނިކުފާނު އައްޔަން ކުރެއްވިއިރު، އެމަނިކުފާނު ވެވަޑައިގެންނެވީ ލަންކާގެ ކެބިނެޓްގެ އެންމެ ޒުވާން ވަޒީރަށެވެ.\nއަދި އޭގެ ފަހުން ރައީސް ރަނަސިންހަ ޕްރޭމަދާސަ ވަނީ މިނިސްޓަރ އޮފް އިންޑަސްޓްރީ، ސައިންސް އެންޑް ޓެކްނޮލޮޖީ އަދި ހައުސްގެ ލީޑަރުކަމަށް ރަނިލް އައްޔަން ކުރައްވައިފައެވެ.\nފާހަގަކޮށްލަން ޖެހޭ ކަމަކީ 1994 ވަނަ އަހަރުގެ ރިޔާސީ އިންތިހާބުގެ ކެމްޕެއިން ތެރޭގައި ގަމިނީ ޑިސަނަޔަކަ އަވަހާރަކޮށްލުމާއި ގުޅިގެން އެ އަހަރުގެ ނޮވެމްބަރު މަހު އިދިކޮޅު ލީޑަރުގެ މަގާމަށް އޭނާ އައްޔަން ކުރެވުނު ކަމެވެ.\nލަންކާގެ ބޮޑުވަޒީރުކަން ފަސް ފަހަރަށް!\nބޮޑުވަޒީރުކަމުގެ ދަރުއަކީ ފަސް އަހަރެވެ. ބޮޑުވަޒީރަކީ ވަޒީރުންގެ މަޖިލީހުގެ މެމްބަރުންގެ ތެރެއިން ރައީސް އައްޔަންކުރައްވާ ބޭފުޅެކެވެ. އެބޭފުޅާ އެ މަގާމަށް ގެނައުމަށް ގާނޫނު ހަދާ މަޖިލީސްއިން ފަސްވުމާއެކު ރުހުން ދެއްވާނީ އެ ގައުމެއްގެ ރައީސެވެ. އެއީ ސަރުކާރުގެ ހިންގުމުގެ އިސް ވެރިޔާއެވެ. އަދި ގާނޫނު ހަދާ މަޖިލީހުގެ ކެބިނެޓް މިނިސްޓަރުންގެ ތެރެއިން އެންމެ އިސް ބޭފުޅާވެސް މެއެވެ.\nރަނިލް ލަންކާގެ ބޮޑުވަޒީރުކަން ފަސް ފަހަރަށް ކުރެއްވިއެވެ. އެއްގޮތުން ބުނާނަމަ އެމަނިކުފާނަކީ ހާލަތްތައް ފޫބައްދަން ހުންނެވި މަޖިލީސް މެންބަރެކެވެ.\nމިފަހަރުވެސް އެހެން ބުނެވިދާނެއެވެ. އެއީ ލަންކާ މިހާރު އޮތީ ވަރަށް ނާޒުކު ހާލަތެއްގައެވެ. އެގޮތުން ފާއިތުވެދިޔަ މަސްތަކުގައި ލަންކާގެ އިގްތިސާދަށް އައި ހީނަރުކަމާއެކު ގައުމު އޮތީ ވަރަށް ބޮޑަށް ހަލަބޮލިވެފައެވެ. އެ ގައުމުގައި ހުއްޓުމެއް ނެތި މުޒާހަރާތައް ކުރަމުންދާއިރު، އަނިޔާވެރި އެތައް އަމަލުތަކެއް މިހާރު ވަނީ ފެންނަން ފަށާފައެވެ. ހާއްސަކޮށް މިދިޔަ ހޯމަ ދުވަހުން ފެށިގެން އެގައުމުގެ ހާލަތު ގޯހެވެ.\nއެހެންކަމުން މިފަހަރުގެވެސް ރަނގަޅު ޗޮއިސް އަކަށް ނެންގެވީ ރަނިލްއެވެ.\nރަނިލް ބޮޑުވަޒީރުކަން ފަސް ފަހަރަށް ކުރެއްވިއިރު ތަފްސީލަށް ބަލަމާ ހިނގާށެވެ.\n1993 އިން 1994 އަށް\nރަނިލް އެންމެ ފުރަތަމަ ލަންކާގެ ބޮޑުވަޒީރު ކަމަށް އައްޔަން ކުރެއްވީ7މެއި 1993 ގައެވެ. އެމަނިކުފާނު އެ މަގާމަށް އައްޔަން ކުރެއްވީ ތަމަޅަ ޓައިގަރުން އޭރުގެ ރައީސް ރަނަސިންހަ ޕްރޭމަދާސާ އަވަހާރަކޮށްލުމާއި ގުޅިގެންނެވެ. ރައީސް ރަނަސިންހަ އަވަހާރަކޮށްލުމުން، އޭރު ގައުމުގެ ބޮޑުވަޒީރަކަށް ހުންނެވި ޑީ.ބީ ވިޖެތުންގާ ރައީސްކަމަށް އައްޔަން ކުރެވުނެވެ.\nރަނިލްއާ ގުޅޭގޮތުން ހުރި ރިޕޯޓްތަކަށް ބަލާއިރު، އެމަނިކުފާނުގެ އޭރުގެ ދައުރުގައި، އިގްތިސޯދީ ގޮތުން ހެޔޮ ބަދަލެއް ގެނެސްދެއްވިއެވެ. އަދި ގައުމު ކުރިއަށް ގެންދިޔުމަށް ޓަކައި، ވިޔަފާރީގެ ޖަމާޢަތްތަކުން ވަރަށް ބޮޑު ތާއީދެއް ހޯއްދެވި ކަމަށް ބުނެފައި ވެއެވެ.\n2001 އިން 2004 އަށް\n2001 ވަނަ އަހަރު ބޭއްވި މަޖިލީސް އާންމު އިންތިހާބުގައި ރަނިލްގެ ޔޫއެންއެފްއަށް 109 ގޮނޑި ލިބުމާއެއެކު، އެމަނިކުފާނަށް އެ ގައުމުގައި އާ ސަރުރެއް އެކުލަވާ ލެއްވުމަށް ފުރުސަތު ލިބިވަޑައިގެންނެވިއެވެ. އެގޮތުން9ޑިސެމްބަރ 2001 ރަނިލް ވަނީ ލަންކާގެ 17 ވަނަ ބޮޑުވަޒީރުކަމުގެ ހުވާ ކުރައްވާފައެވެ.\nއެކަމަކު އެއިރު އެ ގައުމުގެ ރައީސްކަމުގެ މަގާމުގައި ހުންނެވީ ޗަންދްރިކާ ކުމާރަތުންގާއެވެ. އެކަމަނާއަކީ ސްރީލަންކާ ފްރީޑޮމް ޕާޓީގެ މެންބަރެކެވެ.\nއޭޕްރީލް 2، 2004 ގައި ބޭއްވި މަޖިލީހުގެ އިންތިހާބުގައި ރަނިލްގެ ޔޫއެންއެފް އަށް ސަރުކާރުގެ އޮފީސް ގެއްލުނެވެ. ފުރިހަމަ ހަ އަހަރުގެ ދައުރަކަށް އިންތިޒާރު ކުރި ނަމަވެސް، ނާކާމިޔާބީއާ ކުރިމަތިލާން ޖެހިވަޑައިގެންނެވިއެވެ.\n2015 އިން 2015 އަށް (100 ދުވަސް)\n2015 ވަނަ އަހަރު ބޭއްވި ރިޔާސީ އިންތިހާބުގައި އިދިކޮޅު ޔޫއެންޕީ ކޯލިޝަން ކެންޑިޑޭޓެއްގެ ގޮތުގައި ވާދަކުރެއްވި މައިތުރިޕާލަ ސިރިސޭނާއަށް %51.28 ވޯޓު ލިބިވަޑައިގަތުމާއި، އެއްބަސްވުމެއްގެ ދަށުން ބޮޑުވަޒީރުކަމަށް ރަނިލް އައްޔަން ކުރައްވާފައިވަނީ 100 ދުވަހަށެވެ.\n2015 އިން 2018 އަށް\nރަނިލް ބޮޑުވަޒީރުކަމަށް އަލުން އިންތިހާބުވެވަޑައިގެންނެވީ ސްރީލަންކާ ފްރީޑަމް ޕާޓީ (އެސްއެލްޕީ)ގެ 35 އަށްވުރެ ގިނަ މެމްބަރުން އޭނާގެ ކެބިނެޓާ ގުޅިވަޑައިގަތުމާ ގުޅިގެންނެވެ.\n2018 އިން 2019 އަށް\nރަނިލް ބޮޑުވަޒީރުކަމުން 2018 ވަނަ އަހަރުގެ އޮކްޓޯބަރު މަހުގެ 26 ވަނަ ދުވަހު ވަކި ކުރެއްވީ، އޭރުގެ ރައީސް ސިރިސެނާއެވެ. އެއީ އެ މަގާމަށް ކުރީގެ ރައީސް މަހިންދަ ރާޖަޕަކްސާ އައްޔަން ކުރެއްވުމަށެވެ. އެހެން ނަމަވެސް އެކަން ރަނިލް ގަބޫލުފުޅު ނުކުރެއްވިއެވެ. މިއާއެކު ދުސްތޫރީ ކާރިސާއެއް ކުރިމަތިވިއެވެ. ދުސްތޫރީ މައްސަލަ ނިމުމަކަށް އައީ ސިރިސޭނާ ބޮޑުވަޒީރުކަމަށް އަލުން ރަނިލް އައްޔަން ކުރުމާއެކުގައެވެ. ނަމަވެސް 20 ނޮވެންބަރު 2019 ގައި ބޮޑުވަޒީރުކަމުން އިސްތިއުފާ ދެއްވިއެވެ.\nފާހަގަކޮށްލަން ޖެހޭ ކަމަކީ ލަންކާގައި އެންމެ ގިނަ އަދަދަކަށް ބޮޑުވަޒީރުކުރަން ކުރެއްވި ބޭފުޅަކީވެސް ރަނިލް ކަމެވެ.\nއޭގެ އިތުރުން 1994 އިން 2001 އަށް އަދި 2004 އިން 2015 އަށް ރަނިލް ވަނީ އިދިކޮޅު ލީޑަރުކަން ކުރައްވާފައެވެ.\nލަންކާގެ ބޮޑުވަޒީރުކަމުގެ އިތުރުން، އެމަނިކުފާނު ވަނީ އެކި ފަހަރުމަތިން ލަންކާގެ ރައީސް ކަމުގެ މަގާމަށް ވާދަކުރަައްވާފައެވެ. އެހެން ނަމަވެސް އަދި މިހާތަނަށް އެފަދަ އިންތިހާބެއް ކާމިޔާބުވެވަޑައިގެންފައެއް ނުވެއެވެ.\nއެހެންކަމުން މި ހުރިހާކަމުންވެސް އެނގިވަޑައިގެންނެވީ އެމަނިކުފާނަކީ އެފަދަ ކޮންމެ ހާލަތެއްގައިވެސް ސިޔާސީ ގިނަ ލީޑަރުން އެންމެ އިތުބާރު ކުރައްވާ ބޭފުޅާ ކަމެވެ.\nރަނިލް އަށް މިހާރު 73 އަހަރު ފުރިވަޑައިގެންނެވި އިރު ބައްޕާފުޅު އެސްމޮންޑް ވިކްރަމަސިންހަ އަކީ ޕްރޮފެޝަންގެ ރޮނގުން ގާނޫނީ ވަކީލެކެވެ. ރަނިލް ވެސް އޭނާގެ ފިޔަވަޅުމަތިން ކުރިއަށް ވަޑައިގެން ލަންކާގެ ސިލޯން ޔުނިވާސިޓީން ތައުލީމް ހާސިލް ކުރެއްވިއެވެ. ލޯ ކިޔަވާ ނިމުމަށްފަހު ސިޔާސީ ކަންކަމުގެ ތެރެއަށް ވަދެވަޑައިގެންނެވީ 1970ގެ އަހަރުތަކުގައެވެ.\nޕެޓްރޯލް ނެތިގެން ހޮސްޕިޓަލަށް ދިޔުން ލަސްވުމުން ދެ ދުވަސްވީ ކުއްޖަކު ލަންކާގައި މަރުވެއްޖެ\nމެއި 12, 2022 20:04\nރަނިލްއަކީ އިންޑިޔާ ތަމަޅައިންގެ ޕަޕެޓެއް. ބޮޑުވަޒީރުކަމަށް ކޮންމެ ފަހަރަކުވެސް އައްޔަންވެފައިވަނީ ގައުމު ހަލަބޮލިވާއިރަށް އިންޑިޔާ އެހީތެރިކަމާއެކު އިތުރަށް ގައުމު ހަލަބޮލކުރުވާ ތަމަޅައިންލައްވާ ތަންތަންލޫޓްކޮށް މަޖުލިސް ގަނެގެން. އެހެނަސް ރަނިލްގެ ހިންގުމެއްނެތުމުން ރައްޔިތުންނާ ސަރުކާރުން ރަނިލް ކޮންމެފަހަރަކު ބޭރުކުރަނީ. އަނެއްކާވެސް އިންޑިޔާ ފައިބުޑަށް ވެއްޓެނީ މަގާމުހޯދަން. ރައްޔިތުންގެ ސީދާ ވޯޓުން ރައީސް އައްޔަންވާއިރު ދުވަހަކުވެސް އަދި ރައީސް ކަމަށް އާދެވިފައިނުވޭ. މުޅިންވެސް އާދެވެނީ އިންޑިޔާ އެހީއާއިއެކު ކަަރަޕްޓް މަޖުލިސް ގަނެގެން ބޮޑުވަޒީރު ކަމަށް.\nމެއި 14, 2022 10:21\nކޮން އިންޑިޔާ އެކޭ ކިޔާކަށް. ސައުދީ އަށް ނު ވަތަ ޕާކިސްތާނށް ހިޖުރަ ކޮށްލާr\nމެއި 12, 2022 22:34\nއިންޑިޔާއިން ބަހަމުންދާ ލާރިތައް ފެންނާކައް ނުހުންނާނެ.؟\nމެއި 13, 2022 01:07\nމެއި 13, 2022 02:11\nރަނިލު މެން ކަހަލައިގެ ތަޖުރިބާ ކާރުން ތިއްބާ ދޯ ރައްޖޭގެ ބޮޑުވަޒީރު މިބަސްކިޔަނީ\nމެއި 13, 2022 14:41\nއެރިގޮތަށް އަރާފައި މުޒާހަރާ ކުރަންޖެހޭ ކަމަށް ބުނުމުން ވެސް އިގޭ މިގަނޑުބަޑުގެ އަޑީގައި ހުރިބަޔަކު ލީމީހެއްކަން. އިންޑިއާ ހުރިހާ ތަނެއްގެ ހަލާކު\nމެއި 14, 2022 10:23\nހައްހައްހާ. މި ވަގުތު ވެސް ލަންކާ މީހުން ބަނޑަށް މަރު ނުވެ ެެެެެެެެެެެެެެެެެެެެެެެެެެެެެެެެެެެެެެެ އެތީބީ އިންޑިޔާ އާ ހެދި.ޖައި ހިންދު\nމެއި 14, 2022 10:43\nރާއްޖެ އަށް ބޮޑު ތަނުން ފައިދާ ވާނީ ރަނިލް ހުރެގެން. ކާފަ އަށް މާމަ އަށް ވިސާ ދޭނެ ކަމަށް ރަނިލް ބުނި. ރަނިލް ވަކި ވީމާ އެކަން ނުވެ އޮތީ. ޝާހިދު އެކަން ނުކޮށް އޮތީ ނުބައި ނުލަފާ ކަމުން.


އަހަރެން ވަރަށް ސަމާލުކަންދީގެން އަޑުއަހަން އިންދާ އަހްސަން ޖަވާބުދޭން ފެށިއެެވެ.\n“މީހެއްގެ އެކަނިހުރި ދަރިއަކަށްވެފަ، ބޮޑު ގޯއްޗެއް އޮތީމަ، އުޅެން ފަސޭހަޔަކަށް އިން މީހެއް އެއީ،” އަހްސަން ބުންޏެވެ. “ކަލޭމެންނަކަށް ނޭނގޭނެ ކިހާ މަސައްކަތެއް އަހަންނަށް ކުރަންޖެހުނުކަމެއް.”\nއަހްސަން ވަރަށް ގިނަ ވާހަކަދެއްކިއެވެ. އެކަމަކު އަހަރެން ކަންފަތަށް އިނގިލިޖެހީމެވެ. ހިތަށްއެރިއެވެ. އަހްސަންގެ ޖަވާބު އަހަންނަށް އަޑުނީވުނު ނަމައެވެ. އިތުރަށް އަހަރެން ދެން ބޭނުންވާނީ ކޮން ހެއްކެއް ހެއްޔެވެ؟ ނާސިހާގެ ވާހަކައާއި، ނާދަންގެ ވާހަކައާއި، އެންމެ ފަހުން އަންސަންގެ ދުލުން ވެސް ޖަވާބުލިބުނީއެވެ. އަހަންނަށް ހައްޖަށް އާދެވުނީ އެ ޖަވާބު އަޑުއިވެންބާއެވެ؟ ނޫން ނަމަ އަރަބިކަރައިގެ ހަނަފަސް ސަރަހައްދެއްގައި އަހަރެން ކުރަންއޮތީ ކޮންކަމެއް ހެއްޔެވެ؟ ޖެހިލާ ހޫނު ވަައިރޯޅީގެ ބޫންއަޑާއި، ބޯމަތިވާ ވެލީގެ ތޫފާން ފިޔަވައި އެ ތަނުގައި އަހަންނަށް އޮތީ ކޯޗެއް ހެއްޔެވެ؟ އަހަރެންގެ ވަށައިގެންވަނީ އެކަނިވެރިކަމެވެ. ހިތްދަތިކަމެވެ. އުފަން ވަޒަނާ އެތަކެއް ހާސް މޭލެއްގެ ދުރުގައި އަހަންނަށް އަޅާލާނެ މީހަކު ނެތެވެ. އަނގައިން ބުނެލާނެ މީހަކު ނެތެވެ. ރޭގަނޑު އެހާ ދިގެވެ. ދުވާލު އެހާ ފޫއްސެވެ. އަހަރެންގެ ހަމައެކަނި އެކުވެރިޔަކީ ކެތްތެރިކަމެވެ.\nކޮންމެ ރެޔަކު ވެސް ނަމާދު ނިންމައިފައި އަހަރެން އަންނަނީ ކޮޓަރިއަށެވެ. އަހްސަން ކޮޓަރިއަކަށް ނާދެއެވެ. އޭނަ ދާތަނެއް އަހަންނަކަށް ނޭނގެއެވެ. އަނގައިން ބުނެލާނެ މީހަކު ނެތި، ބޭރު ގައުމެއްގެ ކުޑަކުޑަ ކޮޓަރިއެއްގައި އެކަނިމާއެކަނި އެތައް އިރަކު އިންނަންޖެހުމުން އަހަރެން އިންނަނީ ކޮންމެވެސް ގޮތެއްވެފައެވެ. ހާސްވެއެވެ. ބިރުގަނެއެވެ. ދެރަވެއެވެ. އެކަމަކު ނުރޮމެވެ. ހަޅޭކެއްނުލަވަމެވެ. ތެޅިފޮޅިއެއްނަހަދަމެވެ. އޮށޯވެލައިގެން ހަރަކާތް ހުއްޓިފައި އަހަރެން އޮންނަނީއެވެ. އެހެން އޮންނައިރު ވަރަށް ގިނަ ފިކުރުކުރެވެއެވެ. މާލެގޮސްފައި އަހަރެން ދެން ވަރިވާންވީ ހެއްޔެވެ؟ މާލެ ނުދާންވީ ހެއްޔެވެ؟ އަރަބިކަރައިގެ ހަރު ބިންގަނޑު އަހަރެންގެ ސަންދޯކަކަށް ހަދަންވީ ހެއްޔެވެ؟ މަރުވެފައި ވެސް އޮންނަން އަހަރެން ބޭނުންވަނީ އަހްސަން ނެތް ބިމެއްގައެވެ. އެހާ ވެސް ބޮޑަށް އަހްސަން ދެކެ އަހަރެން ފޫހިވިއެވެ. އަމިއްލައަށް މަރުވުމުން ކުފުރު ނުވާ ނަމަ އަހަރެންގެ ދެއަތުން ކަށްވަޅު ކޮނުނީމުހެވެ.\nއެއްރެޔަކު އަހްސަން އައީ އަންހެނަކު ގޮވައިގެންނެވެ. އަހްސަން ބުނި ގޮތުގައި އެއީ އަހްސަންގެ ތިމާގެ މީހެކެވެ. އެކަމަކު އަހަރެން އޭގެ ކުރިން އޭނައެއް ނުދެކެމެވެ. އަހަރެން ގާތުގައި އޭނަ ބައިންދައިފައި އަހްސަން ދިޔައީއެވެ. އަލަށް ފެނުނު މީހެއްކަމުން އޭނަޔާ ދައްކާނެ ވާހަކައެއް އަހަންނަކަށް ނުވިސްނުނެވެ. ހުރިހާ ވާހަކައެއް ދެއްކީ އޭނައެވެ.\n“މީ ހާދަހާ މާތް ބިމެކޭ!” އެކި ވާހަކަދައްކަމުން ގޮސް އޭނަ ބުންޏެވެ. “މި ބިމުން އެނބުރިދާއިރު ހިތް އޮންނާނީ ހުދު ފޮތިކޮޅެއްހެން. ދުނިޔެއަށް އުފަންވި ދުވަހެކޭ އެއްފަދަ. އަހަރެންގެ ފިރިމީހާއަކީ ކުރިން ވަރަށް ނުބައިކޮށް އުޅުނު މީހެއް. އެކަމަކު އޭނަ ވެސް ހައްޖުވެގެން އައިސް ދެން ވަރަށް ރަނގަޅު. އާ ފެށުމަކުން ފެށީ.”\nއަހަރެން ހިތަށްއެރިއެވެ. އަހަރެން ގާތުގައި އޭނަ އެ ވާހަކަތައް ދައްކަނީ ކީއްވެގެންބާއެވެ؟\n“އޭނައަށް ވެސް ވިސްނުނީ ތައުބާވެ އިސްލާހުވާން މިއަށް ވުރެ ރަނގަޅު ފުރުސަތެއް ދެން ނުލިބޭނެކަން.” އޭނަ ދައްކަންއައި ވާހަކަ ނިންމާލަމުން ބުންޏެވެ.\nކުރި ގޮތަކަށް ހައްޖުކޮށްގެން އަހަރެން މާލެއައީމެވެ. އެކަމަކު ހިތް އޮތީ ސުވާލުން ފުރިފައެވެ. ހައްޖުވުމަށް ޓަކައި މީހުން ދަސްކުރަނީ ކޯޗެއް ހެއްޔެވެ؟ އަހަރެން އެކައްޗެއް ވެސް ދަހެއް ނުކުރަމެވެ. އާ ކަމެއް ވެސް ނުކުރަމެވެ. އަހަންނަށް ހީކުރެވުނީ ހައްޖުގެ އަޅުކަން އަދާކުރާ ގޮތަކީ އެއީކަމަށެވެ. އަހަރެންގެ ހިތްއެދުނީ ރާޝިދާ ބައްދަލުކުރުމަށެވެ. ސިކުނޑި ބުނަނީ ދެން އެ ކަހަލަ ކަންތައްކުރަން ހެޔޮނުވާނެކަމަށެވެ. އަހަރެން ހުރީ ދެކަފި މަގެއްގެ ކަންމަތީގައެވެ. ރާޝިދާ ބައްދަލުކުރަން ބޭނުން ނަމަ އަހަރެން ކުރަންޖެހޭނެހާ ވެސް ކަމަކީ ނާސިހާއަށް އިޝާރާތެއްކުރުމެވެ. ހިތާމައަކީ އެ އިޝާރާތްކުރަން އަހަރެންގެ ދޫ އުޒުރުވެރިވިކަމެވެ. ހައްޖަށް ގޮސްފައި އައިސް ހިލޭ ފިރިހެނަކާ އެ ފަދަ ގުޅުމެއް ބާއްވަން އަހަންނަކަށް އެހާ ފަސޭހައެއް ނުވިއެވެ.\nގޭގައި ފާތިހާއަކަށް ކެއްކި ދުވަހެކެވެ. ރޫސިހާބަތާއި، ކަނޑުކުކުޅާއި، ހަލުވިދާ ވެސް ހުއްޓެވެ. އެ ހުރިހާ އެއްޗެއް ވެސް ރާޝިދަށް ވަރަށް މީރުވާނެއެވެ. ކަޅިމަތިބަލައިފައި ރާޝިދު ގެއަށް ގެންނަން ތަކުރާރުކޮށް އަހަރެންގެ ހިތް އެދެމުންދިޔައެވެ. އޭރު ރާޝިދު ނުދެކޭތާ ދެ މަސް ވެދާނެއެވެ. ހިތް ބުންޏެވެ. ފާތިހާއަށް ކައްކައިފައި މީހަކަށް ކާންދިނުމަކީ ގޯސްކަމެއް ނޫނެވެ. ޞަލަވާތްފުޅު ކިޔަވަން ބަޔަކު ގެނެވެންޏާ ރާޝިދު ނުގެނެވެންވީ ކީއްވެގެން ހެއްޔެވެ؟ އަރައިރުންވީ ސިކުނޑިއެވެ. ސިކުނޑި އަހަންނަށް ވިސްނައިދިން ގޮތުގައި ރާޝިދަކީ ތަފާތު މީހެކެވެ. އެހެން ނޫން ނަމަ ރާޝިދު ގެއަށް ގެންނަން ކަޅިމަތިބަލާކަށް ނުޖެހޭނެއެވެ.\n“އަހަރެން ހީކުރީ މިއަދު ރާޝިދު ކާން އަންނާނެކަމަށް. ނުގެންނަން ދޯ؟” އަހްސަންގެ ފަހަރި ބުންޏެވެ. “ތީ އަހްސަން ބޭނުންވި ގޮތް. އަހަރެން ބުނިން މޫނި ހައްޖަށް ގެންދާށޭ އޭރުން ބަސްއަހާފާނޭ.”\nކުއްލިއަކަށް އަހްސަން ހައްޖަށް ފުރި ސަބަބު އަހަންނަށް އޮޅުންފިލަން ފެށިއެވެ. އަހަންނާއި ރާޝިދުގެ ވާހަކަ ފަހަރިޔަށް އެނގޭކަމަކަށް އަހަރެން ހިޔެއްނުކުރަމެވެ. ހިތަށްއެރިއެވެ. ހާދަހާ ހިސާބަކަށް އެ ވާހަކަ ދަތުރުކޮށްފިއެވެ.\n“އަހަރެން ބަސްނާހައިގެން ކީއްކުރީ؟” އަހަރެން އެހީމެވެ. “ހައްޖަށް ފޮނުވައިގެން ރަނގަޅުކުރަންޖެހޭ ވަރުގެ ނުލަފާ ކޮންކަމެއްބާ އަހަންނަށް ކުރެވުނީ؟”\n“އަހްސަން އެ ވާހަކަދެއްކީ ވަރަށް އެހެން ކަހަލަ ގޮތަކަށް،” ފަހަރި ބުންޏެވެ. “މޫނި މީހަކާ ހިތާވެގެންނޭ މި އުޅެނީ، މި ކަން ހުއްޓުވާނީ ކިހިނެއްހޭ އެހީ. އޭނަ ހުރީ ހަދާނެ ގޮތް ހުސްވެފަ. އެހެންވެ އަހަރެން ބުނީ އޭނަ ގޮވައިގެން ހައްޖަށްދޭބަލާށޭ. އެޔޭ ދެން އޮތްގޮތަކީ. ހައްޖަށް ދިޔައިމަ މީހުން ވަރަށް އިސްލާހުވެޔޭ!”\nދެބަސްވެވޭކަށް ނެތެވެ. ރާޝިދު ދެކިލަން ބޭނުންވިޔަސް އެ ކަމަށް މަގުފަހިކުރަން އެއްވެސް ކަމެއް ކުރާކަށް އަހަންނަކަށް ނުކެރުނެވެ. ހީކުރީމެވެ. އެއީ ރަނގަޅެކެވެ. ކެތްކޮށްލާނީއެވެ. އަހްސަން ކިތަންމެ ނުބަޔަސް އަހަރެންނަށް ކީއްހެއްޔެވެ؟ އޭނަ ކުރިކަމެއް އޭނަޔަށެވެ. ރާޝިދުގެ އެއްވެސް ޚަބަރެއް ނުވެއެވެ. އޭނަ ބޭނުން ނަމަ ނާސިހާ މެދުވެރިކޮށް އަހަންނަށް ސިޓީ ފޮނުވުނީހެވެ. ހާލުއަހުވާލު ބެލުނީހެވެ. އެ ކަހަލަ ކަމެއް ރާޝިދު ނުކުރެއެވެ. އެއީ ކީއްވެގެން ހެއްޔެވެ؟ އެ ސުވާލުގެ ޖަވާބު އަހަރެން ބޭނުންވިއެވެ. އަހަރެން މަތިން ރާޝިދު ހަނދާންނައްތައިލީ ހެއްޔެވެ؟ ރާޝިދުގެ ހިތް އެހެން މީހަކަށް ހަދިޔާކުރީ ހެއްޔެވެ؟ ވީގޮތް އަހަންނަށް އެނގެން ބޭނުންވިއެވެ. ހިތަށް ކެތްނުވެގެން ރާޝިދާ ބައްދަލުކުރާނެ ބަހަނާއެއް ހޯދަނީކަމެއް އޭރަކު ނުވިސްނެއެެވެ. އެންމެ ފަހުން ކެތްނުކުރެވިގެން އަހަރެންގެ ފައި ކައްސައިލިއެވެ.\n“ތިހެން އުޅޭއިރު ރާޝިދާ ދިމައެއް ނުވޭތަ؟” ނާސިހާ ގާތުގައި އަހަންނަށް އެހުނެވެ.\n“މޫނި ތި ކަހަލަ އެއްޗެއް އަހަންދެން މަޑުކޮށްލައިގެން މިހިރީ،” ނާސިހާ ހުރީ ކެތްމަދުވެފައެވެ. “އަހަރެން ނުވާނެއްނު އިބިލީހަށް ވާކަށް. ރާޝިދު ކީއްކުރަން ރާޝިދުގެ ހިޔަނި ވެސް މޫނިޔަކާ ދެން ވަޔެއްނޭޅޭނެ.”\nހިތުގައި ސުވާލުތަކެއް އުފެދި، އޭގެ ޖަވާބު ނުލިބިފައި ހުރި މީހަކު ދެން ހަނުހުންނާނީ ކިހިނެއް ހެއްޔެވެ؟ އަހަރެން ތެޅިފޮޅިގަތީމެވެ.\n“އެއީ ކީއްވެ؟” އަހަރެން އެހީމެވެ.\n“މޫނި ގޮވައިގެން އަހްސަން ފުރީ ރާޝިދު މައިތިރިކުރަން މީހަކާ ހަވާލުކޮށްފަ،” ނާސިހާ ކިޔައިދިނެވެ. “އެ މީހާ ރާޝިދު ގޮވައިގެން މިސްކިތެއް ކައިރިއަށް ގޮސް ރާޝިދު ލައްވާ ބޮޑު ހުވައެއްކުރުވީ. ދެން ދުވަހަކު ވެސް ރާޝިދު މި ގެއަކަށް ނާންނާނެ.”\nއަހްސަނަކީ އަހަރެން ދަންނަ މީހެކެވެ. ކޮންމެ މީހަކު ލައްވާ ކޮންމެ ފަދަ ކަމެއް ވެސް އޭނަ ކުރުވަފާނެއެވެ. އަހަރެންނަށް ސިހުރުހަދުވާ މީހަކު ނުކުރާނީ ކޮންކަމެއް ހެއްޔެވެ؟ ނާދަން ބުނި ގޮތުގައި އަހްސަން ބޭނުމީ ގޯއްޗެވެ. ވީއިރު އަހަންނާ ރާޝިދު ދުރުކުރުވަން އަހްސަން އުޅެނީ ކީއްވެގެން ހެއްޔެވެ؟ އެ ސުވާލު ނާހައެއް އަހަންނަކަށް ކެތެއް ނުކުރެވުނެވެ. އަހްސަންގެ އިންތިޒާރުގައި ދެކޮޅަށް ހިނގާލަހިނގާލާ ހުއްޓައި އަހްސަން ގެއަށް ވަނެވެ. އަހަރެން ޒުވާބެއް ނުކުރަމެވެ.\n“ރާޝިދު ލައްވާ ކޮން ހުވައެއްކުރުވީ؟” އިސްޖަހައިލައިގެން ހުރެ، އަދަބުވެރިކަމާ އެކުގައި އެހީމެވެ. “އަހަންނަށް އެނގޭ އަހަރެން ދެކެ އަހްސަން ލޯބިނުވާކަން. ދެން ކީއްކުރަން އަހަރެން ތި ހިފާއްޓަނީ؟ އަހަރެން މަރާނުލާ ދޫކޮށްލިއްޔާ މާ ރަނގަޅެއްނު! ގެއެއްނު ބޭނުންވެގެން ތިއުޅެނީ. އަހަރެން މި ގޯތި ހަމަޔަށް ބައިކޮށްފަ އެއްބައި ދީފާނަން. ކުޑައެއް ނުވާނެއްނު!”\nއަހަރެން ދެއްކި އެއްވެސް ވާހަކައަކަށް އަހްސަން ޖަވާބެއް ނުދިނުމުން އަހަރެން އިސްއުފުލައިލީމެވެ. އަހްސަނާ ހަތަރުކަޅި ހަމަކުރީމެވެ. އަހްސަން ހުރީ ކޮންމެވެސް ގޮތެއްވެފައެވެ. އޭނަ ބަލަހައްޓައިގެންހުރި ގޮތުން ހީވަނީ އަހަރެން ކުރިމަތީގައި އަހްސަން ހުރި ނަމަވެސް އޭނަ ހުރީ އެ ތާކު ނޫންހެންނެވެ. ނިތްކުރީގައި ރޫތައް ގިނަވެ، ދެ ލޯ ބޮޑުވެ، އަހްސަންގެ އަނގަ ހުރީ ކުޑަކޮށް ހުޅުވިފައެވެ.\n“ކިހިނެއްވީ؟” އަހަރެން އެހީމެވެ.\nއަހްސަން ކުރީ ހަރަކާތެކެވެ. ބުނަންއުޅުނުހެން ހީވަނީ އޭނަގެ އެތެރެހަށިން އުދާހެއްއަރާ ވާހަކައެވެ. މޭއަންދާ ވާހަކައެވެ. އަހަރެން ބަލަހައްޓައިގެން ހުއްޓައި އަހްސަން އަރިއަޅައިލިއެވެ. އެކަމަކު ނުއެއް ވެއްޓެއެވެ. ތެދަށް ހުންނަން މަސައްކަތްކުރަމުން ގޮސް އަހްސަން އެނދުގައި އިށީނެވެ. މަޑުމަޑުން އެނދުގައި އޮށޯވެލިއެވެ. އެއީ އަހްސަންގެ ފައިތިލަ އޭނަގެ އަމިއްލަ ބާރުގައި ތަޅުންގަނޑުގައި ޖެހުނު އެންމެ ފަހު ދުވަހެވެ. އޭގެ ފަހުން އަހްސަނަކަށް އެނދަކުން ނުފޭބެއެވެ.\nއެންމެ ފުރަތަމަ އަހްސަނަށް ޖެހުނީ ރޯގާއެވެ. އޭގެ ފަހުން ހުންއައެވެ. ބޭރަށްހިންގުން ޖެހުނެވެ. ހީކަރުވަން ފެށިއެވެ. ވާހަކައެއް ނުދެއްކެއެވެ. އަރުން އެއްޗެއް ދިރުވަން އެތައް އިރެއް ނަގައެވެ. ޖެހޭ އެއްވެސް ބައްޔެއް ރަނގަޅެއް ނުކުރެވެއެވެ. މާލޭގައި ތިބި އެއްވެސް ޑަކުޓަރަކަށް އަހްސަނަށް ވާގޮތެއް ނޭނގެއެވެ. ރާއްޖެއިން ބޭރަށް ފުރޭ ވަރަށް ވުރެ އަހްސަން ބައްޔެވެ. އަހްސަން ހިކެން ފެށީ ހައިރާންވާހާ އަވަހަށެވެ. ބޭނުން ނަމަ އަހަންނަށް ޝަކުވާކުރެވުނީހެވެ. އެތައް ކަމެއް އަހްސަނަށް ހަނދާންކޮށްދެވުނީހެވެ. ވާނީ ކޮން ފައިދާއެއް ހެއްޔެވެ؟ އަހްސަންގެ މަރާއި ދިރިހުރުން ގުޅިފައިވާ ވާފަށް ބޮނބިނަރަކަށް ވުރެ ހިމައެވެ. ސިކުންތުކަށި ހުރީ ފަހު ފަހަރަށް ބާރަޔާ ދިމާއަށް މިސްރާބުޖަހައިފައެވެ.\nކައުންސިލް އިންތިހާބު ފަސްކުރުމުގެ މަޝްވަރާއެއް އީސީގައި އަދި ނުކުރެވޭ: އަކުރަމް


vnews - Aadhaige mathin feshi dhathurugai biruveri eh gadi iru\nއާދައިގެމަތިން ފެށި ދަތުރުގައި ބިރުވެެރި އެއްގަޑިއިރު\nމޯލްޑިވިއަންގެ ޑޭޝް8 ކިއު 118ގެ ފްލައިޓު މާލެއިން ފުރައިގެން އައްޑޫ ސިޓީގެ ގަމަށް ދަތުރުކުރީ ޝެޑިއުލާ އެއްގޮތަށް 12:20ގައި މަންޒިލަށް ދިއުމަށެވެ. އަހަރުނުފުރޭ ތުއްތު ކުއްޖަކާއެކު ޖުމްލަ 44 ޕަސިންޖަރުންނާ އެކު ދަތުރުކުރީ ނިޔާމަ ދަތުރަކަށް އެދެމުންނެވެ.\nނަމަވެސް ބޯޓަށް ދިމާވި ޓެކްނިކަލް މައްސަލައަކާ ގުޅިގެން ގަން އިންޓަނޭޝަނަލް އެއާޕޯޓަށް ނުޖެއްސިގެން އުޅޭކަމުގެ ޚަބަރު ސޯޝަލް މީޑިއާގައި ފެތުރެން ފެށުމުން ގިނަ ބަޔަކު ކަންބޮޑުވި އެވެ.\nގައުމީ އެއާލައިންގެ ފްލައިޓްގެ ލޭންޑިން ގިއަރަށް ދިމާވި މައްސަލައެއްގެ ސަބަބުން ނުޖެއްސި ބުރުއަޅައަޅާ ގާތްގަނޑަކަށް ގަޑިއަކަށްވުރެ ގިނަ އިރު އޮންނަން ޖެހުނެވެ. ބޯޓުގެ ހަރަކާތްތައް ބައެއް މީހުން ވީޑިއޯކޮށް ސޯޝަލް މީޑިއާގައި އާއްމުކުރަމުން ދިޔައީ ފަޅުވެރިންނަށް ރައްކާތެރިކަން އެދެމުންނެވެ. ބައެއް މީހުންގެ ތުއްތު ދަރިންވެސް އެ ފްލައިޓުގައި ތިބި ކަމަށް ބުނަމުންނެވެ.\nމާލެއިން އައްޑޫ ސިޓީގެ ގަމަށް ދަތުރުކުރި ޑޭޝް8 މަރުކާގެ ބޯޓަށް ދިމާވި ޓެކްނިކަލް މައްސަލައަކާ ގުޅިގެން ގަން އިންޓަނޭޝަނަލް އެއާޕޯޓަށް ނުޖެއްސި އެއް ގަޑިއިރާއި 20 މިނެޓު ހޭދަވި ކަމަށް މޯލްޑިވިއަން އިން ވަނީ ބުނެފަ އެވެ.\nފްލައިޓް ޖައްސަން ޝެޑިއުލް ކުރީ މިއަދު މެންދުރު 12:20 އަށް ކަމަށާއި، އެކަމަކު ފްލައިޓަށް ޖެއްސުނީ މެންދުރު 1:37 ހާއިރު ކަމަށް ގައުމީ އެއާލައިން އިން ވަނީ ބުނެފަ އެވެ. އަދި މޯލްޑިވިއަން އިން ވަނީ ދިމާވި އެހާލަތުގައިވެސް ހިތްވަރު ދެއްކި ބޯޓުގެ ކެޕްޓަނާއި ވައިސް ކެޕްޓަން އަދި ކުރޫއަށް ޝުކުރުއަދާކޮށްފަ އެވެ. އާންމުންގެ ގިނަ ބަޔަކު ވެސް ވަނީ ބޯޓުގެ ކުރޫން ދެއްކި ހިތްވަރަށް ޝުކުރުއަދާކޮށްފަ އެވެ.\nލޭންޑިން ގިއަރުގައި މައްސަލައެއް ޖެހިގެން، ބޯޓް ރަންވޭއަށް ނުޖެއްސި ގިނަ އިރުތަކެއްވުމަށް ފަހު މައްސަލަ ހައްލުކޮށްގެން ޖެއްސިއިރު، މާތްﷲ ގެ ވާގިފުޅާއެކު ބޯޓުން ދަތުރުކުރި ފަޅުވެރިންނަށް ޔަގީންކަން ދިނީ، ކެޕްޓަން އަބުދުލް ބާސިތު އިބްރާހިމް އާއި، ފާސްޓް އޮފިސަރ ރިމާހު ރުޝްދީ އަދި ސްޕަވައިޒަރ ހަސްނާ މުހައްމަދު އެވެ.\nބޯޓު ދަތުރަށް ފުރުމުގެ ކުރިން ދަތުރުގެ ދުއާ ކިޔައި، ކުއްލި ހާލަތުގައި އަމަލުކުރާނެ ގޮތް ފަލައިޓް އެޓެންޑެންޓް އާދައިގެ މަތިން ބުނެދޭ އުސޫލުން މިދަތުރުގެ ބައިވެރިންނަށްވެސް ބުނެދީފައިވެ އެވެ. އަދި ކުއްލި ހާލަތެއްގައި ކަންކުރާނެ ގޮތާއި ގޮނޑިދަށުގައި އޮންނަ ލައިފްޖެކެޓް ނަގަންޖެހޭނެ ހާލަތާއި، އަދި އިމަޖެންސީގައި ފުންމާލަން ޖެހިއްޖެނަމަ ކަންކުރާނެގޮތްވެސް ދަތުރަށް ފުރާއިރު ބުނެދޭނެ އެވެ. އެހެންކަމުން މިއަދުގެ މި ހާދިސާގައި ބޯޓުގައި ތިބި ދަތުރުވެރިން ތިބޭނީ އެކަންކަމަށް ތައްޔާތކުރެވިފައިކަން ޔަގީނެވެ. ދަތުުރުކުރި 44 މީހުން ތިބޭނީ ﷲ އަށް ވަކީލްކޮށް ބޯޓުގެ ކުރޫއަށް އިތުބާރުކޮށްގެންނެވެ. މިއީ އަޅުގަނޑަށް އެކަން ސިފަވާ ގޮތެވެ.\nކުރިންވެސް ދެންނެވި ގޮތަށް ގަން އެއާޕޯޓްގައި ބޯޓު ޖެއްސީ ކުއްލި ހާލަތަކަށް ގެނެސްގެންނެވެ. އެއާޕޯޓްގައި ފަޔާމަނުން ތިބީ ތައްޔާރީ ހާލަތުގަ އެވެ. ގަޑިއެއްހާއިރު އުދުހުމަށްފަހު ބޯޓު ޖައްސަން ރަންވޭއަށް ތިރިކުރިއިރުވެސް ބޯޓުގެ ލޭންޑިން ގިއަރު ފެންނަތް ނެތްކަމަށް ބައެއް މީހުން ބުނެފައިވެ އެވެ. އެހެންކަމުން 44 މީހުން ގޮވައިގެން އުދުހުނު އެ ބޯޓު ޖެއްސުމުގައި ހިނގާފާނެ ހާދިސާއަކަށް މުޅި އެެއާޕޯޓް އޮތީ ތައްޔާރީ ހާލަތަކަށް ގެނެސްފަ އެވެ.\nމާތްﷲ ގެ ރަހުމަތްފުޅާއެކު އަދި ބޯޓުގެ ކުރޫންގެ ކެއްތެރިކަމާއި ހިތްވަރުން ބޯޓު ޖެއްސުނުއިރު އެއްވެސް ނުރައްކާތެރި ހާދިސާއެއް ނުހިނގާ ކަމަށް މޯލްޑިވިއަން އިން ބުނެ އެވެ. އަދި އެ ހާލަތުގައި ކުރޫން ދެއްކި ހިތްވަރަށް ބޯޓުން ދަތުރުކުރި ބައެއް މީހުންނާއި އާއްމުންގެ ގިނަ ބައެއްގެ ޝުކުރާއި ތައުރީފުގެ ބަސްތައް ބޯޓުގެ ކުރޫންނަށް ދަނީ އޮހެމުންނެވެ.


Dollar Ge Vaguviyafaari Kuraa2Meehun Fuluhah Haaziru Vumun Hayyarukoffi - Vaguthu\nކަޅު ބާޒާރުގައި ބޭރުފައިސާ ގަނެ ވިއްކުމުގައި އުޅޭ ދެ ބިދޭސީއަކު ހޯދަން ފުލުހުން އިއްޔެ އިއުލާން ކޮށްފައި ވަނިކޮށް އެމީހުން ރޭ ފުލުހަށް އަމިއްލައަށް ހާޒިރުވެއްޖެއެވެ. ދެމީހުން ފުލުހުންގެ އިދާރާއަށް ހާޒިރުވުމުން މިހާރު ވަނީ ހައްޔަރު ކޮށްފައެވެ.\nހޯދަން އިއުލާންކޮށް، އަދި މިހާރު ހައްޔަރުކޮށްފައި ތިބި ދެމީހުންނަކީ ބަންގްލަދޭޝް ދެމީހުން ކަމަށްވާ މުހައްމަދު އިގްބާލް ހޮސައިން އާއި ޝޮހެލްއެވެ.\nކަޅު ބާޒާރުގައި ބޭރުފައިސާ ގަނެ ވިއްކުމުގައި އިސްކޮށް އުޅޭ ކަމަށް ތުހުމަތުކުރެވޭ ބިދޭސީ ދެ މީހަކު މިދިޔަ ހަފްތާގައި ވެސް ވަނީ ހައްޔަރުކޮށްފައެވެ. އޭގެ ތެރެއިން އެކަކެއްގެ ނަމަކަށް ކިޔަނީ ރަބީއަﷲ އެވެ. ދެވަނަ މީހާގެ ނަމަކަށް ކިޔަނީ މުހައްމަދު ފިރްދައުސްއެވެ.\nބޭރު ފައިސާގެ ތެރެއިން ހާއްސަކޮށް ޑޮލަރުގެ ކަޅު ބާޒާރުގައި ހަރަކާތްތެރިވާ ގިނަ އަދަދެއްގެ ބިދޭސީން އުޅެއެވެ. ޑޮލަރު ވިއްކާ މައްސަލައިގައި ހަތަރު ބިދޭސީއަކު ހައްޔަރު ކޮށްފައި ވާއިރު އެމީހުންނަށް ޑޮލަރު ފޯރުކޮށްދޭ ދިވެހިން ހައްޔަރު ނުކުރަނީ ކީއްވެތޯ އާއްމުން އަންނަނީ މީސް މީޑިއާގައި ސުވާލު ކުރަމުންނެވެ.\nޑިސެމްބަރު 2, 2021 12:32\nހޯދާފައި ހުރިއްޔާ ހުރި ޑޮލަރެއް އަތުލާފައި ޑީޕޯޓް ކޮށްލަން ފެނޭ.\nޑިސެމްބަރު 2, 2021 13:25\nމި ވަގުބަންގާޅިންގެ ކިބައިން ރާއްޖެ ސަލާމަތް ކުރާނީ ކޮންވެރިޔަކުބާ.\nޑިސެމްބަރު 5, 2021 10:40\nދިވެހި އަންހެންވެރިން ހިތްހުއްޓޭނެ ތިވެރިންނަށް ގޮތެއް ހަދައިފިއްޔާ...މާދގއޔޯ\nޑިސެމްބަރު 2, 2021 14:17\nޙައްޔަރު ކޮއްގެން ދައުލަތުން ހަރަދު ކުރާނެ ކަމެއްނެތް. ޢަވަހައް މުޅިއުމުރައް ޑީޕޯރޓް ކުރޭ..ހުރިހާ ފައިސާ އެއް ދައުލަތައް ނަގާ...\nޑިސެމްބަރު 3, 2021 01:10\nއަހަރެންނަށް ރިސޯޓުން ލިބޭ ޢާމްދަނީ ރުފިޔާއަށް މާރު ކުރަނީ ވެސް ތިޔަ ބުނާ ކަޅު ބާޒާރުގަ ބޮޑު އަގު ލިބޭތީ. ކުށަކަށް ވާ ނަމަ މަވެސް ބަންދު ކުރާނެ ދޯ!


Naibu Raees kamah Jihadu, Cabinet ah bodu badhaleh | Mihaaru\nރައީސް އަބްދުﷲ ޔާމީން ނައިބު ރައީސް ކަމަށް އަބްދުﷲ ޖިހާދު (ވ) އައްޔަންކުރައްވައި، މަގާމުގެ ލިޔުން ހަވާލުކުރައްވަނީ. -- ފޮޓޯ: ރައީސް އޮފީސް\nނައިބު ރައީސް ކަމަށް ޖިހާދު، ހޯމް މިނިސްޓަރަކަށް ޒުހޫރު\n22 ޖޫން 2016 - 12:40 85 comments\nމީގެ އިތުރުން އިއްޔެ ހުސްވި ހޯމް މިނިސްޓަރުކަމުގެ މަގާމަށް، މިހާތަނަށް ޔޫތު މިނިސްޓަރުކަމުގައި ހުންނެވި އަހުމަދު ޒުހޫރު، ފިނޭންސް މިނިސްޓަރުކަމަށް އަހުމަދު މުނައްވަރު، ހެލްތު މިނިސްޓަރު ކަމަށް އަބްދުﷲ ނާޒިމް އިބްރާހިމް، ޖެންޑަ އެންޑް ފެމިލީ މިނިސްޓަރަކަށް އައިމިނަތު ޒެނީޝާ ޝަހީދު ޒަކީ، ޔޫތު އެންޑް ސްޕޯޓްސް މިނިސްޓަރު ކަމަށް، މިހާތަނަށް ހެލްތު މިނިސްޓަރުކަމުގައި ހުންނެވި އިރުތިޝާމް އާދަމް ވަނީ އައްޔަން ކުރައްވައިފަ އެވެ.\nކެބިނެޓަށް އަލަށް އައްޔަން ކުރެއްވި ބޭފުޅުންގެ ތެރެއިން މުނައްވަރު މިހާތަނަށް ހުންނެވީ ފިނޭންސް މިނިސްޓްރީގެ ސްޓޭޓް މިނިސްޓަރުކަމުގެ މަގާމުގަ އެވެ. ހެލްތު މިނިސްޓަރުކަމަށް އައްޔަން ކުރެއްވި ނާޒިމް ހުންނެވީ ރައީސް އޮފީހުގެ އަންޑަ ސެކްރެޓަރީ އަކަށެވެ. ޒެނީޝާ އެންމެ ފަހުން ސަރުކާރުގައި މަސައްކަތް ކުރެއްވީ ފޮރިން މިނިސްޓްރީގަ އެވެ.\nނައިބު ރައީސް ކަމުގެ މަގާމުގައި އެންމެ ފަހުން ހުންނެވީ އަހުމަދު އަދީބެވެ. ނަމަވެސް ރައީސް ޔާމީން އަވަހާރަކޮށްލަން "ފިނިފެންމާ" ގައި އައިއީޑީއެއް ގޮއްވާލި މައްސަލާގައި، އޮކްޓޫބަރު 26، 2015 ގައި އަދީބު ހައްޔަރުކުރުމާ ގުޅިގެން ނައިބު ރައީސްކަމުގެ މަގާމު އޮތީ ހުސްކޮށެވެ. އެ މަގާމަށް ބޭފުޅަކު އައްޔަން ނުކުރައްވައި ގިނަ ދުވަސްތަކެއް ވާތީ، ގިނަ ބައެއްގެ ފާޑުކިޔުންތައް ވެސް ރައީސް ޔާމީނަށް ކުރިމަތިވެވަޑައިގަތެވެ.\nޖިހާދަކީ ރައީސް ޔާމީންގެ ސަރުކާރުގެ ތިންވަނަ ނައިބު ރައީސެވެ. ނޮވެމްބަރު 17، 2013 ގައި މަގާމާ ހަވާލުވެވަޑައިގެންނެވި ރައީސް ޔާމީންގެ ސަރުކާރުގެ ފުރަތަމަ ނައިބު ރައީސަކީ މުހައްމަދު ޖަމީލް އަހުމަދެވެ. އެހެން ނަމަވެސް އެމަނިކުފާނުގެ އިތުބާރު ނެތްކަމަށް ރައްޔިތުންގެ މަޖިލިހުން ޖުލައި 2015 ގައި ވަކިކުރުމުން މަގާމު ގެއްލުނީ އެވެ. އޭގެ ފަހުން ނައިބު ރައީސް ކަމަށް އައްޔަން ކުރެއްވީ ރައީސް ޔާމީނާ އެ ދުވަސްވަރު އެންމެ ގާތްގުޅުމެއް ބޭއްވި އަދީބެވެ.\nކެބިނެޓަށް ގެނައި ބަދަލުތަކުގެ މިނިސްޓަރެއްގެ މަގާމު ހުސްވެގެން، ބޭފުޅަކު އައްޔަން ކުރެއްވީ ހޯމް މިނިސްޓްރީއަށް އެކަންޏެވެ.\nހޯމް މިނިސްޓަރުކަމަށް ޒުހޫރު މިއަދު އައްޔަން ކުރެއްވީ، އެ މަގާމުގައި ކުރިން ހުންނެވި އުމަރު ރޭ ކުއްލި ގޮތަކަށް އިސްތިއުފާ ދެއްވުމުންނެވެ. އުމަރު އިސްތިއުފާ ދެއްވި ސަބަބެއް މިހާތަނަށް ހާމަނުކުރެއްވި ނަމަވެސް، ގޭންގްތަކާ ދެކޮޅަށް އޭނާ ކުރެއްވި މަސައްކަތުގައި ބޮޑެތި ޕްރެޝަރުތަކެއް އޭނާ އަށް ވަނީ ކުރިމަތިވެފަ އެވެ. އުމަރު އިސްތިއުފާ ދެއްވީ ކުރީގެ ޑިފެންސް މިނިސްޓަރު މުހައްމަދު ނާޒިމްގެ ކޮޓަރިން ފެނުނު ހަތިޔާރުތަކުން، އަދީބުގެ ޑީއެންއޭގެ ސާމްޕަލް ފެނިފައިވާ ކަމަށް، ނާޒިމްގެ ވަކީލުންގެ ޓީމުން ރޭ ހާމަކުރިތާ ކުޑައިރުކޮޅެއްގެ ތެރޭގަ އެވެ.\nއިތުރު ލިޔުންތައް ރައީސް އަބްދުﷲ ޔާމީން ކެބިނެޓް ފިނޭންސް މިނިސްޓަރު ޖިހާދު އަހުމަދު ޒުހޫރު ނާއިބު ރައީސް


Covid Gai Maruvaa Meehunge Adhadhuthah Ithuruve Delhi Ge Saharaathah Fureny - Vaguthu\nއިންޑިއާގެ ދިއްލީގައި ކޮވިޑް-19 ބަލީގައި މަރުވާ މީހުންގެ އަދަދު އިތުރު ވުމާއި އެކު އެ ސިޓީގައި އިތުރު ގޮންޖެހުމެއް ކުރިމަތިވެ، އެ ސިޓީގައި މުސްލިމުން ވަޅުލާ އެންމެ ބޮޑު ސަހަރާގައި ޖާގައިގެ ދަތިކަން ކުރިމަތި ވާން ފަށައިފިއެވެ.\nޖަދީދް ގަބްރިސްތާން އަހްލެ އިސްލާމުން ބުނެފައިވަނީ އެޕްރީލް ހަތަރުވަނަ ދުވަހުން ފެށިގެން ކޮވިޑުގައި މަރުވަމުންދާ މީހުން އިތުރުވެފައި ވާ ކަމަށެވެ. ދިއްލީގެ މުސްލިމުން ވަޅުލާ އެންމެ ބޮޑު ސަހަރާ އާއި ހަވާލްވެގެން ހުރި މުހަންމަދް ޝަމީން ބުނީ އިތުރަށް އެތަނުގައި ވަޅު ލެވޭނީ ކޮވިޑް ޖެހިގެން މަރުވާ މީހުންގެ ތެރެއިން 200-150 މީހުން ކަމަށެވެ.\nލިބެން ހުރި މައުލޫމާތު ތަކަށް ބަލާއިރު އެޕްރީލް މަހުގެ ފުރަތަމަ 13 ދުވަހުގެ ތެރޭގައި ދިއްލީއިން 409 މީހުން ކޮވިޑުގައި މަރުވެފައިވެއެވެ. މާޗު މަހު 117 މީހުން ކޮވިޑުގައި މަރުވެފައި ވާއިރު ފެބްރުއަރީ މަހު ވައިރަހުގައި މަރުވެފައިވަނީ 57 މީހުންނެވެ.\nޝަމިީމް ބުނެފައިވަނީ އެއް ދުވަހުގެ ތެރޭގައި އެހާ ގިނަ ބަޔެއްގެ ޖަނާޒާ ބާއްވަނިކޮށް މީގެ ކުރިން ފެނިފައި ނުވާ ކަމަށެވެ. މިދިޔަ ހޯމަ ދުވަހު 25 މީހުން ވަޅުލި ކަމަށާއި، އެއީ މިހާތަނަށް އެއްދުވަހާ އެންމެ ގިނަ މީހުން ވަޅުލައިފައިވާނެ ދުވަހެއް ކަމަށް އޭނާ ބުންޏެވެ.\nއިންޑިއާގައި ކޮވިޑަށް ފައްސިވާ މީހުން ވަނީ އިތުރު ވެފައެވެ. އެގޮތުން، އެގައުމުގައި ދުވާލެއްގެ މައްޗަށް ކޮވިޑަށް ފައްސި ވާ މީހުން އެއް ލައްކައަށް އަރާފައިވާއިރު ކޮވިޑުގައި ސަތޭކައަށް ވުރެ ގިނަ މީހުން މަރުވާކަން ފާހަގަ ކޮށްލެވެއެވެ.\nއިންޑިއާއިން މިހާތަނަށް ކޮވިޑުގައި އެއްލައްކަ ފަންސާސް ހާހަށްވުރެގިނަ މީހުން މީހުން މަރުވެފައިވާއިރު، ދިއްލީއިން ކޮވިޑުގައި މަރުވެފައިވަނީ 11،540 މީހުންނެވެ.\nދިއްލީގެ ސަހަރާތައް ފުރެންޏާ އިބްރާހިމް މުހައްމަދު ސާލިހުގެ ބޮޑުބޭބެ(ހަކުރު ދެންޏާ) މޯދީއަށް ދައުވަތު ދޭންވީނޫންތޯ މިގައުމުގެ ބިންތަކުގާވަޅުަލަން


Hdh. kudamuraidhoo3eyah dhookurifahun 8 aharu, masahkathah sumeh\nހދ. ކުޑަމުރައިދޫ3އޭއަށް ދޫކުރިފަހުން 8 އަހަރު، މަސައްކަތަށް ސުމެއް\nހދ. ކުޑަމުރައިދޫއަކީ ހދ.އަތޮޅުން ފަތުރުވެރިކަމަށް ދޫކުރި ދެވަނަ ރަށެވެ. ކުލި ކޮންޓްރޯލް ކޮށްގެން 2006 ވަނަ އަހަރު ދޫކުރި5ރަށުގެ ތެރެއިން އެންމެ ގިނަބަޔަކު ވާދަކުރި އެއްރަށަކީ ކުޑަމުރައިދޫއެވެ. ކުޑަމުރާދޫގެ ބިޑް ގުރުއަތުން ކާމިޔާބުކޮށްފައިވަނީ ޖިހާދު އެންޑް ހުސައިން ޕްރައިވެޓް ލިމިޓެޑުންނެވެ. މި ކުންފުނީގެ ޑިރެކްޓަރުންނަކީ އިބްރާހިމް ޖިހާދު، މ. ތްރީއޭވިލާ އާއި ހަމަ އެގޭ ހުސައިން ޝިޔާމް އަބްﷲ ޢަލީއެވެ.\nމިހާރު 3އޭ ކޮންޕެނީގެ ބެލުމުގެ ދަށުގައިވާ ކުޑަމުރައިދޫގެ ބިޑަށް އެއިރު ބައެއް ބޮޑެތި ވިޔަފާރިވެރިން، ތަފާތު ނަންނަމުގައި 200 ވަރަކަށް ބިޑު ހުށައަޅައި ނާކާމިޔާބުވެފައިވާކަމަށް އެދުވަސް ވަރު ނޫސްތަކުގައި ޙަބަރު ފެތުރިފައިވެއެވެ. 626 ބިޑުގެ ތެރެއިން އިއްތިފާގުން ނަމަވެސް ދިމާވީ ހދ.އަތޮޅުން އެންމެ ފުރަތަމަ ރިސޯޓްހަދަން ހޮނޑާފުށި ދޫކޮށްފައިވާ ފަރާތްކަމަށްވާ 3އޭއަށެވެ. އެދުވަސް ވަރަކީ 3އޭއިން ގިނަ ބިޑް ތަކެއްގައި ބައިވެރިވެ ކާމިޔާބު ކޮށްފައިވާ ދުވަސް ވަރެކެވެ. އެގޮތުން ށ.އަތޮޅުގައި އެކުންފުނިން ތަރައްޤީކޮށް ނިމުމަކާ ގާތްވެފައިވާ ދޮޅިޔަދޫ ފާހަގަ ކޮށްލެވެއެވެ.\nކުޑަމުރައިދޫގެ 10 އަހަރު ކުލީގެ %15 ގެ ގޮތުގައި 2.6 މިލިޔަންޑޮލަރު ސަރުކާރަށް 21 ދުވަސް ތެރޭ ވަނީ ދައްކާފައެވެ. ކުޑަމުރައިދޫގެ 10 އަހަރު ކުލީގެ ޖުމްލަ އަގަކީ 17.27 މިލައަން ޑޮލަރެވެ. އިމާރާތް ކުރުމުގެ ހުއްދަ ޓޫރިޒަމް މިނިސްޓްރީއިން ދީފައިވަނީ 8 އޭޕްރީލް 2007 ގައެވެ. އެހެން ނަމަވެސް އެރަށުގައި ގުދަނެއް އެޅުން ފިޔަވައި އިތުރު މަސައްކަތެއް މިއަދާ ހަމައަށް ކޮށްފައެއްނެތެވެ.4ވަރަކަށް ބިދޭސީން ރަށް ބެލެހެއްޓުމަށް އެރަށުގައި ބައިތިއްބާފައިވާއިރު އެރަށް ބޭނުން ކުރެވެމުން ދަނީ 3އޭގެ ގުދަނެއްގެ ގޮތުގައެވެ. 2010 ވަނަ އަހަރު ކުޑަމުރައިދޫ އިން ވެލިނަގައިގެން ށ. އަތޮޅު ދޮޅިއަދޫއަށް ގެންދަނިކޮން ފުލުހުންނާއި އަތޮޅު ކައުންސިލުންވަނީ ހުއްޓުވާފައެވެ. 5000 ބަސްތާ ވެލި ނެގި މައްސަލައެއް އެންވަޔަރްމެންޓް ޕްރޮޓެކްޝަން އޭޖެންސީން ބަލައިފާވެއެވެ.\n250 އެނދާއެކު ތަރައްޤީކުރަން 25 ޖޫން 2006 ގައި ކުއްޔަށްދެވިފައިވާ ހދ. ކުޑަމުރައިދޫ ހުޅުވުމަށް އެގްރީމެންޓް ކުރެވުނުއިރު ބުނެފައިވަނީ 16 އޭޕްރީލް 2010 އެކެވެ. މިރަށް ތަރައްޤީ ކުރުމަށް ހަވާލުކުރެވިފައިވާތާ 8 އަހަރަށް ވުރެ ގިނަ ދުވަސް ވެފައިވާއި މަސައްކަތުގެ %1 ވެސް ނިމިފައި ނުވުމަކީ ރައްޔިތުން ސުވާލު އުފައްދާނޭ ކަމެކެވެ. ބަހަނާއެއްގެ ގޮތުގައި ފައިސާއެއް ނެތޭ ބުނުމަކީ ޒިންމާދާރުކަން ކުޑަ ޖަވާބެކެވެ. އިންވެސްޓް ކުރެވޭނޭ ޤާބިލްކަން ނެތްނަމަ ގެއްލުމުން ސަލާމަތް ވުމަށް ރަށް ވިއްކާލުން ނުވަތަ ރީތި ގޮތުގައި ދޫކޮށްލުމީ ވިޔަފާރިވެރިންގެ އުސޫލު ކަމުގައި ގިނަބަޔަކު ޤަބޫލުކުރެއެވެ.


JP ge leader hovan council ah oiy baaru vaguthee gothun hifahahtaifi\nޖޭޕީގެ ލީޑަރު ހޮވަން ކައުންސިލަށް އޮތް ބާރު ހިފަހައްޓައިފި\nޖުމްހޫރީ ޕާޓީގެ ކޮންގްރެސްގެ ތެރެއިން - އަވަސް ފޮޓޯ\nޖުމްހޫރީ ޕާޓީގެ ލީޑަރުގެ މަގާމަށް ބޭފުޅަކު އިންތިހާބުކުރުމަށް އެ ޕާޓީގެ ކައުންސިލަށް އޮތް ބާރު ވަގުތީ ގޮތުން ހިފަހައްޓައިފި އެވެ.\nއެ ބާރު ހިފަހައްޓާފައިވަނީ މިހާރު ކުރިއަށްދާ ޖުމްހޫރީ ޕާޓީގެ ކޮންގްރެސްގައި 315 ވޯޓުން ފާސްކުރި ގަރާރަކުންނެވެ. އެ ގަރާރު އެގޮތަށް ހުށަހެޅީ ޕާޓީގެ މިހާރުގެ ލީޑަރު ގާސިމް އިބްރާހިމަށް ޖަލު ހުކުމެއް އިއްވާފައިވާތީ ޕެރޯލް ގާނޫނު އޮތް ގޮތުން އެ މަގާމަށް އޭނާއަށް ކުރިމަތިލެއްވެން ނެތުމުންނެވެ.\nޕާޓީގެ ލީޑަރުކަން ދޫކޮށްލައްވަން ގާސިމް އިބްރާހިމް ނިންމަވާފައިވީ ނަމަވެސް އެ މަގާމަށް ކުރިމަތިލާން ހުޅުވާލުމުން އެއްވެސް ބޭފުޅަކު ކުރިމަތިލައްވާފައެއް ނުވެ އެވެ. އެހެންވެ ޖުމްހޫރީ ޕާޓީގެ ލީޑަރުގެ މަގާމު މިހާރު ވަނީ ހުސްވެފަ އެވެ.\nގައުމީ ކޮންގްރެސްގައި ލީޑަރަކު އިންތިހާބު ކުރެވޭ ގޮތް ނުވެއްޖެނަމަ ޕާޓީގެ ކައުންސިލަށް ލީޑަރަކު ހޮވިދާނެ ކަމަށް އަސާސީ ގަވައިދުގެ 23 ވަނަ މާއްދާގެ (ށ)ގައި އޮވެ އެވެ. ނަމަވެސް ކޮންގްރެސްގައި މިއަދު ފާސްކުރި ގަރާރުގެ ސަބަބުން އެ މާއްދާ ވަގުތީ ގޮތުން ސަސްޕެންޑްވެފަ އެވެ.\nގަރާރުގައިވާ ގޮތުން ޕާޓީގެ ލީޑަރު ކަމަށް ބޭފުޅަކު އިންތިހާބު ކުރެވޭނީ ގާސިމް އިބްރާހިމްގެ މައްޗަށް އިއްވާފައިވާ ޖަލު ހުކުމާމެދު ސުޕްރީމް ކޯޓުން ވަކި ގޮތެއް ނިންމުމުންނެވެ. ނުވަތަ ލީޑަރަކު އައްޔަންކުރުމާ ގުޅޭ ގޮތުން ގާސިމް ވަކި ގޮތެއް ލިޔުމުން ކައުންސިލަށް އެންގުމުންނެވެ.\nގާސިމް އިބްރާހިމް ޖުމްހޫރީ ޕާޓީ ޖުމްހޫރީ ޕާޓީ ކޮންގްރެސް 2018\nޖުލައި 15އަށް އެއް ކެނޑިޑޭޓެއް ނެތްނަމަ ޖޭޕީއިން މީހަކު ނެރެނީ\n"ޑިމޮކްރަސީ ގެންނަން އެންމެ ބުރަ އުފުލީ އަޅުގަނޑު"


Island expert ge bidheysee muvazzafun furan fashaifi | Mihaaru\nއައިލެންޑް އެކްސްޕާޓްގެ މުވައްޒަފުން ޖުލައި 13 ވަނަ ދުވަހު މުޒާހަރާ ކުރަނީ. އެކުންފުނީގެ ބިދޭސީ މުވައްޒަފުން މިހާރު ވަނީ ގައުމަށް ފުރަން ފަށާފައި.\nއައިލެންޑް އެކްސްޕާޓްގެ ބިދޭސީ މުވައްޒަފުން ފުރަން ފަށައިފި\n08 އޯގަސްޓް 2020 - 12:10 10 comments\nއައިލެންޑް އެކްސްޕާޓްގެ މުވައްޒަފުންނަށް މުސާރަ ނުދީގެން އެމީހުން ވަނީ އެތައް ފަހަރަކު ހުޅުމާލޭގައި މުޒާހަރާކޮށްފަ އެވެ. އެގޮތުން އެންމެ ފަހުން މުޒާހަރާކުރި ދުވަހު ފުލުހުންނަށް ހަމަލާދީ ފުލުހުންގެ ވެހިކަލަކަށާއި އާއްމުންގެ މުދަލަށް ވެސްް ގެއްލުން ދިނެވެ. އެ މައްސަލައިގައި ހައްޔަރުކުރި 41 ބިދޭސީންގެ ތެރެއިން 38 މީހަކު މިހާރު ވެސް ވަނީ ރާއްޖެއިން ފޮނުވާލައިފަ އެވެ.\nއައިލެންޑް އެކްސްޕާޓްގެ މެނޭޖިން ޑައިރެކްޓަރު އަނޮން ސޮންގްޕަންޔާ "މިހާރު"އަށް މިއަދު ވިދާޅުވީ ގައުމަށް އެނބުރި ދާން އެދުނު މީހުން ފުރުވާލަނީ މުސާރަ ހަމައަށް ދީފައި ކަމަށެވެ. މިހާތަނަށް ފުރި އެންމެންނަކީ މުޒާހަރާގައި ބައިވެރިވި މީހުން ނޫން ކަމަށް ވެސް އޭނާ ވިދާޅުވި އެވެ.\n"އެހުރިހާ އެންމެންނަކީ ވެސް އެނބުރި ގައުމަށް ދާން އަމިއްލައަށް އެދުނު މީހުން. އެންމެނަށް ވެސް މުސާރަ ދީފައި މި ފޮނުވާލީ،" އޭނާ ވިދާޅުވި އެވެ.\nއެކަމަކު ފުރައިގެން ދިޔައީ ކިތައް މީހުން ކަމެއް އޭނާ ވިދާޅެއް ނުވެ އެވެ. ހަމައެކަނި ވިދާޅުވީ އެއީ 100 އަށް ވުރެ މަދު އަދަދެއް ކަމަށެވެ. މިއަދު ވެސް 30 މީހުން ފުރަން ހަމަޖެހިފައި ކުރިން އޮތް ނަމަވެސް ފްލައިޓް ކެންސަލް ވެގެން ނުފުރުނު ކަމަށް އަނޮން ވިދާޅުވި އެވެ.\nއިތުރު ލިޔުންތައް ކުށްކުރުން މުޒާހަރާ ފުލުހުން ބިދޭސީން ކޮންސްޓްރަކްޝަން ދާއިރާ ފްލެޓް